**ЗАПИСНИК**

**Од 34-та седница на Советот на Општина Прилеп, одржана на 15.11.2023 година во Големата сала на Општина Прилеп со почеток во 12.00 часот**

Добар ден. Почитувани членови на Советот, ја отворам 34-тата седница на Советот на Општина Прилеп и констатирам дека од вкупно 27 членови на Советот, на седницата присуствуваат 27 членови на Советот, па спрема тоа Советот може полноважно да одлучува.

Ве известувам дека на оваа седница, покрај Вас членовите на Советот поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Пред да го утврдиме дневниoт ред, записникот од 33-тата седница го ставам на гласање. Дали има забелешки по однос на записникот?

Бидејќи нема, кој е “ЗА” усвојување на записникот од 33-тата седница на Совет?

Констатирам дека записникот е едногласно усвоен.

Записникот за 32-та седница го коригираат, за наредната седница... немаше време… за оваа да ја почнеме седницава како што треба. Ќе го добиеме сега најбрзо, до понеделник ќе го имате за да имате повеќе простор да го разгледате, затоа што помина време... излеговме од контекст веќе... од нареднава седница ќе биде во ред.

За дневен ред на оваа седница ги предлагам следните точки:

**Д Н Е В Е Н Р Е Д**

1. Предлог-Измени и дополнувања на Буџетот на Општина Прилеп, за 2023 година.
2. Предлог-Квартален извештај за извршување на Буџетот на Општина Прилеп, за трет квартал од 2023 година.
3. Предлог-План на Развојни Програми на Општина Прилеп за 2023-2025.
4. Предлог-Одлука за давање согласност на тримесечниот извештај за финансиското работење на ЈКП ,,Водовод и канализација“-Прилеп за период од 01.07.2023 година до 30.09.2023 година.
5. Предлог-Одлука за давање согласност на тримесечниот извештај за финансиското работење на ЈП за ПУП Прилеп за период од 01.07.2023 година до 30.09.2023 година.
6. Предлог-Одлука за давање согласност на тримесечниот извештај за финансиското работење на ЈКП ,,Комуналец“-Прилеп за период од 01.07.2023 година до 30.09.2023 година.
7. Предлог-Одлука за давање согласност на тримесечниот извештај за финансиското работење на ЈКП ,,Пазари“-Прилеп за период од 01.07.2023 година до 30.09.2023 година.
8. Предлог-Одлука за дополнување на Одлуката за утврдување и категоризација на општински патишта во Општина Прилеп.
9. Предлог-Одлука за давање согласност на Одлуката за расходување на електронски отпад на СОЕПТУ ,,Кузман Јосифоски Питу“ Прилеп.

Согласно Извештајот од Комисијата за финансирање и буџет, предлагам седмата точка од дневниот ред да биде повлечена.

Предлагам дневниот ред да го дополниме со една точка:

Предлог-Одлука за давање согласност на тримесечниот извештај за финансиското работење на ЈОУ ,,Киро Крстески-Платник“-Прилеп за период од 01.07.2023 година до 30.09.2023 година.

Дали некој има предлог за измени и дополнување на вака предложениот дневен ред?

Доколку нема Ве молам да се изјасниме. Кој е “ЗА” вака предложениот дневен ред?

Констатирам дека дневниот ред е едногласно усвоен.

Пред да преминеме на разгледување на точките од дневниот ред, доколку има советнички прашања Ве молам да ги поставите.

Повелете господине Китаноски.

Пред да почнеме, Ве замолувaм, кратко, јасно, еднозначно, да бидат поставувани прашањата, за да не се доведуваме во несакана ситуација.

 АЛЕКСАНДАР КИТАНОСКИ: СОВЕТНИЧКО ПРАШАЊЕ

 Ви благодарам Претседателе за сугестијата за прашањата, за да бидат кратки и јасни, ама би Ве замолил во наредниот период, да му сугерирате и на Градоначалникот... на тие неодговорени прашања што ги има кон...

...Претседателе Ви благодарам за сугестијата за советничките прашања, да бидат кратки и јасни, ама Ве замолувам во наредниот период да реагирате и кон Градоначалникот, за да добиваме навремени одговори на поставените советнички прашања.

Значи, колегите советници од советничката група, на 5-6 седници наназад, на поставените прашања немаат добиено одговор. Претходната седница беше некаде пред еден месец, Градоначалникот не беше присутен, никој немаме добиено одговор на советничките прашања.

ДЕЈАН ПРОДАНОСКИ:

За последниве 2 седници, заради техничките проблеми коишто ги имавме околу изготвувањето на записникот, верувам дека тоа е причината, бидејќи и записникот и ние како советници го добивме во понеделникот. Се надевам дека во најскоро време ќе Ви одговорат службите. Еве ги задолжувам тие што се околу Советот...

АЛЕКСАНДАР КИТАНОСКИ:

Се надевам дека... ќе се држам во рамките на... времето... 2 минути за едно, 4 минути за 2 советнички прашања... тоа сигурно со некое образложение...

Почитуван Градоначалник, имате златен град пред себе, имате народ и граѓани кои Ви ја дадоа довербата да направите нешто за нашиот град Прилеп. Потрошивте во изминатите 2 години, повеќе од 50 милиони евра, а замислете за ниту еден реализиран капитален проект. Веројатно и тоа е причината, поради којашто не можете да се појавите овде пред нас и пред нашите сограѓани, и да презентирате односно дадете отчет за сработеното во изминатите 2 години. Еве, баравме на претходната седница отчет, не се појавивте ниту на седница на Совет, ниту па некаде со некој памфлет или со некое празно ливче излеговте пред граѓаните на Прилеп. Како беше пред 2 години муабетот во Вашата изборна програма. Оваа е - за Прилеп, дека заслужува градот нова енергија... “создаваме нова иднина, промени”... па тука има Ваша фотографија една, советувања... коишто ќе ги реализирате во наредниот период.

Конкретно со прашањата, значи: Кога ќе ги реализирате клучните проекти кои Ви беа во оваа Ваша изборна програма? Кога ќе изградите детски градинки за 500 деца? Кога ќе го промените режимот на сообраќај за тешки возила? Како беше она... нова траса која нема да го засегнува централното градско подрачје. Кога ќе изградите катни гаражи помеѓу општинската зграда и поштата... и зад УЈП? Кога ќе ги реконструирате уништените паркови? Кога ќе изградите спортски терени? Кога ќе го редите кејот од мостот кај Касарната до вливот на градската река? Кога ќе набавите бесплатни униформи за учениците од основните училишта? Кога ќе продолжите со изградба на станбената населба “Градина”, од Вашата програма? Кога ќе ги ослободите од комуналии младите брачни парови? Кога ќе организирате саем за мермер од меѓународен карактер? Кога ќе изработите нов ГУП на Општина Прилеп? Кога ќе се изведи улица “Победа” од влез на “Александар Македонски”?… покрај населба “Типски”, знаете, тоа е... Кога ќе набавите 10 патнички комбиња кои ќе имаат пристап до сите делови во општината? И тоа е во Вашава програма, во приоритетите. Кога ќе го регистрирате влезот од страна на Македонски Брод во Прилеп? Кога градската река ќе добие нов изглед, ново уредување на кејот од градска река? Тоа одеше со Ваше спотче. Кога ќе направите услови да ги намалите сметките за вода и канализација? И пишува дури и во програмата: “реално-остварливо”. Кога ќе се доделуваат субвенции за инвертери и печки на пелети? Кога ќе го изградите Младинскиот културен центар? Кога ќе ја стопирате изградбата на дивоградбите? Кога ќе го реконструирате фудбалскиот стадион Металец со придружни објекти? Кога и како почитуван Градоначалник, како локална власт заедно со спортистите и прилепчани ќе се борите Прилеп повторно да биде најспортскиот град, не само во Македонија... и пошироко? И уште многу “кога” и “како”... празни и лажни ветувања, кои се дел од оваа Ваша изборна програма. Можам овие и писмено да Ви ги доставам. Прашањата се конкретно за овие сите проекти кои Ви ги набројав, во кој период ќе ги реализирате? Започнувате трета година, со нула реализирани проекти. Ви благодарам.

ДЕЈАН ПРОДАНОСКИ:

 2-3 минути пауза Ве молам.

ПАУЗА

ДЕЈАН ПРОДАНОСКИ:

Да продолжиме со работа. Повелете со одговор.

Има зуење некое, ама тоа е заради греењето и осветлувањето и тоа не може да се тргни.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

Почитуван Претседател на Совет, почитувани советници, почитувани Директори, Раководители и претставници од Општината. На Вашето поставено прашање Китаноски, можам мирно и одговорно да одговорам дека нашиот град, како што рековте златен град, со уште попочитувани и поценети граѓани, не само што ги добиваат ветените проекти, туку се и во фаза на реализирање, бидејќи секогаш кога постои простор за паника да не се реализираат, тогаш го актуелизирате секогаш прашањето, и како да знаете, односно не е ништо скриено дека 90% од овие наброените, веќе се изготвени и проектите и се во фаза на реализирање. Тука ја спомнавте “Градина”, каде што, “Победа”, само треба уште експропријација, да се викнат... и таа е влезен пат, за една таква инфраструктура, односно таква идна населба, којашто мора да ги исполни овие приоритетни прашања... знаете, мислам не мора да одиме точка по точка. Влезот од Македонски Брод, еве имам информација дека ЈП за ПУП го заврши како проектирање... и веќе може да влезе во фаза на планирање, се разбира во буџетските средства. Тоа се проекти коишто носат односно тежат, многу... финансиска материјална потреба, да се исполни, за да бидат во рамките на буџетот. Младинскиот културен центар исто така е веќе во фаза на завршување. Останува ентериер и ќе биде промовиран, во оној момент кога ќе ги исполни, барем стандардите. Морам да признаам дека секогаш кога се претчувствува дека нешто доаѓа за Вас, негативно, тогаш паниката исфрла на површина критики и желби. Ќе бидеме смирени, уште неколку месеци ќе почекаме, ќе видите дека сето тоа ќе биде реализирано. Ова не Ви помага да го нагрдите градот и сликата на ЛС во нашиот град. Бидете сигурни. А за деталните, како што рековте извадоци од предизборната кампања, четиригодишна којашто треба да биде се разбира, тие проекти се распоредени во неколку фази, во неколку години, не може... Првите 2 години ние исплаќаме проекти односно изведени ситуации коишто уште го чувствуваме револтот и товарот. Со многу обезбедени гледам паркинг места. Правиме булевар, не помислуваме за автомобилите. Како е решено од Ваша страна? Да не зборувам за градинката. Знаете дека денес конечно на е-пошта стигна согласноста за Систематизација од Министерство за информатичко општество и администрација, каде што треба да се предвидуваат и позиции и вработувања во градинката. И тоа не е завршна фаза, чие е тоа Министерство, знаете... Зошто критикувате кога едноставно кочењето на изведувањето на голем дел од проектите, сме зависни од... го спомнувате влезот од Македонки Брод, не го спомнувате влезот од Крушево. Вашиот Министер се изјасни кон изведувачите кои го објавија тендерот, наша беше обврска проект да направиме... и тој проект 6-7 пати беше враќан на ревизија. Колку пати треба да повторам? На секое Ваше поставено прашање го знаете одговорот. Или актуелно е да ги слушнат тие, како да речам заплашувања во Вашите очи. Ама народот знае, многу е информиран. Добро, во однос на Вашето прашање, мислам дека доволно е... ако сакате и писмено, ќе Ви одговорам поединечно.

ДЕЈАН ПРОДАНОСКИ:

 Ви благодарам.

 ... Ајде, добро... Правово само од каде е и толкувањето дека два пати по две минути треба да се поставува прашањево?

 АЛЕКСАНДАР КИТАНОСКИ:

 Почитуван Претседател, реагирајте и кон Градоначалникот, да се држи до одговорите, да се држи до темата... ако работите деловнички. Значи јас на почитуваниот Градоначалник му поставив 21 ”КОГА”.

 ДЕЈАН ПРОДАНОСКИ:

 Значи поставивте 21 советничко прашање?

 АЛЕКСАНДАР КИТАНОСКИ:

 Не 21. Едно нема реализирано од овие 21. Трета година почитуван Градоначалник поминува од Вашиот мандат.

 ДЕЈАН ПРОДАНОСКИ:

 Добро, сега... политичка реклама на друго место. Прашање, еднократно, концизно. 21 прашање поставивте.

 АЛЕКСАНДАР КИТАНОСКИ:

 Е добро, нека беше “КОГА” и да ги наредам сите овие проекти, ајде... Така да го формулираме?

ДЕЈАН ПРОДАНОСКИ:

Во ред, сега, да не правиме дебата, советничко прашање... добивте одговор. Ви благодарам.

АЛЕКСАНДАР КИТАНОСКИ:

Значи барам почитуван Градоначалник, писмено да ми одговорите за сите проекти, бидејќи трета година започна од мандатот, не добивме Извештај и за... после 2 години да видиме кога овие проекти ќе го видат светлото на денот. Писмен одговор.

ДЕЈАН ПРОДАНОСКИ:

 Друг има некој советничко прашање да постави? Повелете.

 ИВАН ЈОВАНОСКИ: СОВЕТНИЧКО ПРАШАЊЕ

 Здраво-живо другари. Јас еднаш имав разговор, еднаш... неколку пати поточно. И со Градоначалникот и со Претседателот на Совет дека ситуацијава во Општинава е катастрофална. Имав јас еден коментар- Градоначалниче ќе испаднете побетер Градоначалник од Муцето, што беше најкатастрофален во цела историја на Прилеп и испаѓа накај така. Но, на народов не му е... Како? Чекај, што? Е добро де Муцето, ако се навреди нека ми се јави, има број мој.

ДЕЈАН ПРОДАНОСКИ:

 Ве молам држете го нивото на говор и преминете кон прашањето.

ИВАН ЈОВАНОСКИ:

 Добро, ама да не бидам прекинуван... За да преминам на прашањето дозволете ми. Но, сета вина значи се трупа на Муцето, и на Градоначалникот, еве докторот...

ДЕЈАН ПРОДАНОСКИ:

 Ве молам...

ИВАН ЈОВАНОСКИ:

 ...Не потроши Градоначалникот 50 милиони, туку потроши Советот 50 милиони, затоа што Советот даде Одлука и даде согласност да бидат потрошени 50 милиони, за ништо. Кога ќе набавиме товарни возила? Советов треба да даде Одлука кога ќе се набават товарни возила. Патни комбиња 10, Советов треба да донесе Одлука за патни комбиња 10. Реката, кејот, Советов треба да донесе Одлука за реконструкција на реката, кејот, не Градоначалникот. Не знам дали сте свесни дека Советот е извршно тело во Општината?

ДЕЈАН ПРОДАНОСКИ:

 Ве молам прашањето.

ИВАН ЈОВАНОСКИ:

 Па прашањето ми беше... Еве уште... затоа што Китан имаше 21, јас имам 3 овде.

ДЕЈАН ПРОДАНОСКИ:

2 имате право да поставите.

ИВАН ЈОВАНОСКИ:

Не, 21 потточка, јас имам уште 3 потточки. И дајте не ме прекинувајте еднаш во збор, да докажам како што треба... Субвенции за... не знам млади брачни парови, Младински културен центар, Советов треба да даде Одобрение за формирање на Младински културен центар... што проблемов е... ако се вратиме малку поназад, зошто ни е Младински центар кога уште немаме Младински Совет? А веќе му замина половина мандат на децава. Општинава е заглавена човече од страна на централната власт, толку е тоа просто, од некои законски лавиринти каде самите робуваме, а самите како луѓе си ги имаме поставено. И сега се чудиме кој ни е крив? Ова инаку 21 “КОГА”, зависи од 14 гласови овде сега, и тие 14 луѓе, значи кои било од Вас, дали 10 овде, двајца наши, двајца Ваши... сега да донесеме Предлог точка-Одлука: Реконструкција на кеј на реката, може сега да се случи тоа, така што Советот е кабает, т.е. мнозинството, т.е. сите Вие што играте по едно сценарио координирано, и ако некој малку истрани од тоа сценарио, не Ви оди во прилог. Така што, тоа ми беше прашањето.

ДЕЈАН ПРОДАНОСКИ:

 “Многу јасно и едногласно прашање”. Ви благодарам.

 Вие да си го прочитате Законот за локална самоуправа и да излезете на говорница.

 Ви благодарам. Дали некој друг има советничко прашање? Повелете.

 МЕТОДИЈА КОСТОСКИ: СОВЕТНИЧКО ПРАШАЊЕ

 Почитувани присутни, почитуван Градоначалник. Сведоци сме на забрзано асфалтирање на бројни улици надвор од централното подрачје, еве го поздравуваме тоа, навистина 40, можеби и повеќе години никој не се грижеше за... надвор од центарот... сега само единствено, имав и напоменато и порано, само, гребењето асфалт и поставувањето тенок слој од неколку сантиметри не ми изгледа правилно. Поголем проблем од асфалт со дупки, јас го гледам под самиот асфалт со дупки. Во подземната инфраструктура, прво, улиците се проектирани пред скоро половина век, кога во градов автомобилите биле вистинска реткост. Сега е ново време и имаме нови потреби. Посебно бараме велосипедски патеки, да бидат што е можно повеќе застапени. Исто е проблем и со преоптоварените бандери со мрежа од кабли што ниту самите сопственици не можат да ја одгатнат. Накратко, ретко кој досега се осмели правилно да ја проектира подземната инфраструктура, но од позитивна гледна точка барем се создава нова туристичка атракција, што градов наликува како да е во Пакистан. И сега на неколку реновирани улици, дотраената водоводна мрежа веќе си го направи своето и тоа не ми се допаѓа. Прашањето е: Со оглед на тоа дека сезоната за работа на асфалтните бази се ближи при крај, а имаме неколку улици што се изгребани и што им прават проблем на возилата, дали овие улици ќе останат да чекаат подобри денови дури напролет наредната година или сите почнати изгребани улици ќе бидат завршени оваа есен?

Ви благодарам.

ДЕЈАН ПРОДАНОСКИ:

 Благодарам. Повелете со одговор.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

 Јас да се заблагодарам прво на зборовите коишто навистина се реални, дека конечно граѓаните гледаат дека се работи патната инфраструктура, но да напоменам значи тој проект е, Рехабилитација на улици, што значи не одиме во решавање на подземната инфраструктура. Така е и називот на тој проект, за разлика од новите 2 проекти коишто влегуваат во дополнувањето на Предлог-планот за развојни програми каде што убаво имаме потенцирано и мораме така да се изјасниме дека се однесува на Изградба на улици, каде ќе бидат влезени и такви решавања на досега нерешени инфраструктури, дали ќе бидат кабли од струја, дали од... телекомуникациски кабли, дали водоводна, канализациска, атмосферска канализација, тоа ќе биде сигурно во изградбата на нови улици. Во однос на вториот дел од прашањето, со коригирањето односно овозможувањето на надзорот да Ве информирам, со неколку денови кои спаѓале во портокалова фаза, и во дождливи денови коишто со полно право изведувачот може да ги изнесе како факт за задоцнување, уште еден месец има обврска да ги заврши комплет сите започнати, не само започнати, изгребани улици, и една четвртина од нови улици кои ќе се гребат во моментот. Значи тоа им е обврска, во договор, сѐ друго следи на пенали или пак... ете да не бидам казнено звучен, дека има и други механизми каде што неговата обврска мора да ја изведе до крај. Ви благодарам.

ДЕЈАН ПРОДАНОСКИ:

 Ви благодарам. Дали има други советнички прашања?

 По однос на точките од дневниот ред, предлагам истите да ги разгледуваме по предлагачи на материјали согласно пречистениот дневен ред.

По првата точка од дневниот ред:

Измени и дополнувања на Буџетот на Општина Прилеп, за 2023 година.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете Стерјовска-Локвенец.

ИРЕНА СТЕРЈОВСКА-ЛОКВЕНЕЦ:

Добар ден почитуван Градоначалник, почитуван Претседател на Совет, колеги советници, директори на ЈП.

Комисијата за финансирање и буџет одржа седница каде што на дневен ред беше разгледана како точка и Измените и дополнувања на Буџетот на Општина Прилеп, за 2023 година.

Впрочем тоа е втор ребаланс кој ние како Совет на Општина Прилеп во 2023 година еве сме исправени денес да го носиме на дневен ред и да носиме одлука дали ќе го изгласаме. На самата комисија присутен беше Раководителот на Секторот за финансии, кој навистина детално ги образложи измените и дополнувањата на Буџетот на Општина Прилеп за 2023 година. И после дискусијата и дебатата која беше развиена на самата седница на Комисијата за финансирање и буџет, истата точка беше изгласана со 4 гласови “ЗА” и 1 глас “ВОЗДРЖАН”.

Меѓутоа морам да... пред Вас како советници да ги образложам и амандманите кои беа пристигнати пред самиот старт на Комисијата за финансирање и буџет.

 Стануваше збор за амандман кој беше стигнат од страна на советниците од политичката партија Левица. Предлог измени во амандманот којшто беше стигнат до Комисијата за финансирање и буџет, предлагаат Јованоски Иван и Костоски Методија, измените и дополнувањата на буџетот за 2023 година во категорија А00 ставка 47 социјални бенефиции, еднократна парична помош и помош во натура во буџетски расходи каде стои во буџетот 1 200 000, со ребалансот се предвидува 2 400 000. Тие предлагаат, имаат за цел да се измени со сумата 1 200 000, и да се додадат на категоријата ЈД0 изградба и реконструкција на локални патишта и улици, ставка 482 други градежни објекти, подготвување проекти, вклучувајќи дизајн на улици, патишта и автопати, со што сумата од 3 000 000 денари во буџетски расходи, колона ребаланс ќе се замени со сумата четири милиони и двесте.

Нареден амандман кој беше стигнат до Комисијата за финансирање и буџет од истите предлагачи Јованоски Иван и Костоски Методија, се состоеше во следниот опис. Во предлог измените и дополнувањата на буџетот за 2023 година во категорија А00 ставка, од истата ставка, еднократна парична помош и помош во натура, буџет 1 200 000, ребаланс 2 400 000, предлагаат да се замени сумата 1 200 000 и да се додаде на категоријата В20, домови за стари, ставка 423, материјал, ситен инвентар, лекови, за Домот за стари лица во висина од 1 000 200 денари.

 Нареден амандман кој го разгледавме од страна на Комисијата за финансирање и буџет и Раководителот од Сектор за финансии, исто стигнат од страна на Јованоски Иван и Костоски Методија, а се однесува повторно на средствата од потставката еднократна парична помош и помош во натура, каде се предвидува 1 200 000, се зголемува на 2 400 000. Тие предлагаат да се замени со сумата... сумата 1 200 000 да се додаде во категоријата повторно на В20, домови за стари, материјал и ситен инвентар, или потставка постелнина, во висина од 1 00 200 денари.

Нареден амандман кој беше разгледан, а беше пристигнат од страна на... како предлагачи се јавуваат во овој амандман Дарко Герамитчиоски, Александар Ѓорѓиоски и Александар Китаноски. Тие со овој амандман предлагаат да се направат следните измени. Од програмата Е00 општинска администрација, конто привремени вработувања, се намалува... на... 3 000 000 денари, односно се предлага од предвидените дополнителни 4 000 903 денари да се повлечат 3 000 000 денари, а истите да се однесат, да се пренаменат за ФК “Победа” во износ од 3 000 000 денари.

Нареден амандман кој стаса како предлагач, од страна на Китаноски Александар, колегата советник, се однесува... ги предлагаат следните измени: Билансот на расходи во програмата Е00 општинска администрација, повторно од контото привремени вработувања, се предлага од истото конто коешто е во висина 21 500 000 денари, да се прераспредели и да се... во Билансот на расходи во програмата К40 културни манифестации и творештво, да остане во износ на предвидените средства од 4 150 000 денари. Износот на средствата во ребалансот е следниот, од програмата Е00 општинска администрација изнесува 4 000 903 денари. Од програмата К40 културни манифестации 660 000 денари, или вкупно 5 563 000 денари. Во Билансот на расходи во категоријата 46 субвенции и трансфери за јавни комунални претпријатија, да се алоцираат средства во висина од 5 000 563 денари.

Субвенциите за јавни комунални претпријатија на расходно конто ребалансирани да изнесуваат 14 000 503 денари.

Како Комисија за финансирање и буџет и од страна на Раководителот на Секторот за финансии, овие амандмани беа одбиени. Благодарам.

ДЕЈАН ПРОДАНОСКИ:

Добро...

Повелете.

АЛЕКСАНДАР КИТАНОСКИ:

Согласно Деловникот за работа на Совет на Општина Прилеп, пред да заседава Комисијата за финансирање и буџет, доставив предлог амандман. Претходно Претседателката на Комисијата ги образложи бројките од кои конта барам да се реалоцираат средствата. Тоа е од она, за кое оваа локална власт во изминатите 2 години потроши баснословен износ од околу 700 000 евра за времени вработувања и од контото К40 културни манифестации каде што, го зголемуваат износот не знам од кои причини. Значи овие средства од програмата Е00 општинска администрација, кои ќе се реалоцираат на износ од 4 903 000 денари и 660 денари од програмата К40 културни манифестации, во вкупен износ од 5 563 000 денари, да се... со ребалансот да се распоредат на конто 461130 субвенции на јавни комунални претпријатија, конкретно за субвенции за јавното комунално претпријатие “Комуналец”, со оглед на тоа што во изминатиот период беше доведена во прашање неговата финансиска ликвидност, неговото работење, вршењето на неговата основна дејност за која основано сметаме дека во овие моменти неопходни им се овие средства. Иако граѓаните во делот на образложението на Прилеп, повеќе од 1 година плаќаат повисоки сметки за комунални услуги, Директорот на ова ЈКП го доведе за жал на работ на банкрот. Во неколку наврати, советниците од опозицијата укажувавме за недомаќинското работење во ова ЈКП и покрај тоа што по џеб ги удривте нашите сограѓани со повисоки сметки за повеќе од 67%. Лично, како советник, почитувани колеги, никогаш не сум бил поборник на ваква мерка за субвенционирање на ЈКП. Но, гледајќи ја состојбата и лошото менаџирање на ова претпријатие, мислам дека чашата е прелеана и овој чекор е неопходен. Причината за субвенционирање и прифаќање на овој амандман ја гледаме во следното: ако Општина Прилеп во оваа зграда троши за постоечката паралелна администрација 700 000 евра за привремени вработувања, рекордери сте дефинитивно во Македонија за таа работа, тогаш мора да се најди начин да се обезбедат средства за непречено функционирање и на ЈКП “Комуналец”. Средства за вршење на неговата основна дејност, хигиената во градот, хортикултурнотo уредување, како и за навремено обезбедување на средства за плати, односно плати за 380, односно вчера на Комисија почитуваниот Директор ме информира дека 375 вработени биле. Значи Ви повторувам почитуван Градоначалник, ако имате 700 000 евра за времени вработувања, ако потрошивте 50 000 000 евра за 0 проекти, тогаш почитуван Градоначалник мора да има средства за плата и за оние вработени кои во 4.00 часот наутро стануваат и ги чистат улиците на нашиот град, за вработените кои го собираат сметот од улиците, за вработените кои се грижат за хигиената во нашиот град. А и, на крај, ако не си ја вршат таа работа, ако не ги средат и одржуваат парковите, бистите, за жал и Вие како делегации ќе немате каде да положите и цвеќиња и икебани, ќе згасне основната дејност на ова институција. Очигледно дека ова ЈКП има проблем со финансиската ликвидност, во неколку наврати почитуван Директор, почитуван Градоначалник е најавуван штрајк од страна на вработените, прекин во работата. Најавуваат дека ѓубрето ќе го истурат пред оваа општинска зграда. Мислам дека овој амандман е разумно да го прифатите и советниците од владејачкото мнозинство. Барем овие 5,5 милиони денари не фрлајте ги по вода. Гласајте го амандманот и помогнете му на вработените да земаат навреме плата и да си ја извршуваат задоволни работата за која се платени. И на крај, ајде да верувам дека Градоначалникот, почитуван Градоначалник, го гледате лошото менаџирање во ова ЈКП и ќе најдете ново лице, односно нов Директор кој успешно ќе менаџира со истото. Значи апелирам, заедно сите советници да го прифатиме овој амандман и во интерес на ЈКП и финансиската состојба во кое тоа се наоѓа да го изгласаме. Ви благодарам.

ДЕЈАН ПРОДАНОСКИ:

Ви благодарам. Повелете процедурално.

МЕТОДИЈА КОСТОСКИ:

Почитуван Претседател ова мое процедурално обраќање... пред неколку денови уредно ги архивирав, ги донесов амандманите, 3 амандмани имав кон овој предлог - Измени и дополнување на Буџетот за 2023 и сега слушам од Претседателката на Комисијата за финансирање и буџет, дека амандманите ни се одбиени. Јас не знам дали правно смее Комисијата да се става над Советот. Тие можат да донесат предлог, да ни пратат, предлог на... нивно мислење, еве да речеме постручно за содржината на амандманите, но не може да ги одбијат. Затоа, Ве молам да си бидат ставени на дневен ред и Советот да одлучува, Советот да гласа дали да влезат... како заклучок... Ви благодарам.

ДЕЈАН ПРОДАНОСКИ:

Ви благодарам. Пристапивме кон образложение на амандманите што ги имате поднесено од советничките групи. После секој амандман поединечно ќе се гласа и на крајот ќе ја донесеме Одлуката дали ќе станат дел од измените и дополнувањата. Значи ништо не е завршено. Повелете од Секторот за финансирање и буџет.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Почитуван Претседателе, почитувани советници, почитуван Градоначалник и присутни. Денес го разгледуваме вториот предлог ребаланс на буџетот на Општина Прилеп. Причини за неговото донесување се повеќе: прво, насоките од Министерството, односно дополнување на насоките за Буџетскиот циркулар за 2023 година, со којшто Министерството за финансии нѐ известува за следната состојба, односно, се зголемуваат дотациите за основно образование, со којшто ќе се покријат зголемените плати на вработените во основното образование и притоа согласно на Општиот колективен договор за јавниот сектор ќе се исплати и регрес за годишен одмор. Вкупното зголемување е 28 921 000 денари, коишто се распределени за таа намена. Второ, зголемување на дотацијата за финансирање на средното образование во износ од 11 500 000 денари, со истата намена, исплата до крајот на буџетската година на платите и регрес за годишен одмор. 3 400 000 денари зголемување на дотацијата за финансирање на дејноста детски градинки. 491 000 денари за зголемување на дотацијата за финансирање на Домот за стари лица. 205 000 денари зголемување на дотацијата за финансирање на дејноста култура, односно градската библиотека, со истата намена, и зголемување на наменската дотација за исплата на плати на ТППЕ во износ од 2 825 000 денари. Со тие измени на насоките за изготвување на Буџет, Министерството за финансии нѐ известува дека дотацијата за ДДВ за 2023 година, воедно, што е приход на основниот буџет, се намалува за 8 511 000 денари, коешто е проекција врз 9-месечното остварување на приходите по основ на ДДВ во централниот буџет. Значи тие се основни, појдовни основи за овој ребаланс. Други работи коишто сакам да ги нагласам овде, а се од значење, согласно на Законот за финансирање на единиците на локална самоуправа со измените од 2021 година, Општина Прилеп, како и сите општини во Република Македонија, требаше да го остварат сопствениот максимален износ на приходи којшто е даден во насоките на изготвување на буџетот од Министерството за финансии, во износ од 75% заклучно со 30 Септември. Општина Прилеп не го исполни тој услов, имаше повеќе причини, меѓутоа едната, главната причина ќе ја кажам овде, и таа е така. 15 640 000 денари односно 78% од концесискиот надоместок за геодетски истражувања на минерални суровини од уплатувач од странско лице, по грешка е префрлен во Општина Ресен. Странското лице контактирало со Министерство за финансии и Министерство за економија и Општина Ресен каде што по грешка појдоа тие средства, и дури на 9 Октомври тие средства се пренасочени во Буџетот на Општина Прилеп. Значи бевме... без таа грешка, ќе бевме исполнители на тој буџет, односно на тој услов за да го зголемиме ребалансот на буџетот за 10%, односно за нови 34 600 000 денари коишто средства верувајте во овој буџет ќе беа толку наменски искористени, со цел да ги поддржиме оперативните планови, на ЈКП, тоа што го кажа господинот Китаноски, да ги исплатиме неисплатените 7 423 000 денари, прва рата кон изведувачот на работите за изградба на детска градинка, ќе исплатевме 8 582 000 денари, за којшто пресудата дојде минатата недела кон изведувачот на работите на “Кеј 1 Мај”, “Стентон Градба” од Битола, плус кон тоа дополнување на камати, трошоци во постапка. Сето тоа ќе беше во ред, ако немавме погрешна уплата. Среќа наша беше што Општина Ресен работи со лимит, значи судски лимит и секој еден денар дојден на нивниот буџет ќе беше уплатен таму каде што не му е местото, односно нашите приходи ќе појдеа за исплата на обврските кои ги има Општина Ресен. Реакцијата на Општина Ресен беше експресна, нѐ известија и Градоначалникот и Претседателот и Секретар, и мене како раководител, и успеаја да ги зачуваат тие средства. Значи тие се некои работи. Врз основа на сето тоа, а имајќи го предвид и намалувањето на дотациите по основ на ДДВ, ние пристапивме кон ребаланс на буџетот. Притоа, имајќи ги предвид состојбите од кои се понесовме, направивме хируршки точни пренамени, секаде онаму каде што имаше денар, денарот го пренесувавме во една таква состојба. Значи пренесувавме од програма во програма, од ставка во ставка, симболични износи, дека се симболични износи, јас ќе Ви кажам дека 45 000 по проекција што остануваат од надоместоците, односно од персоналниот данок на надоместоци за Совет ги пренаменуваме во други основни потреби. Верувајте никогаш буџетот на општината не бил доведен да ги исцрпи до крај средствата од резервите, како постојаната, така и тековната. Вие знаете дека овде носевме одлуки каде доделувавме средства за недај Боже за настраданите во Р.Турција и Р.Сирија, потоа за штетите од невремето во Општината Делчево како и штети настанати од недај Боже од пожари и други штети кои им се нанесуваат на нашите граѓани и правните лица. Значи ние правевме прераспределување во таква една ограничена состојба за да можеме да функционираме до крајот на годината. Значи хируршки прецизно пренесувавме. Најодговорно сме се однесувале, како никогаш до сега. И за да не должам многу, ќе Ви кажам само уште една работа, ЈКП “Комуналец” нема да биде оставено до крајот на годината без финансиска поддршка од буџетот. Во една од наредните седници, ќе донесете, како Совет, ќе Ви биде предложено да донесете една одлука за измена на распоредот на средствата, таму каде што до крајот на оваа буџетска година ќе остане каков било износ на слободни буџетски средства. Со тоа ќе му дадеме поддршка на сите ЈКП, за да можат да егзистираат до крајот на годината. Како една од основните работи, со еден од амандманите кои вчера комисијата ги усвои, беше и обезбедувањето, односно прераспределбата на средствата меѓу програмата ЈНА изградба на модуларна повеќекатна таму, како се вика, гаража... 1 740 000 денари, во програмата ЈД0 изградба на патишта и улици на потставката 482 940, надзор над изградба, со цел сите обврски до крајот на годината коишто ќе ги има Општината кон ЈП за ПУП по основ на надзор над изградбата на инфраструктурни објекти, да му бидат подмирени, односно, тоа ЈП да ја заврши оваа година со еден позитивен резултат. Значи секаде, сѐ што сме можеле овде во овој предлог ребаланс сме го направиле. Јас знам дека желбите и потребите се големи, но имајте предвид дека согласно Законот за буџетите денес е последен ден, законски, согласно Законот за буџетите, каде што Вие како Совет може да донесете измени и дополнувања. И заради тоа кажав дека, со овој ребаланс ние правиме хируршки прецизни операции, за да можеме секаде каде има Општината преземено обврски, а има преземено обврски, кога ќе земете, од комунални услуги до канцелариски материјали, тековно одржување, договорни услуги, оперативни расходи, времени вработувања. Притоа морам да кажам, добро е образложено во образложението на буџетот, дека времените вработувања со овој ребаланс се зголемуваат за 1 300 000 денари и ништо повеќе. Притоа, претходното зголемување 3 603 000 денари со Одлуката за прераспределба на средства, којашто беше усвоена овде од Советот, со цел да се обезбедат дополнителни средства за времени вработувања. Значи со овој ребаланс ние дообезбедуваме уште 1 300 000, не повеќе од 1 300 000. И секој еден денар што ќе остане слободен на ставката 427, верувајте ми дека ќе биде предмет на прераспределба, со Одлука за прераспределба. Тековно, на дневна основа го следиме извршувањето на буџетот и во оваа ваква ситуација го користиме секој еден можен денар да го прераспределиме. Притоа, морам да Ви кажам дека согласно Насоките на изготвување на буџетот за 2024, Општина Прилеп не ја чека ништо подобро од оваа година, заради следново: со Насоките за изготвување на Буџетот за 2024, Општина Прилеп ќе приходува сопствени извори на приходи од 345 082 000 денари, односно 1 092 000 денари помалку приходи од оваа година. Тоа е резултат на остварување на приходите во изминатите претходни 3 години, 2022, 2021 и 2020 година. Згора на сите тие 345 000 000 денари, ќе ни бидат дотациите по основ на ДДВ, пренесениот вишок доколку успееме да пренесеме, и приходи по основ на проекти кои ги аплицирала Општина Прилеп, по централните органи на власта, Министерства, фондови и агенции. Тоа е состојбата во која се наоѓа Буџетот. И има точки на кои... понатаму еве квартален извештај каде ќе изнесам и други одредени податоци кои вчера ги изнесов и вредат да бидат анализирани. Еве го, не можам да се стрпам, бидејќи на јазик ми е тој податок, во 2017 година Општина Прилеп по сите основи исплатила плати, надоместоци на општинската администрација, Градоначалник, Совет, доплата на плати за пожарникари, од цифра 49 130 000 денари. Оваа година, општината ќе исплати по сите овие основи 94 511 000 денари. Значи тоа се приближно 55 000 000 повеќе. Значи, да не ги спомнувам другите трошоци, каде во комуналните услуги знаете дека цените се многу, на услугите многу зголемени, меѓутоа само цената на трудот на општинската администрација... до каде се појдени. Сето тоа влијае на распределба на расходите при планирањето на буџетот во соодветните програми, потпрограми, капитални расходи или поддршка на одредени програми од областа на социјална заштита, капитални расходи или поддршка на програмите за тековно одржување на јавните комунални претпријатија. Ви благодарам.

ДЕЈАН ПРОДАНОСКИ:

Ви благодарам. Повелете Градоначалник.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

Бидејќи бев спомнат, од почитуваниот советник, во врска со вработувањата и издвојувањето на средства за исплата на привремени вработувања, морам да кажам дека јас кога дојдов како Градоначалник тука, се разбира со новата локална содржина на Совет и советници, затекнав повеќе од 30 лица привремено ангажирани. Јас не гледам, разликата тогаш, или не успеавте да му обезбедите вдомување, односно вработување на тие лица. Тоа не смеете да го прескокнете. Тоа е факт. Значи сигурно имате податок дека јас во 2021 година во оваа иста локална самоуправа имаше ангажирани лица. Јас би те замолил да не ги изнесуваш бројките во сума на плати што се издвојуваат бидејќи многу пати имаше покачување на плати, се разбира оние 10% и линеарно покачување кое ја надминува реалната односно тогашната сума на плати. Ајде да зборуваме по број на ангажирани. Зарем не се од тие пак повторно ќе кажам ангажирани како воспитувачи, негуватели, пожарникари, чувари, хигиеничари. Тоа се неминовно потребни лица. 1 година немавме ние годишен план за вработување, поради знаете кои услови и зошто, поради која вина. И извинете, ако Ви пречи Вас поклонување пред бистите и оддавање почит со букет цвеќе или икебана, јас не можам да Ве обвинам што заборавивте односно прекинавте да им оддавате почит на заслужните прилепчани, илинденци, борци од првата, од втората свтеска војна или денови кои треба да се величаат односно да се споменуваат. Тие бисти знаете зошто ги користите? За нереални пресови, барем по едно цвеќе да оставевте народот ќе Ве препознаеше навистина дека живеете во нашата историја. Сите оние борци кои го дале животот за оваа наша Македонија, заслужуваат да бидат посетени. Благодарам.

ДЕЈАН ПРОДАНОСКИ:

Повелете.

АЛЕКСАНДАР КИТАНОСКИ:

Почитуван Градоначалник, ние како советници, како политичка партија, на такви настани секаде се појавуваме, ама не форсираме толку секојдневно, бидејќи тоа не ни е основна дејност. Посебно тоа се однесува за Вас, да си ја работите работата која треба да ја работите, Градоначалник, а, секако и почитта кон паднатите борци, кон бистите, таман си е. Конкретно Вие требаше да ми одговорите за амандманот, дали сте “ЗА”, “ПРОТИВ” или овој амандман… кој се однесува за “Комуналец”, многу е јасно. Дали сте Вие почитуван Градоначалник да му помогнеме на ова ЈКП и на вработените? Ако трошите 27 000 000 денари за времени вработувања во оваа зграда. Ако формиравте Вие Сектор за поддршка на Градоначалник, а вчера на половина саат пред седница на Комисија ни доставувате развојни програми за 2024 година, тогаш што работат тие луѓе со потрошени 27 милиони денари. А од друга страна, овие мачните луѓе кои се излезени по улиците, кои се грижат за хигиената на градот, за нив да нема средства. Одговорете ми, Вие сте “ЗА” овој амандман или “ПРОТИВ” овој амандман­? За работењето и за трошењето се виде еве, конкретно ќе дискутираме после за развојните програми. 27 милиони денари и на пола саат вчера пред почеток на КФБ доставувате развојни програми. Јас се чудам и на колегите советници како не реагираат и од владејачкото мнозинство за овие работи. Одговорете ми, дали Вие како Градоначалник сте “ЗА” или “ПРОТИВ” овој амандман? Ви благодарам.

ДЕЈАН ПРОДАНОСКИ:

Ви благодарам. Повелете реплика.

 ИРЕНА СТЕРЈОВСКА-ЛОКВЕНЕЦ:

 Реплика на колегата Александар Китаноски кој зеде збор да го образложи амандманот којшто е поднесен од негова страна. Гледам и се чудам од каде имате толку доблест постојано на секоја седница на Совет да зборувате за привремените вработувања. Се чудам на таа доблест. Спомна и Градоначалникот, па 2021 година, со кој број на привремени вработувања ја затекна општинската администрација? Бидете доблесни и кажете ги тие бројки. Јас зборував на минатите седници, често кога Вие зборувавте, Ви контрирав со бројки со факти, аргументи, број на привремени вработувања, колку сте планирале, колку сте реализирале привремени вработувања. Така што не знам од каде е Вашата доблест денес да зборувате за “привремени вработувања”, “X” минати седници? Од каде Ви е таа доблест? Или па можеби требаше да најдете доблест да кажете дека во минатoто во периодот кога Вие ја практициравте локалната самоуправа, како политичка партија, во време на корона, дури Вие тогаш вработувавте кога обемот на работата на локалната самоуправа беше далеку помал. Кога беше сѐ сведено и на on-line работа, кога вработените и не идеа на работа, па Вие вработувавте и тогаш. Го заборавате и тој факт да го истакнете колега, па денес сакате да зборувате... да пренаменуваме средства. Па дури и дрски сте искрено да речам, ги деградирате вработените тука кога споменувате паралелна администрација. Ги рушите работните односи кои треба и тоа како убаво да се вклопат, за да имаме пофункционална овде општинска администрација. Не е фер навистина што често пати ја спомнувате како паралелна општинска администрација. Градоначалникот кажа, има потреба за тие вработувања. Има потреба затоа што на почетокот на годината кога го зеде мандатот, немаше план за вработување, одзеде цела година во тоа, па сега има започнато процедура за нова систематизација којашто е во процедура, каде што сѐ уште не можат да станат во редовни вработувања тие привремени вработувања, па нема да ги гледате во ставката на привремени вработувања. Имајте доблест да зборувате отворено и искрено со факти и аргументи. Јас нема денес да обременувам овде... време, простор на говорница, со нешто што сум го говорела неколку пати претходно со точни бројки... 2017 година, 2018 година, 2019 година, 2020 година... колку привремени вработувања, колку сте планирале, колку сте реализирале... 100% реализација привремени вработувања...

 ДЕЈАН ПРОДАНОСКИ:

 Повелете контра реплика.

АЛЕКСАНДАР КИТАНОСКИ:

Колешке Стерјовска бројките во изминатите години, 2017 година, 2018 година, 2019, година, 2020 година се многу далеку од оваа бројка од 27,5 милиони денари за времени вработувања. Значи беа... ги читавте... околу 18... 19 милиони денари, 20... 21 милион денари, да... Значи овие 27,3 милиони денари, имате плус износ кој е за лица кои се ангажирани со договор на дело.

Проблемот не е колешке Стерјовска во бројката на ангажирани. Проблемот е друг. Што работат тие луѓе? Вчера на Комисија за финансирање и буџет ги добивме развојните програми на 20 минути, повторно ќе го повторам истото, пред почетокот на комисијата. Дали работат тие луѓе? Немам јас против вработените. Сите знаат како функционира оваа зграда. Проблемот е дали има некаква корист? Ако има општината 700 000 евра за времени вработувања, за луѓе за кои ете очигледно се формираше и Сектор за поддршка на Градоначалникот. Дајте тој, барем нека ги тера... развојните програми до 20 Октомври требаше да се достават. Што сработија? Вчера 4 развојни програми дополнително. Тоа е проблемот. Јас не сум против вработувањата. Ама на што се фрлени тие пари? Подобро функционира со тие вработени општината? Реализираат проекти? Аплицираат? Се гледа нешто на повидок? Во отчет нема што да спремите. Бел лист вака, отчетот ќе биде и гребењето на улиците. И тоа ќе биде до крајот на мандатот. Толку, толку ќе биде во 4 години. Тоа е проблемот почитувана колешке Стерјовска. Значи, ако може да се потрошат 700 000 евра во овие 2 години за времени вработувања, може во овој момент да се помогни и за “Комуналец”. Ви благодарам.

ДЕЈАН ПРОДАНОСКИ:

Повелете за збор.

ИВАН ЈОВАНОСКИ:

Здраво-живо, јас сега затоа што се изнаслушав сѐ. Се направивте паметни и едните и другите, чисти и едните и другите, јас слушнав овде: “Oд каде Вие доблест за реакција кон привремените вработувања”? Јас прашувам од каде толку доблест за реакцијава на реакцијава кон привремените вработувања во која дел си и ти? Една работа, знаеме дека е пренатрупано со вработувања, тука немате ниту образ ниту лице значи да правдате нешто. Околу поклонувањево на бистиве, значи Вие немате ниту лице да се поклонувате на бистиве затоа што се одродивте со потпис. И јас му кажав на Вашиот поранешен лидер, ова не е Ваша територија. Не треба да идите ваму кај борциве НОБ што се. Иако се декларирате како левичари. Туку, за, финансискава состојба. Одговорниот Драге на Сектор финансии, на неколку пати има напоменато човекот, јас не мислам дека злонамерно го прави тоа, но...: “Ги надминувам моите ингеренции. Ете земам...”. Си зема самиот на себе значи да прави прераспределба на финансиски средства на своја рака... на два пати мислам дека се извинивте: “Се извинувам јас ги надминав своите ингеренции”... и јас Ви реков само: Како извинете? Кривични... Колку милиони се така профуцкани со: “извинете”? Немаме поим, но ова година не ми е пресметана. 2021 година, во последната година на мандатот на доктор Јованоски денешен или поранешен Градоначалник Муцето, се трошеа во Општина. Општината имаше расходи околу 33 000 евра дневно, што е тоа блиску 1 400 евра на саат. Мислам... гледано општинава заедно со сите институции што се јавни претпријатија. 1 400 евра на саат се трошеа. А овие години немам пресметано, зошто? Затоа што дојдов до заклучок дека всушност не само што има паралелна администрација, туку има и паралелно книговодство. Така што, ова што го гласаме ние в Совет е едно, а реалната финансиска слика е друга. Лани јас Ве предупредив кога беше за завршната сметка, попуштив пак, дозволив да помини, ама годинава нема да Ви помини да знаете. А ако не помини знаете кои се последиците. Се распишуваат наново локални избори и се бира нов Совет. Годинава нема да помини завршната сметка што ќе биде таму негде Јануари, не знам кога ќе биди закажана. Затоа што ги прекршивте сите граници, ова е нездраво што се случува. Ги спомнавте Драге, резервите, од тековна и постојанава, како ги нарекувате трезори, сметки, немам поим. Јас сакам да ми извадете Извештај од тековната и од постојанава резерва, моментална состојба и еве за годинава исто колку расходи, колку приходи, точно по конто картици. Тоа беше... 1 400 евра на саат.

ДЕЈАН ПРОДАНОСКИ:

Ви благодарам. Повелете.

МЕТОДИЈА КОСТОСКИ:

Ви благодарам, еве накратко да ги образложам трите амандмани кои ги предлагаме. Главно, сите три амандмани се наменети за категоријата А00 ставка 47, социјални бенефиции, потставка 471 160 еднократна парична помош и помош во натура каде во буџетски расходи стои буџет 1 200 000. Ребаланс 2 400 000. Со што барам ова двојно зголемување на средствата да не се изврши, и на сметка на тоа, предвиденото покачување од 1 200 000 денари да се прераспредели или за постелнина или за ставка лекови за Домот за стари лица, или евентуално според третиот амандман во потставката 482 110 за подготвување проекти вклучувајќи дизајн на улици, патишта и автопати каде што овие средства би се употребиле за проектирање на велосипедски патеки низ градов. Зошто го барам ова? Затоа што Ве следам како години наназад овие средства за еднократна помош ги користите за поткуп пред избори. Наменети се за агитирање врз жители од ромската населба Тризла, сумата варира од 3 000 - 6 000 денари. Просек 4 000 денари. Тоа се рамно 600 семејства. Планирате да ги поткупите сите жители на Тризла, со граѓански пари, преку изговор дека е таму најпотребно. А во текот на цела година Ве нема ниту една цевка да им замените. Прво ги доведувате на раб на егзистенција, па ги доведувате, ги средувате со мало поткупче. Ако сакате вистински да им помогнете немојте да им се појавувате само кога има избори. Ова е нивна порака кон Вас. Ви благодарам.

ДЕЈАН ПРОДАНОСКИ:

Ви благодарам. Повелете.

ИРЕНА СТЕРЈОВСКА-ЛОКВЕНЕЦ:

Почитуван колега советник, во однос на амандманите кои Ви беа доставени, каде барате да се преалоцираат средствата од ставката на еднократна парична помош... Морам да изразам мое лично мислење, сметам дека несоодветствува првично со Вашата идеологија која ја носите како левичарска партија, затоа што средствата кои се наменети за еднократна парична помош, сепак произлегуваат средства кои се наменети за помош на социјална категорија на граѓани, коишто како Комисија за финансирање и буџет, ги распределуваме дел од оваа потставка, затоа што во оваа пренамена во ребалансот што ја прави Сектор за финансии, и... ако ја гледате 1 200 000 денари на ставка еднократна парична помош, сепак во таа ставка спаѓаат и средствата за новороденчињата, стипендии за таленти итн. Значи не станува збор само за субвенции за социјална категорија на граѓани, меѓутоа ќе кажам одговорно дека Комисијата за финансирање и буџет во текот на целата година разгледува барања кои пристигнуваат од страна на нашите сограѓани по различен основ, дали по однос на социјална категорија поради немање на средства за егзистенцијални подмирувања на животните потреби, од здравствени потреби на нашите сограѓани со кои се соочуваат, така да сметам дека она што го кажавте дека средствата ќе бидат наменети за поткуп во идниот период, навистина мислам дека треба да го повлечете тој збор, затоа што играте на картата на болката на граѓаните, којшто доколку сте биле член на Комисија за финансирање и буџет и читате дел од барањата кои стигнуваат од страна на нашите сограѓани, ќе сочувствувате со нивните состојби во кои ги доведува централната власт, да живеат и немаат можности да си обезбедат основни егзистенцијални услови за живот, па мора да се обраќаат и до општината за каква било минимална помош којашто веруваме ние дека не им помагаме во целост, но во рамките на можностите на општината го даваме максимумот. И она што го кажувате за Ромите, навистина, навистина не е точно, одговорно овде тврдам. За во иднина морам и тоа да го напоменам затоа што го зедов зборот, се однесува на Комисија за финансирање и буџет, нареден период Комисија за финансирање и буџет ќе премине во една постапка за изготвување на Правилник каде што ќе има, точно, ќе биде на хартија ставена категоризацијата, по кој основ и колку ќе се врши распределбата на тие средства. А овие средства кои се прават за пренамена, тоа може да го каже и Драге, се однесуваат на средства кои треба да се дообезбедат по однос на барањата кои веќе се распределени во Комисија за финансирање и буџет но и барања кои стојат во Архивата кои треба да ги разгледаме до крајот на оваа година. Благодарам.

ДЕЈАН ПРОДАНОСКИ:

Повелете, контра реплика.

МЕТОДИЈА КОСТОСКИ:

Колешке точно е дека таму има вистински социјални случаи, што им треба вистинска помош, јас само Ви напоменувам дека и централната и локалната власт до сега со нивната негрижа се одговорни за моменталната состојба таму. Луѓето се заборавени и се оставени на работ на егзистенцијата, а сега во предизборие да речеме да ги зголемуваме дупло, за тие средства, што јас верувајте ги прегледав изминатите неколку години на кои датуми се доделувани, кога е забрзано доделувањето, ги прегледав, и луѓето стварно имаат потреба, но не е само пред избори да ги зголемиме средствата и да им ги доделуваме. Тука треба грижа во текот на цела година да се воспостави. Ви благодарам.

ДЕЈАН ПРОДАНОСКИ:

Благодарам. Повелете од Секторот за финансирање.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Бев прозван и морам да одговорам на советникот Јованоски. Советникот Јованоски многу пати дошол кај мене в канцеларија и секогаш бил опслужен со податоците кои ми ги барал. Не само тој туку секој советник кој дошол кај мене в канцеларија, на дневна основа во тој момент ги добивал податоците. Не знам од каде му беше таквото мислење дека... што најмногу ме погоди, дека паралелно книговодство кое не се совпаѓало... завршни сметки... не знам сѐ и сешто. Значи, Министерство за финансии, Сектор за трезор, ја имаат реализацијата на буџетот по основ на приходи и на расходи, до еден скршен денар, така да јас не можам да измислувам и да сакам некои керефеки, а друга работа, во однос на постојаната резерва, ќе кажам дека, еве ја картицата пред мене што сега ја извадив, реализирани се до овој момент од постојаната резерва, 941 000 денари, од вкупно планираните во буџетот од програмата совет 1 000 000 денари. Во овој момент има 59 000 денари и не можеме записникот од една последните седници на комисијата за елементарни непогоди да го исплатиме. Од тие причини, ја зголемуваме оваа потставка. Притоа, исплатени се 300 000 за земјотресот во Турција, 150 000 за земјотресот во Сирија, 76 000 денари за наши сограѓани кои претрпеле штета од елементарна непогода, пожар и слични работи. Исто така, по уште еден записник 115 000 денари, и 300 000 денари на Општина Делчево со Одлука на Совет. Или вкупно 941 000 денари. На наплата стојат уште некоја одредена сума на средства, немаме извршено исплата заради тоа што овие 59 000 денари во Советот... недостасуваат... за да се исплатат сите донесени одлуки на комисијата за елементарни непогоди. Во ставката 413 тековни резерви... расходи, потставка 413 110, тековни резерви... расходи, од планираните 1 500 000 денари, во програмата Д0 Градоначалник на Општина, до овој момент исплатени се 1 487 447 денари, односно останати се таму околу 22 000-23 000 денари. Од оваа ставка се исплаќаат посмртнини и надоместоци за посмртнини, согласно на Колективен договор на ниво на работодавец и на вработените во единките корисници на буџетот. Односно, основно, средно образование, детски градинки, старски дом, пожарна, библиотека, значи сѐ она што е составен дел на овој буџет. Таму имаме кажав уште 22 000-23 000 денари, а имаме еден износ на решение кој е далеку над овој износ од 22 000 денари. Значи сѐ е јасно, сѐ е транспарентно, јас немам ништо што да кријам овде пред Вас. И друга работа, можете секој ден да влезете во јавни финансии и да видите она што се троши, што е предмет на реализација на годишни програми. Ви благодарам.

ДЕЈАН ПРОДАНОСКИ:

Ви благодарам. Повелете.

ИВАН ЈОВАНОСКИ:

Значи, јас не знам, може да ме сфативте погрешно, но никогаш јас не сум имал проблем со Вас околу финансии, околу барања некои коишто сум ги доставил до тебе. Буквално било, чичко Драге ми треба ова-print, јас не сум чекал по заглавен папир, по лавиринти, прашања од јавен карактер. Отсекогаш сте биле коректен и брз, значи за нештото што сум го барал, еве и околу ова сега, го испринтавте наеднаш, и Вие сте еден од ретките така што се агилни во Општина. А околу прераспределбата на средствата што се, може и ние како советници не сме баш добро потковани финансиски, пошто ти како личност си најадекватен, точно буквално секоја ставка и секоја конто картица ја знаеш, зошто би требало или зошто не би требало да се прераспределат средства од таму-ваму. Затоа што те имам видено дека собираш два шестцифрени броеви напамет, така што бараташ со бројки добро, па може е добро да дадеш ти како, ајде... совет на каков начин да го измениме амандманов, од каде би можеле да се тргнат средства за да се дадат средства каде што бараме, затоа што средствава кои ги бараме се за добро. Да се одбијат од советов средства кои се наменети за нечија помош која е потребна е гревота. Околу транспарентноста и сите тие работи, отворени финансии, веб-сајтов, долу убаво си пишува дека Владата на САД не одговара за точноста на информациите, така што, отворени финансии не се усогласува со Извештајот кој го добиваме овде и не се усогласува со правите трансакции што се направени, што лани минатата година кога се изгласуваше завршната сметка, јас излегов и реков: Овде фалат некои 80 милиони. И после се крена џева, а бе техничка грешка беше, но апелирам да се гласа “ЗА”. Јас излегов... не гласам јас “ЗА” криминал значи, 80 милиони фалат, од тоа буквално како ќе го изгласаме овде, така важи... да се смени документот реков, па да се донеси на гласање. Јас излегов, Вие си го изгласавте. Затоа Ви велам, оваа година нема да помини завршната сметка.

ДЕЈАН ПРОДАНОСКИ:

Ви благодарам. Дали некој друг се јавува за збор? Повелете.

АЛЕКСАНДАР ЃОРЃИОСКИ:

Добар ден почитуван Градоначалник, почитуван Претседател на Совет, колеги советници, почитувани гости, почитувани присутни. Најпрво ќе го образложам предлог амандманот кој го доставивме како советничка група од СДСМ до Претседателот на Совет на Општина Прилеп и до Комисијата за финансирање и буџет и Советот на Општина Прилеп. Тој предлог амандман е кон Измените и дополнувањата на Буџетот на Општина Прилеп за 2023 година, односно во делот на буџетот на расходи во потпрограми се предвидени следните измени: Од програмата Н00 општинска администрација, конто 427 привремени вработувања, со овој амандман износот се намалува за 3 милиони денари, односно од предвидените 4 903 000 денари, да се повлечат 3 000 000 денари, и истите би биле пренаменети во програмата Л00 спорт и рекреација конто 463 120 трансфери до спортски клубови, односно истите тие би се пренамениле за фудбалскиот клуб “Победа” којшто е бисер на градот Прилеп односно е најголемото спортско име по кое прилепчани се познати насекаде во Македонија. Овој е амандман кој беше одбиен од страна на Комисијата за финансирање и буџет, но како советничка група на СДСМ се надеваме дека од страна на Советот на Општина Прилеп ќе биде прифатен односно ќе влезе во делот на Измените и дополнувањата на буџетот на Општина Прилеп за 2023 година. Предлог измените и дополнувањата на буџетот на Општина Прилеп за 2023 година, се повторно она за кое и претходниот пат се правеше ребаланс на буџетот и за кое 2 пати или 3 пати имаме гласано, реалокација односно прераспределба на средства од страна на буџетот на Општина Прилеп. Еднаш со основниот буџет за 2023 и 2 пати со ребалансите на буџетот се зголемува ставката за привремени вработувања која со овие реалокации на средства стаса до 30 милиони денари односно најмногу во историјата на град Прилеп на оваа ставка, па досега никогаш не се поднесол некој ребаланс на буџет, односно не се прераспоредувале средства од една на друга сметка за исполнување на дадените предизборни ветувања, односно да се дообезбедат средства за некој проект, да се дообезбедат средства за нешто кое било ветено и да се дообезбедат средства за нешто за коешто е потребно за сите прилепчани, нешто за кое ќе видат бенефит сите граѓани на Општина Прилеп, односно досега цела оваа година сите ребаланси и сите пренамени и алокации на средства во буџетот на Општина Прилеп биле со една намена, а тоа се привремените вработувања. Со вакво темпо и во делот на говорот на колегата Китаноски, со оваа темпо на реализирање на изборната програма малку се и 15 години за она што досега е ветено, а не е остварено. Ако продолжиме да ги користиме средствата од буџетот само за една ставка, ќе потрошиме над 2 милиони денари само за оваа ставка во рок од 4 години, односно еден... еве да речам половина буџет ќе го изедат привремените вработувања, а сите оние проекти кои се за благосостојбата на градот, благосостојбата на прилепчани ќе останат неисполнети, ќе останат во заборав, односно ќе останат само напишани на хартија. Ви благодарам.

ДЕЈАН ПРОДАНОСКИ:

Ви благодарам. Повелете за збор.

МОНИКА ГРАШЕСКА ИЛИЕСКА:

Почитуван Претседател на Совет, почитувани колеги, почитуван Градоначалник Јовчески. Станав малку и јас да зборнам за амандманот кој го предложивме за пренамена на средства за прилепскиот клуб “Победа”. Ви се обраќам на сите Вас, Ви се обраќам Вас како на доктор и како на човек. И зборувам од аспект на граѓанин, на лекар, на човек кој живее во овој град. Значи ние доделивме на прилепскиот клуб “Победа” 250 000 денари, мизерни, под секоја чест и ниво. Сите деновиве ја прочитавме изјавата на тренерот на “Победа” во каква очајна состојба се наоѓа прилепскиот клуб. И Ве замолувам Вас советници, значи да го надминеме партиското, дајте малку да бидеме коректни, дајте малку да бидеме човечни, да бидеме одговорни граѓани, настрана политиката, се работи за 3 милиони денари, не се работи за огромна сума. Апел до Вас, дајте да му дадеме да преживеат. Сите ја прочитавте... Така? Објавата на тренерот на “Победа”, во каква состојба се наоѓа клубот. Значи не е животот во минатото. Ние сите положуваме цвеќе пред бистите, спомнавте, не е тука животот. Животот е сега и овде. Одговорноста е наша и тоа е вистинскиот патриотизам. Тоа е вистинскиот, Градоначалник, да дадете пари за тоа кое е навистина потребно. Не да положуваме цвеќиња. 250 000 денари му дадовме на прилепскиот клуб “Победа”. Во каква состојба го донесовме? Во никаква. Значи апел до Вас. Дајте да ја тргнеме настрана политиката, 3 милиони денари прифатете да дадеме. Еве в година сигурно ќе ветете дека нема да бидат 250 000 денари, ќе бидат повеќе, во ред, ама сега и овде на тој клуб за да опстане му требаат тие 3 милиони. Значи Ве замолувам, апел. И Вие да можете мирно вечер да си легните и да речете нешто добро направив. И Вие и сите ние да можеме да појдеме на “Победа” да ја гледаме. Како ќе појдеме, па и јас и Вие ако не одвоиме едни мизерни 3 милиони денари, кои во овој момент нив му значат опстанок. Значи уште еднаш апел колеги, дајте да ја оставиме политиката настрана, 3 милиони да изгласаме, да можат да преживеат до крај на годинава. Благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на оваа точка? Повелете господине Мариновски.

НИКОЛЧЕ МАРИНОВСКИ:

Благодарам Претседателе. Почитуван Градоначалник, почитувани присутни. Многу од работите кои во изминатите седници ги говоревме или ги апелиравме од оваа говорница, веќе се пресликани во овој ребаланс за буџетот. Согласно финансиските показатели на овој ребаланс, ребалансирани се околу 25 приходни ставки, од кои 19 буџетски приходи, една од самофинансирачки, две од приходи на дотации, три од приходи на донации. И повеќе од 100-ина ставки на расходна страна. Најпрво би сакал на почетокот да истакнам дека насекаде низ овој ребаланс се познава ракописот на Одделението за финансии на Раководителот, онака како што зборуваше хируршки прецизно, и успешно можам да кажам онаму тој каде што има влијание на работењето се чувствува држењето на консолидацијата, а онаму каде што настапува политиката и политикантството, тука гледаме одредена раскалашеност во трошењето. Доблесно господине Звездакоски, Ви честитам на Вашата работа. За расходната страна на буџетот моите колеги претходно, пробаа да ја искажат нивната односно нашата загриженост. Мене лично ми оставија впечаток следните ставки кои се зголемуваат, консултантски услуги зголемени за 100 00 денари или вкупно 450 000 денари. Расходи за репрезентација зголемени за 250 000 денари или вкупно 550 000 денари. Објава на огласи, зголемени за 400 000 денари или вкупно 1 милион денари. Координаторката спомна, 250 000 денари за “Победа”, а уште 400 000 илјади да се огласуваме. Фамозната ставка привремени вработувања, во документите од ребалансот е зголемена за 4 900 000 денари. Раководителот објасни дека се додаваат само 1 300 000. Други договорни услуги во делот на стоки и услуги зголемени за 1 300 000 денари или вкупно 3 300 000 денари. Од друга страна, намалени средства за рушење на објекти или може да се каже дека се укинуваат скоро целосно, бидејќи се сведуваат на ниво на 15 000 денари за рушење на дивоградби. Во Вашата програма почитуван Градоначалник беше дека ќе се справувате со дивоградбите. Во овој момент имате повеќе од стотина низ Прилеп. Апелирам, тоа Ви се сериозни суми. Исто така и во ребалансот имате 0 денари по основ на казни за дивоградба. Значи 100 денес може да напишете. Не Вие лично, одделението. Се намалуваат средствата за подготовка на проекти за дизајн на капацитети во енергетика за половина милион денари. Изградба за капацитети во енергетика се намалува за 700 илјади денари. Реконструкција на капацитети во енергетика, милион и половина, или целосно ја укинувате. Намалуваат средствата за родова еднаквост и за социјални надоместоци. Со други зборови кажано парите за сѐ што ги убедувавте прилепчани за да Ве поддржат во Вашата изборна програма се намалуваат или укинуваат. А сѐ она што не е содржано во изборната програма, се зголемува за огромни суми. Пари за привремени вработувања ќе има повеќе, за репрезентации и сомнителни услуги ќе има повеќе, за спорт, за енергетска ефикасност и нови проекти ќе има помалку. Она што мене лично повеќе ме загрижува почитуван Градоначалник, е приходната страна. Заклучно со 30 Септември сте успеале да приходувате данок на имот од 30%, односно, нецела една третина од планираната сума и покрај тоа што цените ги зголемивте двојно или тројно по основ на данок на имот. Од правни лица заклучно со трет квартал сте успеале да наплатите половина од предвидениот данок. Приходи од продажба на земјиште Ви се на ниво на статистичка грешка, 4,25% до овој момент. Со овој ребаланс пробувате да ги искоригирате приходите по основ на продажба на земјиште, но 25 милиони денари нема од каде да ги обезбедите за во иднина, а врз основа на тие приходи овој Совет Ви ги одобри и расходите. Неданочни приходи, конто 725 939 е со остварување 9,25 односно приближно еден милион денари помалку. Почитуван Градоначалник Ве молам да обрнете внимание на приходите имајќи предвид дека на првата страна од Предлог ребалансот на буџетот веќе имате дефицит од 82 милиони денари. Ова ќе го зголеми дефицитот доколку не успеете да ги реализирате 100 процентно приходите. Ако ги реализирате 100 процентно, 82 милиони денари... Или еве да ја искористиме првата реченица од образложението: “Извршувањето на приходите на основниот буџет за трет квартал од буџетската година, од 2023 година е во износ од 352 227 812 што претставува 65,60% од вкупно планираните 537 077 милиони денари.” Овде ќе пробам, да Ве коригирам господине Звездакоски, дури и да ги... т..е странецот да ја погодил приходната сметка, од тие 18 000 000-19 000 000 денари, сепак ќе Ви фалеа уште 30-ина милиони денари да дојдете до 75%. Така вели бројката... 10%... бидејќи е ова 65%. 537 Ви се планираните, 10% се 50 милиони. На 537 но, не навлегувам, во ред, верувам дека би требало да сте тука некаде точно. Вие почитуван Градоначалник сте во овој момент околу... доцните со 10% ако рачунаме дека квартал за квартал, би требало еден квартал да претставува 25% со приходите... Во некоја идеална ситуација... Во моментов доцниме со 10% од страна на приходите, бидејќи сме на 65%. Ваквото извршување почитуван Градоначалник ќе Ви го отежни планирањето на буџетот за наредна година. Јас ја немав завршната сметка за 2020 година, и направив пресметка, која не е да речам сега 100 процентно точна, согласно оваа година. Буџетот за наредна година ако оди вака, би требало да Ви се движи на 1 475 000 000-1 500 000 000 денари. Сега имаме 1 600 000 000 и нешто. Значи 100-ина милиони денари помалку. Ако имате 100 процентна реализација на приходите, значи пак кажувам пресметката ми е правена со годинешните приходи, 100 процентно да ги реализирате, 1 560 000 000, Вие ќе имате сѐ помалку и помалку пари, а гледам дека имате амбициозни развојни програми и имајќи предвид плус дополнително дека наредната година ќе биде изборна година. Не знам кои трошоци се, некои можеби ќе се судруваат со тие избори. 2 ако има изборни циклуси, тешко ќе Ви биде. Ви препорачувам бидејќи ќе дојди за многу брзо време и планирањето на наредниот буџет, за наредната година, Ви препорачувам во делот на расходите да влезете малку пошироко и првично да ги насочите трошоците кон нешто кое ќе носи нов приход. На пример воведете дигитализација, воведете повеќе пари за урбанистички планови, за ГУП, да има раст и развој, па подоцна со некој ребаланс доколку имаме зголемени приходи, да ги вратиме средствата, да ги вратиме приходите во некоја нормала. Исто така почитуван Градоначалник, кога ќе го планирате наредниот буџет, имајте и други работи предвид, Вие тука не можете да влијаете, на пример минималната плата ќе се зголеми на 22 500 денари во Март. Во овој момент еве и оваа работа, можеби е индиректно, имаме светска рецесија, 45% од македонскиот БДП е поврзан со Германија, Германија официјално излезе дека влегува во рецесија, околу 13-14% пелагонискиот регион е дел од македонскиот БДП, и сметајте дека ќе имаме намалена економска активност, и дека блок дотациите по основ на ДДВ, по основ на данок од плати итн. итн., ќе се намалува. Брзо ќе завршам. Дополнително проблем ќе направи иселувањето, бидејќи се намалува бројот на плаќачи на ДДВ. Замолувам да ги ангажирате Вашите вработени, барем еден од овие 50-ина ние кои ги спомнуваме привремено вработени да Ви прават подобри анализи, за подобро да ги очекувате. Колку и да се точни тие анализи, не очекува тешка 2024 година. Благодарам. Доволно е.

ДЕЈАН ПРОДАНОСКИ:

Ви благодарам. Ве молам, прво од Секторот за финансирање да Ви образложат нешто.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Прво, би му одговорил на господинот советник Ѓорѓиоски и на госпоѓата Грашеска. Амандманот не беше прифатен од причина што на ставката 427 привремени вработувања, во овој момент има слободни средства од 1 296 000 денари, последната исплата на плати на времено вработени, 2 112 000 денари. Ако кон таа сума се додадат и лицата времено ангажирани кое своето право на регрес на годишен одмор ќе го остварат до крајот на годината, овие зголемувања на времените вработувања за 1 300 000 денари, е доволно да се исплатат обврските кон времено вработените. Инаку, не навлегувам во приоритетот на предлогот да се поддржат спортските клубови. И јас некогаш кога сум бил млад, сум играл, сум спортувал колку што сум можел, така да тоа е причината за да не може да биде прифатен овој предлог амандман кој вчера и на Комисија го образложив. Во однос на дискусијата на господинот Мариновски, зголемувањето како што ги нарече на непродуктивните трошоци, консултантски услуги се зголемуваат за 100 000 денари, тоа е за да се исплати надоместокот на комисијата за урбанизам, којашто е работно тело, која ги одобрува урбанистичките програми и проекти. Расходите за репрезентација, оваа година се минимално, ги зголемуваме минимално од причина што зголемени се расходите... мислам... услугите, во тој дел цените се појдени нагоре. Одржавме неколку културни манифестации вклучувајќи го и пивофестот, вклучувајќи го и карневалот и тие работи, од тие причини. Огласи, значи кај огласите нема што да тактизираме, сѐ она што има потреба општинската администрација да го огласи во јавните гласила, дали е тоа службен весник, печатен медиум на македонски јазик, на албански јазик, согласно законот... Тука е тоа сето. И уште една работа, таму нема недостаток на средства, меѓутоа имаме потреба кај оперативните расходи, односно водиме дел од средства за да платиме уште една година членарина во ЗЕЛС, значи доцневме 3 години на почетокот на оваа година, исплативме една, до крајот на годината уште една, за да можеме некако да стигнеме со тие обврски кон ЗЕЛС, за членството кое го имаме, тоа е вкупно на годишно ниво 614 илјади денари. Привремените вработувања ги кажав. Договорните услуги, да, имаме потреба за зголемување, јас и вчера на седница на Совет го кажав, во ставката 425, на потставка 425 920, копирање, печатење, издавање, имаме обврска кон добавувачот по јавна набавка, од 644 000 денари, ни стојат на 220, не можеме да ги платиме. Овде се прави обид како што кажав, хируршки прецизно, до крајот на годината, преземените обврски што немаат никаков проблем да бидат исплатени согласно Договор за јавна набавка, да ги исплатиме. Јас би бил премногу среќен до крајот на годината ако можевме, ако го исполневме тој услов, ако можевме, да исплатиме и за првата рата за градинката 7 423 000, да исплатевме да не ни го оптоварува идниот буџет, Стентон Градба по пресуда 8 582 000 плус трошоци во постапка и камати, ќе ни олеснат многу за идната година. Јас сакам до крајот на годината, тоа имам разговарано и со Градоначалникот еве пред мене е, да се реализира и да исплатиме изградба на потисен цевковод Канатларци, 18 100 000 денари, ако не се заврши, ќе ни го оптовари и така скромниот буџет за 2024. Сакам да се заврши водоводот Трескавец, каде што ние кофинансираме недостаток на средства од 3 000 000 денари. Јас сакам да се заврши до крајов на годинава и да исплатиме затоа што овој момент општината има пари, но буџетските лимити по програми, ставки, потставки се тие. Да го сработиме поттрибинскиот простор, деловниот простор кој се тегни со изведување на работите, буквално се тегни како ластик, од не знам таму Јуни... Мај месец. 5 000 000 денари. Ако тие активности се реализираат до крајот на годината, ние нема да пренесеме обврски, оптоварувања на буџетот за наредната година. Притоа, заклучно со 30 и 31.10.2023 година, на конто 220 спецификации, добавувачи, буџетот има обврски кон добавувачи од вкупно 69 307 511 денари. Тука, најголем дел од тие обврски се однесуваат на Стентон Градба, обврски кон градинката од 47 325 000 денари, што не можеме да ги платиме. Значи постојат ризици на пренос на обврски во наредна година. Сето тоа го следиме во Секторот за финансии и најодговорно се однесуваме, сѐ со цел да го релаксираме буџетот и да оствариме до крајот на годинава приходи кои се надеваме дека дел од приходите ќе ги пренесеме во идниот буџет, како што ова година вградивме со ребалансот 21 477 000 денари пренесени вишоци. Јас би бил среќен кога тој пренесен вишок би го дуплирале од оваа година. Тоа би ни го релаксирало буџетот во 2024. Притоа, ние не исполнивме господине Мариновски 75% од 346 180 000 денари, односно 346 178 000 денари сопствени приходи. Значи целта беше поставена законски да ги оствариме 75% од 346 178 000, така што кон овие податоци, кои се, значи не влегува дотацијата за ДДВ, значи дотацијата за ДДВ не ги тангира сопствените приходи, така што во тие не удирајте %, на тие 537 077 000 во основниот буџет. Има позитивни придвижувања кои еве ќе ги дискутираме во кварталниот извештај за извршување заклучно со трет квартал. Значи да оставиме малку за наредната точка.

ДЕЈАН ПРОДАНОСКИ:

Ви благодарам. Повелете.

ИЛИЈА ЈОВАНОСКИ:

Здраво-живо другари. Пред, еве да се... па да, здраво-живо. Што има да се поштоваме и онака сме испоштовани... Пред да дојди точкава да се гласа, “ЗА”, “ПРОТИВ”, јас само да Ве потсетам на член 44 од Законот за локална самоуправа за конфликт на интереси, од членовиве кои се присутни овде на Совет, да... има конфликт на интереси. Сега нема да прозивам некој со име и со презиме, а пред да се стави точката во дневен ред, ќе прозивам со име и со презиме, затоа што видов дека порано не Ви беше гајле кога ќе Ве опоменат за конфликт на интереси, ама сега нешто се повлекувате, и што е паметно, што е мудро, затоа што има правни реперкусии, кои мора некогаш да се одговара, дали праведно или правично. А има разлика меѓу праведност и правичност. Туку околу, ова е сето економија и финансии. Мариновски значи скроз со сите работи кои досега си ги кажал од страна на забелешки, од страна на економија, што ти се простудирани до детал буквално, до длабина. Јас се прашувам што бараш човече ти во Комисија за урбанизам, дај премести се во Комисија за финансирање и буџет и онака и таму природно припаѓаш како дел од бизнис елитата во Прилеп. Значи такви луѓе требаат, а не во Комисија за урбанизам. Има таму архитекти. Значи треба Вие да бидите во Комисија за финансии, па денар да не фали, ако сте чесни. А за Стентон Градба значи овде дајте бре нека некој ми објасни Стентон Градба успеа да ја тужи општинава и да добие на суд, значи ова никаква логика нема. Последна пресметка правевме колку чинеше квадрат. Градинкава која се гради 20 години не знам колку се гради веќе. 4 500 илјади евра квадрат беше, тврда градба само, значи без ништо внатре. Сега може да се стасани до 15 000 евра квадрат. Ама која е овде финтава, што ја применуваше претходниот Градоначалник? Потпишан договор за изградба, се прекршувал рокот, се прекршувал рокот, анекс се потпишува, се продолжува. Во меѓувреме тужба. Пак нов анекс, пак нов анекс, пак нова тужба, пак нова тужба и секогаш општинава кабает, а таа финта ја измисли пред него што беше Градоначалникот, комшијава мој, што многу мудро... влечење на пари од државен буџет т.е. од народен џеб, сив криминал, легален криминал, фиктивни тужби буквално, со договор, во 6 очи. Тоа Мариновски, другар, да одиш во Сектор финансии, Комисија за финансии.

ДЕЈАН ПРОДАНОСКИ:

Ви благодарам. Се надевам дека колегата ќе ја прифати сугестијата. Дали некој друг се јавува за збор по однос на овие точки? Ако никој не се јавува за збор, тогаш предлагам, да ги разгледаме односно да гласаме по однос на амандманите кои се предложени, и да преминеме на гласање на првата точка.

Амандманот за предлог измени и дополнувања на буџетот за 2023 година од предлагачите Јованоски Иван и Костоски Методија, по однос на измените во категоријата А00 ставка 47 социјални бенефиции, потставка 471160 еднократна парична помош и помош во натура, во буџетски расходи од 1 200 000 да се ребалансира на 2 400 000.

Кој е “ЗА” ваквиот амандман да стане дел од предлог измените и дополнувањата на буџетот за 2023 година?

Дали е некој “ПРОТИВ”? Дали има “ВОЗДРЖАНИ”?

Констатирам дека со 2 гласови “ЗА”, 14 гласови “ПРОТИВ” и 9 гласови “ВОЗДРЖАНИ” овој амандман е одбиен од советот за да стане дел од предлог измените и дополнувањата на Буџетот за 2023 година.

Амандман кој се однесува, исто така предлог од колегите Јованоски Иван и Костоски Методија, а се однесува на категорија А00 ставка 47 социјални бенефиции, потставка 471160 еднократна парична помош и помош во натура, во буџетски расходи да се смени од 1 200 000 односно да се ребалансира со 2 400 000, го ставам на гласање.

Кој е “ЗА” ваквиот амандман да стане дел од предлог измените и дополнувањата на буџетот за 2023 година?

Дали е некој “ПРОТИВ”? Дали има “ВОЗДРЖАНИ”?

Констатирам дека со 2 гласови “ЗА”, 15 гласови “ПРОТИВ” и 9 гласови “ВОЗДРЖАНИ” и овој амандман советот го одби за да стане дел од предлог измените на Буџетот за 2023 година.

Предлог амандман исто така од колегите Јованоски Иван и Костоски Методија за измени и дополнувања на буџетот за 2023 година категорија А00 ставка 47 социјални бенефиции, потставка 471160 еднократна парична помош и помош во натура, да се смени вредноста од 1 200 000 да се ребалансира на 2 400 000 го ставам на гласање.

Кој е “ЗА” ваквиот амандман да стане дел од предлог измените и дополнувањата на буџетот за 2023 година?

Дали е некој “ПРОТИВ”? Дали има “ВОЗДРЖАНИ”?

Констатирам дека амандманот со 2 гласови “ЗА”, 15 гласови “ПРОТИВ” и 9 гласови “ВОЗДРЖАНИ” советот го одбива за да стане дел од предлог измените и дополнувањата на Буџетот.

Предлог амандман поднесен од колегата Китаноски Александар. Во делот на буџетот на расходи по потпрограми, ги предлага следните измени: Програмата Е00 општинска администрација конто 427110 привремени вработувања, планираните средства од 21 500 000 денари да остане согласно усвоениот буџет и билансот на расходи во програмата К40 културни манифестации и творештво да остане во износ од предвидените средства од 4 150 000, а износот на средствата кои треба да се ребалансираат од програмата Е00, 4 903 000 и од програмата К40 културни манифестации 660 000 денари, или вкупно 5 563 000 денари, да се стави во функција на категорија 46 субвенции и трансфери расходно конто, 461130 субвенции за јавни комунални претпријатија, да се алоцираат средства од 5 563 000 денари, го ставам на гласање.

Кој е “ЗА” вака предложениот амандман да стане дел од предлог измените и дополнувањата на буџетот за 2023 година?

Дали е некој “ПРОТИВ”? Дали има “ВОЗДРЖАНИ”?

Констатирам дека со 10 гласови “ЗА”, 14 гласови “ПРОТИВ” и 1 глас “ВОЗДРЖАН” овој амандман не станува дел од предлог измените и дополнувањата на Буџетот за 2023.

Предлог амандман кон предлог измените и дополнувањата на Буџетот за 2023, поднесен од предлагачите Дарко Герамитчиоски, Александар Ѓорѓиоски и Александар Китаноски. Од програмата Е00 општинска администрација, конто 427110 привремени вработувања, со овој амандман износот да се намали за 3 000 000 денари, односно се предлага од предвидените дополнителни 4 903 000 ден, да се повлечат 3 000 000 денари. Истите да се пренаменат во програмата Л00 спорт и рекреација, конто 463120 трансфери до спортски клубови со износ од 3 000 000 денари.

Кој е “ЗА” вака предложениот амандман да стане дел од предлог измените на буџетот за 2023 година?

Дали е некој “ПРОТИВ”? “ВОЗДРЖАНИ”?

 Констатирам дека со 10 гласови “ЗА”, 14 гласови “ПРОТИВ” и 2 гласови “ВОЗДРЖАНИ” и овој амандман советот го одби да стани дел од предлог измените и дополнувањата на Буџетот за 2023.

Бидејќи ги исцрпивме и дискусиите, ја ставам првата точка од дневниот ред на гласање.

Кој е “ЗА” усвојување на Измените и дополнувањата на буџетот на Општина Прилеп со предложените амандмани од Секторот за финансирање и буџет за 2023 да стане... Кој е “ЗА” вака предложените измени и дополнувања?

Дали е некој “ПРОТИВ”? Дали е некој “ВОЗДРЖАН”?

Констатирам дека со 14 гласови “ЗА”, 1 глас “ПРОТИВ” и 9 гласови “ВОЗДРЖАНИ” измените и дополнувањата на буџетот на Општина Прилеп за 2023 година се усвоени.

Дали се согласувате да направиме кратка пауза од десетина минути па да продолжиме понатаму со точките за работа?

Ви благодарам.

**ПАУЗА**

ДЕЈАН ПРОДАНОСКИ:

Да продолжиме со работа. Ве молам.

По втората точка од дневниот ред:

Квартален извештај за извршување на Буџетот на Општина Прилеп, за трет квартал од 2023 година.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете Стерјовска-Локвенец.

ИРЕНА СТЕРЈОВСКА-ЛОКВЕНЕЦ:

Благодарам Претседателе.

Комисијата за финансирање и буџет на одржаната седница го разгледа и предлогот за Квартален извештај за извршување на Буџетот на Општина Прилеп, за трет квартал од 2023 година.

Во присуство на Раководителот на Сектор за финансии и буџет на Општина Прилеп, отворивме дебата и дискусија по однос на оваа точка и истата како Комисија за финансирање и буџет ја предлагаме денес да биде усвоена од страна на Советот со 4 гласови “ЗА” и 1 глас “ВОЗДРЖАН” од страна на членовите на Комисијата за финансирање и буџет. Благодарам.

 ДЕЈАН ПРОДАНОСКИ:

 Ви благодарам.

 Отворам претрес.

 Го повикувам Раководителот на Сектор за финансирање и буџет да ни се обрати.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Почитувани советници, дел од податоците што се содржат во кварталниот извештај ги елабориравме веќе во првата точка, меѓутоа сепак оваа е посебна точка и ќе се задржиме посебно. Кога ќе го погледнеме, извршувањето на приходите и расходите на буџетот за првите 9 месеци, од 2023 година, ќе констатираме следното: основниот буџет, остварил приходи од 352 277 000 денари, или 65,60 од планираните, а остварил расходи од 355 117 000 односно за покривање на зголемените расходи над приходите, приходувал 2 889 000 денари приходи од пренесен вишок кои беа вградени, дел, 10-ина милиони беа во иницијалниот буџет, останатите беа со ребалансот. Значи остварил повеќе расходи од приходи. Буџетот од дотации остварил 661 169 000 приходи, а расходи од 644 930 000 денари, односно остварил суфицит од 21 000 000 денари. Буџетот од самофинансирачки активности остварил, 31 886 982 денари приходи, и расходи од 33 375 122, односно 1 488 000 денари приходувал пренесен вишок на приходи од претходна година сѐ со цел да ги изнивелира преземените обврски односно да ги исплати преземените обврски кои се над остварените тековни приходи. И буџетот од донации остварил 17 310 000 приходи и расходи од 16 362 000 односно остварил приходи. Кога ќе го видиме комплетно консолидираниот буџет на Општина Прилеп, извршувањето на приходите за 9-те месеци се 1 062 595 024 денари од планираните 1 000 631 859 денари односно 65,11%, остварени се расходи, значи реализирани се расходи во сите 4 сегменти од буџетот, значи основен, донации, дотации и самофинансирачки активности од 1 045 785 706 денари. Или 64,08 односно на ниво на консолидиран буџет остварен е суфицит од 16 809 000 денари. Конто 220-Добавувачи во земјата. Заклучно со 30 Септември, обврски кон добавувачи од 86 514 515 денари. Квартален извештај К2 којшто Ви беше доставен со задоцнување, ги покажува истите показатели како обврски доспеани кон добавувачите, од 86 514 000 денари, а извештајот К3 ги дава податоците за исплатената рата по договорот, долгорочниот договор со Министерството за финансии за финансирање на влезот од Лукоил до раскрсница кај Солидност. Притоа, Општина Прилеп, на сметката прикажала позитивен резултат односно слободни средства од цирка 18 милиони и нешто. Кога ќе ги видиме податоците за остварените, реализираните приходи за период 1 Јануари - 30 Декември, во еден добар дел од приходните ставки, има позитивно движење. Тоа се кај данокот на плати од вработени во бизнис секторот и буџетските корисници. Сега имаме... пример со 30 Септември остварување кај данокот на плати на вработени од корисниците, единки корисници на буџетот во Републиката. Од... остварување од 128. Кај вработените во приватниот сектор, од 130% или од планирани 12 573 000 остварени се дури 16 388 000 денари. Имаме позитивно движење кај данокот на промет на недвижности и права. Комуналната такса за користење улици со патнички товарни и моторни возила, комунална такса за јавно осветлување, комунална такса за користење на простор за вршење на дејност, надоместокот, еден позитивен сегмент за функционирањето на општината, надоместокот за уредување на градежно земјиште во извештајниот период остварен е во износ од 24 727 000 денари, додека ако го споредиме со минатата година во истиот период биле остварени 15 852 000 денари. Позитивни ефекти се забележуваат кај надоместокот за уредување на правен статус на бесправно изградени објекти, меѓутоа исто така имаме и негативно движење кај одредени приходни ставки, тоа се кај данок на имот физички лица, данок на имот правни лица, кај концесиските надоместоци исто така, бидејќи концесиските надоместоци ги приходува државата и ги дели со општините. Немаме никакво сознание од каде е овој негативен тренд кај концесиските надоместоци. Јас морам да Ви посочам овде податок, до 30 Септември за период 01.01-30.09 минатата година реализирани се концесиски надоместоци за експлоатација на минерални суровини од 33 590 000 денари, а оваа година се 28 757 000 денари. Значи некои расходни ставки коишто навистина имаат одредено влијание врз буџетот. Притоа, бев прашан и на комисија вчера, но и денес имаше коментар од советникот Китаноски, данокот на имот години наназад го елаборирав... на седница... констатацијата е следна: минатата 2022 година заангажиравме и направивме квалитетна достава на решенијата и опомените за ненавремено плаќање на данок на имот - физички и правни лица... и минатата година реализирани се приходи по тој основ од 37 708 000 денари од планирани 33 132 000 денари или остварувањето е како никогаш досега од 114%. Меѓутоа, оваа година бидејќи сме наплатиле со тие активности минатата година, неплатени побарувања по основ на данок на имот, оваа година, имаме намалување. Тука воопшто не сакам да правдам, даночното одделение можело да биди подобро, напорите што ќе ги направиме до крајот на оваа буџетска година ќе одат во таа насока, да ги оствариме планираните средства. Инаку движењето на данокот на имот - физички и правни лица, од анализите кои ги правев јас се движи циклично гледајќи по буџетски години, заради влијанието на повеќе фактори, а пред сѐ е нашите ангажирања дали навремено сме ги доставиле решенијата, дали сме презеле активности за опомени за присилна наплата и тоа е тоа циклично движење. Сакав да нагласам овде уште една работа, движењето на капиталните расходи до 30 Септември беше 105 000 000 денари. Таа тенденција со реализацијата на капиталните расходи продолжи и во наредниов период заклучно со 13 Ноември во буџетот реализирани се капитални расходи од 127 966 970 денари од планираните 164 910 000, заклучно со вчерашниот ден, односно со 13 Ноември во понеделникот реализирани се 77,6% од планираните приходи. Со реализацијата на капитални расходи ќе бидеме задоволни, доколку... јас кажав уште тие 3-4 капитални проекти бидат завршени до крајот на годината за којшто има пари во буџетот и да можат да бидат исплатени. Овој процент ќе оди во нагорна линија. Благодарам.

ДЕЈАН ПРОДАНОСКИ:

Благодарам. Отворам претрес. Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на Квартален извештај за извршување на Буџетот на Општина Прилеп, за трет квартал од 2023 година?

Дали е некој “ПРОТИВ”? “ВОЗДРЖАНИ”?

Констатирам дека со 14 гласови “ЗА” и 9 гласови “ВОЗДРЖАН” Извештајот е усвоен.

По третата точка од дневниот ред:

 План на Развојни Програми на Општина Прилеп за 2023-2025.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете Стерјовска-Локвенец.

ИРЕНА СТЕРЈОВСКА - ЛОКВЕНЕЦ:

Благодарам Претседателе. Комисијата за финансирање и буџет на одржаната седница го разгледа и Предлогот-План на Развојни Програми на Општина Прилеп за 2023-2025.

 Станува збор за следните развојни програми: развојна потпрограма ЈДА рехабилитација на улици на територија на Општина Прилеп, развојна потпрограма ЈНА поставување на паркиралиште како модуларна еднократна конструкција, развојна потпрограма ЈДБ изградба на улици во индустриска зона Прилеп 1, развојна потпрограма ЈДЦ изградба на улици во урбана единица 2 урбан блок 2.02 плански опфат 2, развојна потпрограма ЈДД кружен тек на вкрстување на улица “А. Македонски” со улица “Димо Наредникот” и развојна потпрограма ЈДЕ кружен тек на вкрстување на Булевар “Гоце Делчев” со улица “Прилeпски Бранители”.

Од страна на раководителот на сектор за финансии овие развојни програми беа образложени пред нас присутните на Комисијата за финансирање и буџет и финансиските рамки на истите, така што ние како Комисијата за финансирање и буџет денес предлагаме до советот да биде усвоена оваа развојна програма со 4 гласови “ЗА”, додека колегата Александар Китаноски се иззеде од гласање по однос на оваа точка.

ДЕЈАН ПРОДАНОСКИ:

Благодарам за Извештајот.

Отворам претрес, дали некој се јавува за збор по однос на оваа точка? Повелете господине Китаноски.

АЛЕКСАНДАР КИТАНОСКИ:

Почитувам Претседател на Совет, почитуван Градоначалник, почитуван член на Комисијата за финансирање и буџет, како прво, да се изјаснам околу изземањето по однос на гласањето на вчерашната седница, тоа беше причина што бев незадоволен, изреволтиран од ненавременото доставување на материјалите по однос на оваа точка. Очигледно, неработењето во овие 2 години од ден на ден е сѐ поголемо. Развојните програми за Општина Прилеп ги добивме на 20 часа пред седница на Совет. Тоа е поразително, неделовнички и незаконски. Согласно член 21-б, почитуван Градоначалник, од Законот за буџетите: “Градоначалникот на Општината подготвува Предлог-план за програма за развој и истиот го доставува до Советот на Општина најдоцна до 20 Октомври”, а во став 2 од овој член е предвидено дека: “Советот на Општината најдоцна до 15 Ноември ги усвојува истите програми”, кои пак се составен дел од Буџетот кој ќе го носиме за наредната година. Ниту добивме навреме почитуван Градоначалник, ниту пак некој реагирал за изработка на развојните програми во временската рамка која е предвидена согласно законот. Почитуван Претседател на Совет, почитувани колеги советници од владејачкото мнозинство, ако не се работи, ако не ги бидува во оваа зграда, ако не оди, дајте да реагиравте во изминатиот период. Знаете дека до 20 Октомври се доставуваат развојните програми, ги нема, еве, Вие како Претседател на Совет, почитуваните колеги советници од мнозинството, да испратевте еден допис до вработените во ЛС, локалната општина, да испратевте едно пусулче, извршете притисок, одговорноста е и Ваша, и на советниците од мнозинството, гледате, ако не оди коригирајте ги. Колку што знам јас овие развојни програми треба да произлезат од Секторот за урбанизам. Работи тој нешто? Помина 20 Октомври, дојде петокот 10 Ноември и... тууппп.. материјалите во попладневните часови ни пристигнаа на е-пошта на советниците, како материјал за оваа седница. Потполно ќе Ве разберам ако доцнењето беше за нешто што навистина ќе произнесе некои нови развојни програми, барем во тој момент. Да имаше барем нешто ново, да зборуваме за уредувањето на речното корито кое го ветивте, за изградба и пробивање на улицата “Победа”, за влезот од страна на Македонски Брод. Значи на 3 работни денови пред седница на Совет, го доставивте истиот материјал, кој го од имавме од претходната година. Copy-paste. Ги изменивте значи во петокот, датумите за изработка на катната гаража, ете ќе завршела кон крајот на 2025 година. Со планирани 19 000 000 денари, планирано во 2022 година, 2023 година, па ќе отпочне 2024 година, како беше, па 2025 година, за инвестиција од 320 000 евра. Почитувани советници од ДПМНЕ, не знам како седите во овие клупи беа да реагирате за развојните програми. Не Ви смета Вас тоа што дури само на 20 часа пред седница на Совет односно на половина саат, колку беше, пред седница на Комисија за финансирање и буџет, ги добивме истите? Еден од Вас немате реагирано, еден. Доставивте на вчерашната седница дополнување... еве ги тие уште 4, веројатно ги работевте вчера во претпладневните часови, па до 13.00 часот, 12.30 часот да стигнат, 13.00 часот, апансаз, како да се работи за некоја Одлука или Дополнување на некоја небитна точка на дневен ред. И што дополнивте сега во Предлог планот за развојни програми 2023-2025? Изградба на кружни текови 2. Веројатно тоа можевте вчера најбрзо да го подготвите, но... на 20 часа пред седница. Уредување на улица во Индустриска зона и изградба на уште една улица кај Жито Прилеп. Почитуван Градоначалник поминаа 2 години, започнавте трета. Вие еден кружен тек не успеавте да изградите. Сега еве очекуваме да склучите договор, веројатно, па да почните. А, не па Вие во развојна програма уште 2 други. Трпи хартијата. Уште 10 кружни текови да ги ставите во развојни програми. Најбитно е колку ќе реализирате. Значи во овие 2, трета година, ниту еден немате реализирано. Ставивте уште 2. Останува онаа тригодишна развојна програма за рехабилитација на улиците, односно, гребењето на асфалтот. Еве, јас Ви тврдам дека до крајот на овој Ваш мандат, уште овие 22 месеци, како некој проект кој ќе остани, тоа ќе биди, гребењето на постоечките асфалтирани улици. Што е најтрагично во ова време да информираш, секој ден да се гордееш со истото, со асфалтирани улици кои ги гребите и ставате слаб асфалт од 3-5 cm, за по една недела ЈКП “Водовод и канализација” да ги отстранува дефектите, да ги раскопа поради бројните дефекти, навистина е срамота. А околу оваа работа, со оваа развојна програма со гребењето на улиците, повторно и денес почитуван Градоначалник ќе Ве потсетам, Ве очекувам да се појавите и да одржите прес на улица “Наум Наумоски-Борче”, знаете каде е, да се појавите таму како што знаете да се појавувате и на други проекти кои биле во застој. На истата улица почитуван Градоначалник се појавија и кратери. Истата е пред градинка “Вишне”. Не знам дали улицата ја имате заборавено, или веројатно ја чувате за во наредниот период, за да ја асфалтирате со тој фамозен Ваш ладен асфалт што беше. Бидејќи временските прилики натаму одат. Не иди лето. Зима почнува календарска за 30-ина денови. Значи дојдете слободно, одржете прес на улица “Наум Наумоски-Борче”, кај градинката “Вишне”, и видете секој ден во 08.00 часот родителите како се мачат сопствените деца да ги однесат во градинката. 4 месеци од 3 Август, 90 метри улица од развојна програма од таа фамозна таа рехабилитација, не можете да ја завршите. Па да зборуваме за развојни програми... и други капитални инвестиции, обиколници, за изградба на улици во индустриска зона, далеку е тоа од Вас. Почитувани советници, бетонирано е дека по 2 години локална власт на ДПМНЕ во Прилеп, резултатот е буквално 0. Ветените проекти како и развојни програми во изборната програма на Градоначалникот Борче Јовчески не се реализирани. Град Прилеп, стагнира, назадува. Град Прилеп е во мрак, а ново во Прилеп е тоа што... не е смешно Градоначалник Јовчески... Знаете што е ново во Ваше владеење во Прилеп? Ново е што граѓаните плаќаат повисоки сметки за ѓубре за 70%, плаќаат поскап паркинг, тоа е ново во Вашето владеење, го зголемивте данокот на имот за 300-400%... да, да, да. А од Нова година најверојатно ќе им испорачате и повисоки сметки. Може слободно да се потсмевнувате. Не му е смешно на граѓаните што ги удривте по џеб. 2 години локална власт на ДПМНЕ и Јовчески се 2 загубени години за нашиов град. Верувајте почитуван Градоначалник дека историјата не памети вакво неработење. И воопшто не е смешно. Ако е смешно кога зборувам за сметките за ѓубре дека се повисоки, ако е смешно дека сметките за данок на имот се повисоки, ако е смешно кога ќе зборувам дека плаќаат поскап паркинг граѓаните на Прилеп, нека Ви служи на чест.

ДЕЈАН ПРОДАНОСКИ:

Ви благодарам, пауза 5 минути од технички причини.

 **ПАУЗА**

ДЕЈАН ПРОДАНОСКИ:

Да продолжиме со работа.

Повелете Градоначалник.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

За жал, советникот Китаноски не ни е тука. Сакав да го слушни и нашето размислување за предлог планот за развојните програми и покрај критиката дека рехабилитацијата на улиците не се така важни, и тоа како важни се. Јас само да потврдам дека секој потенцијален инвеститор прво прашува дали имаме добра патна инфраструктура и како граѓаните доаѓаат побрзо или на работното место или пак интензитетот на сообраќајот е толку густ и нерегулиран што го отежнува и безбедноста, сигурноста и навременото стигнување на дестинациите. Значи кружните текови и тоа како ни се потребни и тоа во континуитет, тоа што е затекнато само ние ги продолжуваме. Дали е “Александар Македонски” или Булеварот, само релаксирање на сообраќајот ќе биде. Толку години до сега мислам дека нема ниту сообраќајна студија направено. Тоа треба под најбрзо и најитно да се сработи. Тоа ако не спаѓа во капитален проект каде што огромен број на улици би биле рехабилитирани и посигурни за сообраќај и безбедни се разбира и за граѓаните, мислам дека најважен приоритет е. Индустриските зони и пристапот кон нив, исто така е најважен. Тоа е за ЛЕР, за бизнис климата, за потенцијални работни места, тоа е. Не зборувам дека и други институции односно установи, градби, не се така важни. Значи пак ќе речам и катните гаражи кои ги зедовме во обѕир, и тоа како се потребни во ова време кога секое семејство има најмалку 1 автомобил. Јас ја разбирам и загриженоста на Китаноски што баш пред неговиот станбен дом можеби не е рехабилитирана улицата, но динамиката и темпото на асфалтирање, изведувачот се разбира подлежи на одговорности, покрај обврски има и одговорности. Јас исто така знам дека тука е детска градинка “Аличаир” и тврдиме како што реагирам и јас и алармирам дека најважно е пред такви институции да биде среден пристапот и паркингот, нормално дека инсистираме сите. Во овие 2-3 денови веќе ќе биде асфалтиран и тој дел од градот. Во врска со оданочувањето, Вие знаете дека од 2021 со измените на законот, ние сме обврзани во наредните 4 години да пристапиме кон репроцена, и сега ако пак почитуваниот советник е засегнат и од тоа дали неговиот дом односно стан подлежи под корекција на таа репроцена и е повисок данокот, не значи дека се обезвреднети тие. Кога сака и да го продава својот дом, се разбира дека цената е значително повисока. Јас се извинувам ако некој се препознава во овие обврски на нашите граѓани, но ние ништо поразлично не постапуваме, како и граѓаните во Скопје, во Битола, во Штип. Да не речам па во Охрид каде 3-4 пати е повисоко оданочувањето. Еве ако ми дозволите јас, и Мариновски со сето почитување би го прашал, колку беше оданочувањето на еве да речам дали приватниот или пак бизнис делот? Си велам дека повеќе од 10% или 15% не е повисока, поразлична цената што ја плаќавте 2022 и овој пат. Можете да ми потврдите. Јас можам и да проверам и Ви гарантирам дека од 7 000-8 000, максимум е на 9 500. Проверете. Благодарам.

 ДЕЈАН ПРОДАНОСКИ:

Ви благодарам. Реплика на Вашиот колега Китаноски може, реплика на реплика не може.

МОНИКА ГРАШЕСКА ИЛИЕСКА:

Се врати колегата Китаноски, да Ви одговори ама и јас не можев да останам нема и да не реагирам. Градоначалник ја промашивте поентата. Никој не Ве опомени и не Ви замери дека рехабилитацијата на патиштата е неопходна, дека кружните текови се неопходни, катната гаража, ја промашивме поентата. Ние реагираме дека 2 години немате ништо сработено, дека повторно ја препишувате развојната програма иста и дека додавате нешто за да изгледа дека се прави, а всушност ништо од тоа нема да се направи. Најголема недоверба создава таа катна гаража која ја спомнувате 2022 година, 2023 година, 2024 година. Еден ист проект го провлекувате 4 години како да градите некакво архитектонско чудо. Тука е нашата дискусија и тука е фокусот, не дека не треба да има улици, или дека не треба да има кружни текови. Ние кажуваме дека Вие за 2 години 0 имате проекти. И кога ги коментираме развојните програми, сите како излегуваме, тоа ќе Ви замериме. Градоначалник Вие 2 години ништо не сработивте, извинете ама не Ви веруваме ни дека наредниве 2 години ќе ги сработите. Дај Боже да ги сработите, cost-benefit ќе имаат прилепчани. Фактот дека додавате 2 проекти не 5 до 12, туку во 12.05 часот ги додадовте... на денешната седница, уште повеќе ја зголемува недовербата дека тоа ама баш воопшто не Ви е во план да го сработите за 2024 година. Тоа беше поентата на Китаноски. А во однос на даночните решенија кои се зголемени, данокот на имот, во ред тоа прифаќаме, ама имаше реакција на граѓаните дека беа зголемени неколкукратно, многукратно ги добиле зголемени сумите за наплата. Па тука Ви велиме, Вие повторно го оптоварувате, можеби повеќе од тоа што треба буџетот на граѓаните на Прилеп. Дека ништо не направивте да го растеретите и олесните, туку додавате екстра повеќе од тоа што треба. Тоа беше дискусијата, а не дека Ви замеруваме дека изработувате нова процена на вредноста на становите. Де факто така е и во право сте, но реагираат граѓаните со многукратни примери дека енормно се зголемени сметките. Значи тоа е целта. Ние не дека не ги поддржуваме развојните програми, туку имаме бескрајна недоверба заради сѐ она што не сработивте, односно не сработивте претходните 2 год. Тоа беше дискусијата. Благодарам.

ДЕЈАН ПРОДАНОСКИ:

Повелете за збор.

НИКОЛЧЕ МАРИНОВСКИ:

Конкретно почитуван Градоначалник. Прво ќе Ви одговорам на она, па ќе се задржам на развојните програми. Во едното правно лице двојно повисок данок, а во другото правно лице, точно, понизок во споредба со лани, бидејќи дворното место кое беше во наша сопственост беше поголемо, сега е помало, и затоа решението за утврдување на данок е помало. А не... а вредноста на дворното место е проценета по повисока цена. Имотот е проценет повисоко, така што ако го задржевме ние истата големина на дворното место, ќе имавме двојно повисок данок и таму. И тоа, јас ако сакате можам со документ. Почитуван Градоначалник во врска со развојните програми, најпрво би сакал да кажам дека начинот на кој ни беа доставени овие вториве, 4-те развојни програми за на разгледување и усвојување, во најмала рака или со најлесен речник може да се каже дека беше навредливо кон Советот и кон работата на Советот. Точно така, на 20 часа пред седница добиваме развојни програми и покрај законското решение кое вика дека до 20 Октомври треба да ги добиеме сите развојни програми. Најпрво, ќе се задржам на терминологијата која се користи во развојните програми. Првата развојна програма гласи, рехабилитација на улици на територија на Општина Прилеп. Зборот рехабилитација Вам Ви е добро познат, според македонскиот речник значи: воспоставување на поранешна здравствена состојба после болест или повреда. Се употребува во медицината и е сличен со зборот заздравување и закрепнување. Во важечките закони за градење и урбанистичко планирање, никаде нема, не се користи терминологија рехабилитација, се користи реконструкција. Сметам дека називот на оваа програма треба да се вика реконструкција. Знам дека фенси звучи да биди рехабилитација. Ајде реков да консултирам google и гледам дека овој збор рехабилитација го користат општина Охрид, Прилеп, Гази Баба, Кавадарци и слично. Или градоначалници каде се од ВМРО-ДПМНЕ. Дали партијава, централата Ви ги дава како насоки или не, не знам, но сметам дека треба да се користи зборот реконструкција на улици. Исто така и контниот план во општината Ве коригира во тој дел бидејќи контото е 482130 реконструкција на улици и патишта. Контниот план во Македoнија не познава рехабилитација на улици, така што сметам дека треба да ја коригираме терминологијата. Реконструкцијата на улици и патишта почитуван Градоначалник е тековна работа и сметам дека не треба да биди во делот на развојни програми. А, таа според ова како што одиме ние сега во моментов, реконструкцијата како тековна работа е тапкање во место, развој не нуди. Самата реконструкција сега зборуваме, асфалт и тие работи. Пробивање на улици и такви работи, тогаш тоа е развој. Втората е поставување на модуларна гаража, катна гаража, јас исто како и моите колеги овој пат се надевам дека ќе ја реализирате бидејќи со првиот ребаланс ги укинавме во голема мера средствата, сега ги докрајчивме на некој начин, така што сметам дека и се надевам искрено дека таа катна гаража овој пат ќе ја сработите. Бидејќи стигнаа повеќе развојни програми јас ги ставив во excel табела да видам како планирате да ги буџетирате. И она што мене ми е интересно и затоа ќе апелирам почитуван Претседател доколку е можно развојните програми да се гласаат поединечно бидејќи сакам различно за секоја да се изјаснам. Ако има простор деловнички сега зборувам, ако нема, нема. За што станува збор. Првата рехабилитација на улици, планирате во висина од 13,5 милиони денари да ја буџетирате од комунална такса за фирмарина. Комуналната такса за фирмарина за 2023 година е на висина на 10 868 000 денари. Колку што знам Одлуката не предвидува за фирмарина, зголемување на фирмарина, за плаќање на фирмарина. Така што, и во наредната година сите правни лица на територија на општина Прилеп да ја уплатат фирмарината, ќе имате 10 милиони денари на располагање, а Вие од оваа ставка планирате да потрошите 16 милиони денари или сте кусок 5 285 000 денари. Од комуналната такса на фирмарина 13,5 милиони денари за рехабилитација на улици и 2,5 милиони денари за катната гаража. Така што финансиската конструкција не Ви е точна, по мене, барем според ова што го гледам. Останатите претежно ги буџетирате или сте предложиле од останати 7 ставки, надомест за уредување градежно земјиште... Ги споредував бројките, овие повеќето се амбициозни ставки, затоа што не знаеме колку ќе поднесат барање за градби, минерални суровини и тоа не знаеме колкави ќе бидат таксите, големината. Комуналната такса за користење на простор... таа добро... 500 000 денари, така што, јас Ви предлагам барем оваа рехабилитација на улици да ја повлечете, да ја коригирате во делот на терминологијата и да ја коригирате во делот од кој ставки ќе ја буџетирате. Вака како што стои немате можност да ја финансирате оваа ставка и сметам дека е на брзање, некако, се внесени работите. Не верувам дека уште дополнителни 60% по основ на приходи ќе се зголеми фирмарината. Благодарам.

ДЕЈАН ПРОДАНОСКИ:

Ви благодарам. Повелете Градоначалник.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

Прво да се заблагодарам за сугерирањето дали терминологијата е медицинска или е градежна. Значи јас ова во консултација го дознав и го наследив дека имало и претходно такви проекти со рехабилитација. И прашав што подразбираат под рехабилитација. Значи за рехабилитација нема потреба од изработка на таков проект кој би ја зафатил подлабоката инфраструктура подземна зборувам, со тампон-зона, тампон слој, под него корекција на водоводна мрежа, сите оние зафати коишто имаат потреба од консултирање односно внесување на ставки во изградбата, односно во обновувањето на некоја улица. Значи само е површинскиот слој, кој е завршен слој. Има терминологија како што знаете и реконструкција, добро знаете, таков е и проектот на “Леце Котески”. Значи и самите од самото место гледате дека се работи за неколку cm многу подлабока корекција. Со промена на тампонот, издржливост, каде се консултирани многу институции, статики, поместување на шахти, и такво нешто... демонтирање, нивелации, додека оваа рехабилитација изискува само површинскиот слој. И последните кои се влезени во дополнителен предлог план за развојната програма имаат термин изградба, значи онаму каде не постојат, каде треба од почеток да се трасира, да се одреди ширина на улица, длабочина, нивелации и ред други работи. Значи овие терминологии верувајте без разлика што неколку општини рековте дека ја користат, јас едноставно ја наследив и во консултација со сообраќајниот инженер кај нас, и тие што ги изготвуваат проектите, па и набавки кои го објавуваат тендерот, стриктно посочија дека го користат тој термин. Google да, и јас го знам рехабилитација дека треба закрепнување во превод би значело, но, тоа сакав да го дообјаснам, дека не е подеднакво исто тежината на проектот рехабилитација и реконструкција. Во ред. Тоа е во врска со она коешто го посочивте да се коригира. А додека од проектите кои се приоритетни и ние бевме во некој вид на граница-лимит, каде што за 2024-2025 беа предвидени средства од вкупниот износ од 181 500 000 денари. А во 2024 година ќе бидат активирани односно исплатени 87,5 милиони денари. Препораката, јас знам дека и од Министерство за финансии, мислам дека сите проекти вакви, слични во развојна што треба да влезат, треба да бидат строго наменети, 2 или 3 годишни, да влезат во 2 или 3 годишни, бидејќи опфатот, прашав и јас што би значело, која категорија спаѓа во едногодишна, тоа се многу мали, е тие се тековни, не е исто дали ќе направиме 2 улици, 3 или 80. Верувајте дека зафатот е голем, самата сума кажува, така да не можеме минорно да се изразуваме дека ова е тековна работа. А што би било тековно ако толкав опфат од 80 000 квадратни метри би се рехабилитирале? Ви благодарам, а инаку верувајте и Вие спаѓате во... од друга страна во бизнис секторот, во консултација и со Стопанска Комора и со други правни субјекти, од приоритетно значење беше реконструирање и изградба на патишта. Значи по нивна сугестија ова е направено. Ние имаме и други проекти, кои, имаме начин на финансирање, а не се внесени во годишната развојна програма. Тоа не значи дека 2024 година само улиците ќе ги прикажеме. Колку и да звучи и навредливо или омаловажувачки, сигурно нема да си дозволиме. И нема да дозволиме. Ви тврдам. Благодарам.

ДЕЈАН ПРОДАНОСКИ:

Ви благодарам. Повелете контра реплика.

НИКОЛЧЕ МАРИНОВСКИ:

Благодарам. Почитуван Градоначалник, како што кажав рехабилитација е фенси израз, инаку... модерен да не кажам Претседателе... сега прифатлив, но треба да ги држиме... ако некој претходно грешел не треба ние да грешиме. Некои општини го користат директно реконструкција или ајде еве имаме и ставка одржување, ако е толку мал зафатот да одиме и на одржување, ама рехабилитација, во ред. Како ќе одлучите Вие така, тоа е Ваша работа. Во делот на оние улици кои се за Металец и за, наспроти Жито Прилеп за кои велите дека има консултација со Стопанската Комора, јас ги поздравувам, дај Боже да ги сработите наредната година. Она што јас го кажав во врска со првата развојна програма, мојата загриженост е количината на пари која Вие можете да ја соберете од ставката комунална такса за фирмарина. Таа е околу 10 милиони и нешто. А Вие имате предвидено со овие развојни програми да потрошите 16 милиони денари. Вие не можете да соберете 16 милиони денари, кога 10 800 000 имате, за фирмарина сега зборуваме, не зборуваме за некои со поголема флексибилност, ставки, на пример количина на данок на имот, дали ќе има поголеми процени или не итн. Но оваа ставка Ви е проблематична и затоа реков повлечете ја оваа развојна програма, имаме простор и понатаму да ги прошириме развојните програми, направете ја од друга ставка да се буџетира и тогаш ќе биде прифатлива. Благодарам.

ДЕЈАН ПРОДАНОСКИ:

Ви благодарам. Повелете од Секторот за финансирање и буџет.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Предлог планот на развојни програми за периодот 2023-2025 е во вкупна вредност за наредните 2 буџетски години од 181 500 000 денари, односно за 2024 година тежината на планираните расходи за овие 6 развојни програми е 87 500 000 денари. Тоа го планиравме да биде реално, остварливо, односно, овие 87 500 000 денари за 2024 година да ги вклопиме во буџетскиот лимит, максималниот износ на сопствени приходи за 2024 година даден со Насоките за изготвување на буџетот од 345 083 000 денари. Притоа, од програмата ЈДА рехабилитација на улици, остана реализацијата за 2024 година и 2025 година во износ од по 40 милиони денари или вкупно 80 милиони денари. Изградба на кружен тек во индустриска зона Прилеп 1 Металец, вкупен износ од 38 000 000 денари, односно 18 милиони за 2024 година и 20 милиони за 2025 година. Индустриска зона наспроти Жито Прилеп 24 милиони денари од кои 10 милиони денари 2024 година и 14 милиони 2025 година. Кружните текови се во вкупен износ по 10 милиони денари од кои 5 милиони за 2024 година, 5 милиони за 2025 година и модуларната катна гаража со проценета вредност од 19,5 милиони денари од кои 9,5 милиони 2024 година и 10 милиони 2025 година. Во однос на забелешката на господинот Мариновски, за финансиската конструкција во делот на приходите, на програмата рехабилитација на улици, планирани се средства во финансиската конструкција на ставката 717112 комунална такса за фирмарина во износ од 13 500 000 денари за 2024 година и 13 500 000 денари за 2025 година. Притоа, овде, имаме земено предвид, дека, покрај облогот, како што кажав во првата точка мислам, дека минатата година данок на имот физички лица од 33 120 000 денари планирани средства, остварени се 37 708 000, односно 114, 115... Од каде произлегува таква високата реализација? Тоа произлегува за неплатените обврски на правните и физички лица од претходни периоди, односно искажани побарувања во Билансот на состојбата на Буџетот на општината. Значи ние имаме значителни побарувања по основ на фирмарини од претходни години. И секогаш кога ќе направиме една помасовна акција за наплата на побарувањето, го промашуваме планираниот износ на приходи во соодветната потставка. Во овој случај, при планирањето на Буџетот кај облогот од фирмарини, данок на имот физички лица, данок на имот правни лица, одиме, во предвид го имаме и го земаме во планирањето само висината на облогот на правните и физички лица, односно она што ги содржи годишните решенија за дотичната буџетска година. Никаде не ги ставаме, не можеме да ги прикажеме побарувањата од претходни години. Од тие причини, цениме дека воопшто, оваа ставка од 13 500 000 денари е сосема остварлива, имајќи предвид големиот број, огромниот износ на побарувања од фирмарини. Тоа можете да го видите од материјалот кој Ви е доставен во Билансот на состојбата, на завршната сметка од Буџетот, имаме побарувања значителни побарувања, да не шпекулирам со бројки, ама е значителен износ. Моја процена дека е многу повеќе од 20-ина милиони денари. Така што, само еден дел да го наплатиме, ќе се вклопи во таа ставка. И притоа, морам да Ви нагласам, колега ми сте по вокација, нашиот буџет односно буџетот во Републикава и централниот и општинските, не се врзани приход со расход. Таа е практика што се практикува во западните земји, земјите на ЕУ, каде стриктно го врзувате финансирањето на проектот со приход којшто е фиксен. Еве комуналната такса ние ја приходуваме во текот на цела година, кога ќе дојди ситуација во... да речам во Јуни месец, ние имаме наплата на комуналната такса за фирмарина може од 15%. Со што би му платиле во тој момент? А рокот на плаќање... значи тоа е тоа. Не го имаме преземено во целост буџетирањето од ЕУ, каде стриктно врзуваме расход за приход. Така што, ова е образложението. Значи јас го правев, јас ја правев оваа финансиска конструкција. Значи јас ги пишав тие 13 500 000. Тие се пишани исто така и во 2025 година исто така, значи нема тука никакво промашување, стојам зад сето тоа. Ви благодарам.

ДЕЈАН ПРОДАНОСКИ:

Ви благодарам. Повелете.

НИКОЛЧЕ МАРИНОВСКИ:

Го прифаќам објаснувањето, ама пак тогаш можам да кажам дека понекогаш во брзањето. Зошто тогаш ги наведувате овие такси? Пишете дека сите проекти ќе се финансираат од даноци, или од приход од даноци и тогаш остануваме... или од конто 7... и тогаш остануваме... сите... Зошто тогаш ги наведуваме по јасни ставки? Во ред, еве тогаш само кратко. Вие сте планирале 10 868 000 во 2023 година по основ на данок – фирмарина. До трет квартал 5 285 000 имате реализирано, да се надеваме дека 10... уште 5 милиони ќе приходувате. Ако сте планирале дека треба да ги наплатите и старите пари, требало да стојат во планирани. Во ред, како мислите така. Благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор? Повелете господине Костоски.

МЕТОДИЈА КОСТОСКИ:

Благодарам. Мене ми сте интересни овде како со некои... со бројки, со шифри сето се зборува, само да видете администрацијата кој документ ни го праќа, од старт која небулоза се јавува. Еве сега во развојната програма ЈДБ во индустриска зона Прилеп 1, и развојната потпрограма ЈДЦ, плански опфат 2, кај... спроти Жито Прилеп. Значи 2 различни развојни потпрограми. Еднава индустриска зона Прилеп 1, другата спроти Жито Прилеп. И сега гледајте, при крајот на двете објаснувања, што се планира. “Со реализација на оваа развојна програма ќе се изградат улици со вкупна должина од 1 500 метри со што целосно ќе се асфалтираат улиците во Индустриската зона Прилеп 1”. Ова е за Прилеп 1 објаснувањето. “А бенефитите од реализацијата на оваа програма ќе бидат поттик и за бизнисмените кои имаат градежни парцели и бизнис планови за идни инвестиции на сега постоечките слободни парцели”. Додека пак, во другата развојна потпрограма кај плански опфат 2, наспроти Жито Прилеп, се вели: “Со реализација на оваа развојна потпрограма ќе се изградат улици со вкупна должина од 1 500 метри со што целосно ќе се асфалтираат улиците во индустриската зона Прилеп 1, а бенефитите од реализацијата на оваа потпрограма ќе бидат поттик и за бизнисмените кои имаат градежни парцели и бизнис планови за идни инвестиции на сега постоечките слободни парцели”. Иста комплетна copy paste реченица, дури не успеале ниту да го сменат ова Прилеп 1, да напишеле Жито Прилеп. До толку имаме администрација што не се заморува овде, а ние со некои бројки расфрламе, и мислам дека ова сето само како проформа е да помине и не гледам дека администрацијата се залага за нешто да се реализира. Ви благодарам.

ДЕЈАН ПРОДАНОСКИ:

Ви благодарам. Повелете господине Звездакоски.

ДРАГЕ ЗВЕЗДАКОСКИ: СЕКТОР ЗА ФИНАНСИРАЊЕ И БУЏЕТ ВО ЕЛС ОПШТИНА ПРИЛЕП

Му благодарам на советникот Костоски. Денес, пред седница уште еднаш прегледувајќи ги доставените материјали, констатирав дека во развојната програма Изградба на улици наспроти Жито Прилеп, со copy paste пренесена е истата реченица од индустриска зона Прилеп 1. Значи Ви благодарам. Ќе биде коригирана, коригирана ќе биде усвоена. Значи Ви благодарам уште еднаш. И убаво е советнициве вака нашите грешки да ги забележувате и да ни ги нотирате овде, навистина тој што работи не може да си ја забележи, последен ја забележува својата грешка. Ви благодарам.

ДЕЈАН ПРОДАНОСКИ:

Ви благодарам. Повелете господине Ѓорѓиоски.

АЛЕКСАНДАР ЃОРЃИОСКИ:

Почитувани пред нас се третите развојни програми за општина Прилеп, за година 2024. До сега изгласавме 2, ова е трета претпоследна развојна програма. Следува уште наредната, уште наредните развојни програми 2024 година... за 2025 година. Ако ја земеме предизборната програма на Градоначалникот Борче Јовчески “За Прилеп гарантирано”, и отвориме на осма и деветта страна ќе видиме еден куп проекти. Ако процентуално земаме според тоа колку проекти годишно се ставаат во развојната програма, а па колку се реализираат од нив, уште еднаш ќе повторам 15 години се малку за сето ова само да се стави во развојни програми, а не па да се сработи. Ги извадив пред мене развојните програми за претходните... 2 развојни програми и развојната програма што денес треба да ја донесеме за в година. Па така од развојната програма за 2022 година, постоеше главен цевковод за село Канатларци и изградба на детска градинка во населба Точила. Истата таа развојна програма беше префрлена за наредната година 2022, за 2023 година затоа што цевководот во Канатларци не се заврши, а градинката во населбата Точила, стана историска. Таа е проект на СДСМ кој Вие сакате да го присвоите, но сепак лани во Ноември месец дадовте изјава дека во Јануари, Февруари месец 2023 година ќе биде пуштена во употреба градинката. Градинката, Јануари, Февруари месец поминаа пред 9, 10 месеци, сѐ уште не е во употреба. Во месец Септември дадовте изјава дека за еден месец треба да биде пуштена во употреба градинката, месец и половина помина од тогаш, градинката сѐ уште не е во употреба. Така што и таа развојна програма не е пуштена во употреба. За 2023 година донесовме и развојна програма за поставување на модуларни паркиралишта односно модуларни катни гаражи, кои copy paste и за годинава, бидејќи во текот на... за в година, бидејќи во текот на оваа година не се реализираат истите. Е сега, за развојна програма за 2024 година добивме copy paste од лани, иста, за на само еден ден пред одржување на оваа седница, односно половина час пред одржување на комисијата за финансирање и буџет, бидат доставени дополнувања на предлог планот за развојни програми за општина Прилеп за 2023-2025, или како што кажуваа на К15 “хартија трпит све”. Сте ставиле нешто што може побрзо да се стави, колку да не изгледа смешно, да не изгледа истата развојна програма дека од лани е направена copy paste да ја носиме и годинава за в година. Па така предложените развојни програми би коштале 181 500 000 денари и уште 87 500 000 денари кои остануваат за развојната програма за рехабилитација на улици на територија во Општина Прилеп. Ако земеме во претходните 2 години, ниту една петтина од овие средства не се вложени во град Прилеп, па така, само бајка би било ова, да ова нештото се реализира во една година. Исто така, како што кажав и претходно, овие развојни програми се донесени во 5 до 12, мислам, во говорите на сите мои колеги советници од советничката група на СДСМ и коалицијата потенцираме и тоа на сите ни е јасно, дека донесените развојни програми 30 минути пред започнувањето на Комисијата за финансирање и буџет, и еден ден пред советот на општина Прилеп, е прво непочитување на советниците, кршење на деловникот и е донесено во едно брзање колку за да не бидат истите развојни програми кои лани сме ги донеле, а со тоа признавање, дека тие кои лани требало да се спроведат... кои требало да се спроведат оваа година, а донесени во ланските развојни програми не се спроведени. Ви благодарам.

ДЕЈАН ПРОДАНОСКИ:

Ви благодарам. Повелете Градоначалник.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

Почитуван советник Ѓорѓиоски да Ви напоменам. Значи не вреди да се фалите со проектот на градинката во Точила. Знаете колку имате удел од претходната власт? Изработен грешен проект, коригиран 20 пати. И зарем малку беа доволни слики со неподелени преградни вециња? Зарем малку беа слики... проект за ограда, необезбеден објект и згрешена... цел кат не е внесен... а првата плоча, првата плоча во проектот. 20 пати трпеше корекција проектот во време на изградба. Тоа не кошташе цела година. Нов тендер, ново обезбедување на средства, ново дофинансирање. Зошто го манипулирате граѓанството? И знaете дека денес, денес дури добивме одобрување и согласност од Министерство за информатичко општество и администрација? Дека систематизацијата во Градинки е дури сега одобрена и ова е пак ќе речам само едно скалило од целото одoбрување, па и финансиско кое требa Министерството за труд и социјална политика да ни го овозможи. За да може градинката да функционира. Нема потреба да ја префрлате топката на сегашната локална самоуправа. Ние сите средства... Зошто кога бевте толку сигурни, не ја направивте во едногодишна развојна програма, и сите 120 милиони односно сега достигнаа којзнае колку, 135, не ги уплативте? И да завршевте со мандатот претходен и готово. 3 годишна развојна програма има. Сето е во интерес на нашите граѓани и деца, бидете коректни и реални. Само направивте грешен проект кој трпеше 20 пати корекции и измени. Се извинувам ама не сте во право. Ви благодарам.

ДЕЈАН ПРОДАНОСКИ:

Ви благодарам. Контра реплика, па реплика.

АЛЕКСАНДAР ЃОРЃИОСКИ:

Денес Градоначалник ги разгледуваме развојните програми во Општина Прилеп, односно разгледуваме развојни програми и проекти кои треба да се реализираат и кои се реализирале во претходните 2 години и ќе се реализираат во наредните 2 години. Не разгледуваме систематизации, работни места и слично. Изјавата на 03.11.2022 година е Ваша, каде викате: “Да, ќе биде пуштена во употреба градинката во Јануари или Февруари месец 2023 година”. Јануари и Февруари месец 2023 година поминаа пред 10-11 месеци. Дали согласностите Ве кочат 11 месеци, или Ве кочи тоа што не успевате да ги завршите проектите или да се задржите до ветувањата онака како што сте ги дале пред граѓаните? Ви благодарам.

ДЕЈАН ПРОДАНОСКИ:

Збор или реплика? Реплика? Повелете реплика.

БИЛЈАНА КУЗМАНОСКА:

Почитуван Претседател на Совет, почитуван Градоначалник, почитувани колеги советници, почитувани раководители и гости. Колеги советници од редовите на СДСМ, Вие сте тие истите, значи тие што ја имавте локалната власт, но ништо на направивте за да го подобрите квалитетот на живот во нашиот град. И да биде иронијата уште поголема, и тие неколку проекти кои на мускули некако ги истуркавте, оваа локална власт сѐ уште ги плаќа. Ако сте работеле со некаква визија за граѓаните, сигурна сум дека наградата за Вашето залагање ќе беше многу поблага од тие 7 500 гласови разлика. Колеги советници од редовите на СДСМ, залудно го посочувате прстот кон сегашната локална власт, залудно критикувате и коментирате. Во предлог планот на развојни програми наведени се проекти од приоритетно значење за Прилеп и прилепчани. Програмата е сведена на реални основи и проектите ќе бидат реализирани со реални суми. И покрај тешката финансиска состојба која ја оставивте Вие како претходна локална власт, да потенцирам за финансиската дупка која ја оставивте Вие почитувани од 5 000 000 евра. Тоа е факт и доказ за Вашето нефункционално и лошо владеење. И покрај проблемите кои ги оставивте и соочувањето цела година со енергетската криза, сегашната локална власт ги надминува сите препреки и ги решава проблемите на граѓаните. Во Вашето брзање пред истекот на Вашиот мандат, успеавте да порачате проекти од кои делумно некои ги завршивте со цел да претставите една лажна слика пред граѓаните дека нешто демек работите, а знаете дека некој друг во иднина ќе ги исплаќа тие проекти. За жал морам да кажам дека Прилеп помина низ многу тежок период за време на четиригодишното локално владеење на СДСМ. Во Вашите 4 години бевме сведоци на уништена економија, на голема сиромаштија, чаршија со затворени дуќани, лоша патна инфраструктура и многу, многу промашени проекти. Беа запоставени и уништени зелените паркови и парковски површини, беа уништени фонтаните. Ете ваква беше сликата којашто ја претставувате и е еден голем хаос во градот и населените места. И после тој еден почетен минус којшто го оставивте и после една енергетска криза со која се соочивме, оваа локална власт успева успешно да менаџира и да реализира проекти. Во интерес на јавноста сакам да посочам дека секојдневно се преземаат конкретни решенија за проблемите и проектите кои значително ќе ги подобрат условите за живот на нашите сограѓани. Ви благодарам.

ДЕЈАН ПРОДАНОСКИ:

Ви благодарам. Контра реплика. Повелете.

АЛЕКСАНДАР ЃОРЃИОСКИ:

Бидејќи по оваа моја контра реплика, немате право за понатамошно искажување, но имате право за збор, па можете да го искористите тоа право да одговорите на некои прашања кои би Ви ги поставил.

Во Вашето образложување овде од оваа говорница, слушнавме многу работи кои ги наброивте, но кои не беа поврзани... ништо... со говорот, односно со мојот говор на којшто Вие реплициравте. Е па Вие... се задржавте на владеењето на СДСМ во претходните 4 години, односно што Вие сметате дека не било направено. Јас би Ве прашал, бидејќи ние сме советници во овој мандат, бидејќи сме советници во мандатот 2021-2024, сакам да ми ги наброите сите проекти кои до ден денес ние ги имаме реализирано. Сме гласале развојни програми, сме зборувале за едни проекти, за други проекти, Ве молам од оваа говорница, ако сакате да го искористите Вашето правото на збор, да ми кажете кои се тие проекти кои толку многу ги реализиравте и толку многу придонесоа за развој и за благосостојбата на прилепчани. Ви благодарам.

ДЕЈАН ПРОДАНОСКИ:

Ви благодарам. Колешката имаше реплика, а Вашиот колега контра реплика, а Вие може да му реплицирате него ако сакате. Повелете. Реплика на колегата Мариновски на зборот од господинот Ѓорѓиоски.

НИКОЛЧЕ МАРИНОВСКИ:

Колега Ѓорѓиоски, заборавивте во контра репликата да и кажете на колешката дека согласно завршната сметка во 2021 немаше 5 милиони евра долг. Така што тие 294 милиони денари која Заменик Градоначалникот ги читаше на прес-конференција, и не беа баш, тие беа повеќе од половината и тековни. Единствено нешто кое како оптоварување, беше Градинката, ама и пак ќе Ви повторам по 100-ти пат, Градинката беше во Вашата програма, а исто така и во Вашата програма имате уште една Градинка, односно 250 деца. Е ова Вие ветувате во Вашата програма за 500 деца. До денес немаме развојна програма за изградба на градинка, така што... Во делот тоа зошто коментираме, имаме право на коментар. Колешке ја спомнавте енергетската криза ама никако да ја спомнете ковид кризата. Ковид кризата ги затвори дуќаните во Прилеп. Чаршијата беше празна заради ковид кризата, 3 години. Не знам зошто... и пред некое време видов Ваше видео, каде што викате доколку... со ова лого, “Важно е”, каде што се обраќате на граѓаните дека од нив зависат промените, јас да Ви кажам дека од Вас зависат промените. Вие денес изгласавте помалку пари за одржување, Вие лично, за одржување на улици, а имавте видеоклип: Дали сте “ЗА” подобри улици, подобри патишта итн., ако добро се сеќавам. А денес со ребалансот намаливте средства. И Вие лично ги гласавте. Оваа хипокризија мислам дека треба полека да ја намалувате или барем внимавајте другиот пат кога нѐ критикувате зошто коментираме. Имаме право да коментираме. Благодарам.

ДЕЈАН ПРОДАНОСКИ:

Ви благодарам. Контра реплика сакате? Имате право. Можи. Дали некој друг се јавува за збор? Јас користам право за збор.

Интересна е дебатава морав да се јавам за збор. Сигурно ќе поттикнам од колегиве советници да реплицира некој, да продлабочиме уште. Многу ми е жал што колеги советници од минатиов состав, препорачуваат работи да се прават, кои тие не ги правеле. Тоа е супер. Значи сте се свестиле, во вториов мандат е добро, имаме напредок. Кога во последниве 6 години истиот состав на раководители на сектори и на финансии и на урбанизми, на 20 Октомври сме добиле развојна програма? Број 1. Број 2, секогаш реагирате за коректност и обраќање како што треба. ВМРО-ДПМНЕ, нека не Ви биди срам да го кажете ВМРО. Ако го бришете од историјата, македонскиот народ во кодот, никогаш нема да го избриши. И добро е да се има континуитет. ВМРО-ДПМНЕ никогаш не се срами од тоа ВМРО, како Вие што се срамите од КПЈ некогаш што бевте. И си остана во името. И не е добро вака пред сите овде и за на телевизија да бидете многу интересни, ДПМНЕ, ДПМНЕ. Името на партијата е така се дури не биди сменето. И не е коректно така. Вие прв зборувавте овде за коректност и за тие работи. Развојни програми од 2018 година, 2019 година, 2020 година, 2021 година, ги имам ги отпечатив да Ве потсетам овде што ветувавте. Три години реконструкција Стара Чаршија, “во потполност реконструирана”. Пишувавте во развојните програми ободен канал. Ободен канал, многу јак проект. Тоа е супер, ама сега сме јаки да кажуваме. Потпорни ѕидови во развојна програма, 4 милиони, тој не да е... мегапроект е. Мегапроект. Супер. Друго, градинка, прва развојна програма 110 милиони, втора развојна програма 140 скоро милиони, завршна фаза не знам со потпишани, таму, 300 работи колку ќе дојди, и тоа е супер, одличен проект, и закочено сето. И сега правиме ние муабет овде, а клучното го заборавив, како е, топла е водава во базенов што го ветувавте 2 години во развојната програма? Ве немам прашано. Оти јас не одам таму, не знам да пливам. Дали е добар базенот? Супер е да кажуваме, добро е на прес-конференции да излегувате, дека централната власт го помогнала буџетот на Општина Прилеп со нови 40 000 000-50 000 000 милиони. Платите Вие ги зголемувавте, Владата, Вашата Влада ги зголеми платите. Обврска по Законот за децентрализација е дека Министерството за образование ќе си ги финансира платите на вработените во образование. 1100 и нешто, колку имаме не знам, коригирајте ме, овде во Прилеп. Ете ги парите тие кои биле, ама Владата од друга страна, 8 000 000 милиони, чкрап, помалку ДДВ, за Прилеп. Ете како го помага основниот буџет, централниот буџет на Општина Прилеп. И како така се случи, чисто за Прилеп, по некојаси грешка низ филтер на 2 министерства, еве Ве прашувам јавно, 15,5 милиони денари да не завршат во основниот буџет во Прилеп, и за да не се зголеми буџетската рамка на нови 10%, кои ќе значеа инјекција и за јавните претпријатија и за подобар живот во ваква една година каква што ја имаме. Еве прашувам, како можеше да се случи? Министерство за економија, Министерство за финансии, ниту повеќе ниту помалку во Ресен, на блокирана сметка. Како бе така завршило? Чудно... Ама нема теорија на заговор, тоа е случајна грешка. Една бројка згрешиле луѓето, 15,5 милиони. 100 денари таксена марка уплаќаме, 9 пати ги проверуваме сметките, на 15,5 милиони случајно париве завршија, и тоа пред крајот на периодот пресметковен 30 Септември и таму 2-3 недели се мандореа, не можеа да ја исправат грешката, па помина тоа, и Прилеп сега неуспешни. Не се успешни. Оти го раководат и Министерството за економија и Министерството за финансии. 15,5 милиони денари и сега овде ние ќе си држиме вака, со ова што го донесовме овде, треба да се снима. Нема Прилеп проекти? 25 милиони улицата е направена. Прв пат во историјата јавното претпријатие го однесовме во сопствени простории, цевковод ете го зборувате готов е, улици 80 000 квадрати направени. И нема проекти во Прилеп за 2 години со вакви услови какви што се начекаа? Е нема, чочек не изигравме нигде, затоа нема. Чочек на друго место требаше да се игра. На туѓи проекти. Сега 25 милиони... нема проект во Прилеп, нема улици изгребани, еве сами зборувате дека биле изгребани не биле асфалтирани. Ќе се асфалтираат. Има рокови, ќе ги асфалтираат. Вода немало 100 години во Канатларци, ќе има и вода. Оти не се реализира пред 4 години, кога беше ветено? Ова не почнува во 2021 година овде што седиме ние. Во континуитет е сето. Ниту престанало, ниту ќе престани некогаш. Само треба да бидеме доблесни да ги кажеме работите како што се.

ДЕЈАН ПРОДАНОСКИ:

 Повелете.

АЛЕКСАНДАР КИТАНОСКИ:

Почитуван Претседател на Совет, Вие бевте член на Совет и во претходниот советнички мандат. Дајте Ве замолувам кажете ми кога развојна програма е доставена до членовите на совет на 20 часа пред седница? Сигурно било, најмалку 7 денови со решението за закажување на седница, сме ги добиле материјалите. Вината е и во Вас верувајте за ова што се случи вчера и денес. Вие сте Претседател на Совет, Ви зборував и во претходната дискусија, дајте реагирајте. Ви пишав во петокот на е-пошта повратно на сите колеги советници. Срамота е она што го пративте. Едно гранапче, две, листи препишани. Знаеме дека развојните програми треба до 20 Октомври да се достават. Разбирам за доцнењето доколку беше од нешто квалитетно да се сработи. Спомнавте, реализирани проекти во претходните 4 години. Дајте да видиме еве, на 2 седници на Совет, еве ова е втора, бараме отчет Градоначалникот да даде. Што реализира тој во овие 2 години? Еве помогнавте Вие нешто кажавте, “Борка Талески” улица. Дајте да се навратиме наназад, за мандатот на претходниот Градоначалник Илија Јованоски што е реализирано. Далеку сте Вие од тие реализирани проекти, далеку сте од проект како што е уредувањето, изградбата на градскиот стадион. Знаете каков беше градскиот стадион 10 години? Тревник. За Булеварот, направете таков проект, за тој фамозен мост, тој не е мост, тој визионерски е мост. Ќе видите каков ќе биде понатаму. Веројатно Градоначалникот ќе ги прошири можеби улиците што се во тој дел на индустриската зона, па ќе видите дека има потреба од толкав мост. Вие она што е направено не можете да го одржувате, проектот “Нови авантури нови можности”, ајде заедно еве советнициве, една иницијатива да видиме во каква состојба е овој проект. За изграденото не можете да се грижите. Околу базенот го спомнавте, бил во наша развојна програма. Еве го, “Гарантираме, создади иднина, создади нова иднина”, програма на ВМРО-ДПМНЕ, пишува изградба на затворен пливачки базен, поддршка на младите во спортот со субвенционирање на опрема на младинските спортски клубови. Се виде што направивте за спортот. Што се однесува до овие развојни програми, конкретно коишто се за наредниве 2 години, до 2025 година, десетти пат ќе повторам. Катна гаража овде нема да има, таа е времен објект. Таа е урбана опрема. Не знаете ни како да стопанисувате со неа. Знаете дека е тоа шкакливо и дека тоа нема да биде, дека нема да се реализира тој проект. Единствено нешто што ќе остани е тоа, гребењето на постоечките асфалтирани улици, десетти пат ќе го кажам и толку. Тоа е. Да не ги читам инаку сега ветувањата од програмата, па да видиме во кој развојни програми, не 15 како што кажа колегата Ѓорѓиоски, во 20 години по 10 да ставате развојни програми нема да ги реализирате. И крајно време е отчетот почитуван Градоначалник, еве бидејќи сте сработиле, еве ајде да видиме, не го гледаме ние, јас како советник, можеби сум заслепен. Ајде. Се спрема? Како развојниве програми? Ама помина. Трета година Ви е Градоначалник. Доставете го отчетот. За развојниве програми, да ги викневте и граѓаниве овде, да одржевте една средба. Исто и Вие почитуван Претседател на Совет, средба со граѓаните, да ги прашавте кои развојни програми се важни за град Прилеп? Да организирате средба сега при креирање на буџетот. Ние ребаланс носиме на 15 Ноември, а буџет треба за десетина дена материјали да добиеме за 2024 година. Што докажува тоа? На неработење. И сега да не се навраќаме наназад како било почитуван Претседател на Совет. Да сте реагирале и тогаш како член на Совет за доцнењето при добивање на развојни програми. Ќе ги побарам стенограмите и ќе видам, доколку имате таква забелешка еве ќе Ви се извинам лично Вас. Ви благодарам.

ДЕЈАН ПРОДАНОСКИ:

Ви благодарам. Повелете реплика господине Мариновски.

НИКОЛЧЕ МАРИНОВСКИ:

Благодарам Претседателе. Убаво што се повикувате на минатото. Ајде тогаш јас од оваа говорница да Ви кажам дека, прво да Ви се заблагодарам што заедно положувавме и цвеќе на првиот Претседател на независна Република Македонија, Методија Андонов Ченто. Тој е дел од КПЈ. И јас не се одрекувам од Ченто. А тоа... и ние не се откажуваме од некој континуитет како КЈП итн. итн. Еве имате професор по историја, може да Ви кажи колку од членовите на ВМРО-ДПМНЕ беа дел во тој период од КПЈ. Па понатаму и понатаму... ВМРО. Вие на пример сте првите како политичка партија што измислувате прекари од типот на СДС. Нашата партија е СДСМ. Зошто тогаш ја користите терминологијата СДС? И немојте да Ве навредува тоа што па ние користиме ДПМНЕ. Има една интересна работа, префиксот на Вашата партија ДПМНЕ е демократска партија, а од друга страна Вие извештај поднесувате пред лидерот, не поднесувате пред народот пред тој кој Ве гласал. Вие го земате лидерот, го носите и го покажувате, еве да видите што имаме овде направено, видете овде што имаме направено... Горделиво кажувате дека ВМРО е војска, а од друга страна е демократска партија. Сега објаснете ми како оди тоа едно со друго? Дека имате воено уредување внатре, дека еден ако кажи сето така ќе биди. Не е баш така. Благодарам.

ДЕЈАН ПРОДАНОСКИ:

Ви благодарам. Контра реплика.

Добар е часов по историја ама уште малку Ви фалат нијанси. Се поклонивме, ама кај беше Ченто и колку време беше таму и зошто беше? Сите десничари што беа во таа новоформирана КПЈ, мајката му ја расплакавме. Зборувам во множина, ама така е, и треба да си го признаете тоа. И никогаш во кодот на Македонецот, нема да го избришеме тоа. Никогаш од оваа говорница, јас лично за мене зборувам, а беше реакција кон колегите овде, не сум се обратил ниту со скратено име, ниту... како што е името, така е. Мора формално да ги почитуваме работите како што се. Регистрирана во Централен Регистар под тоа име и така треба, ако си бидеме коректни едни кон други така треба да бидиме. А за прекари да си вадиме овде најмногу се реагираше на тоа, затоа што во Прилеп, без прекар нема нели ништо. Така е и треба да ги почитуваме тие, и не е во ред почитувањето на ликот и на делата да се злоупотребува за дневна политика. И добро е сите политички партии, барем за ликовите овде кои ги дале животите за овој град и за оваа држава да ги почитуваме и секогаш, не по убедување. И на некои други му беше лидерот дојден, па не дојдоа на најголемиот празник во државава овде да положат свежо цвеќе оти беа зафатени со друго. И тоа е недозволиво, барем за локалнава средина. Лидерот иди и си оди. Ние сме овде 24 саати во овој град. И добро е тоа што го кажувате, така, демократски се партиите, ниту демократијата е на толку ниво ниту во една, ниту во друга, ниту во 17-та. Во сите. Така му се статусите направени и ЕУ што се ломоти ова години и години, многу далеку сме ние, светлосни години, и треба да си го признаеме тоа. И овде локалната политика да си ја гледаме, да си го гледаме гратчево ние, а за другото ќе му ја мислиме. И ова не е случајно. Тој застојот за кој зборував не е за мене, лично. Ние ќе заминеме по една година, по две, сите одовде. Ќе дојдат други. Ама тие другите... во 2023 година, буџетот во 2026 година ќе го темелат на ова денес што го живееме. И тие ќе си ја траскаат главата тогаш. Зошто? Заради административна грешка на некого и на некому? Не сакам да верувам дека е тенденциозно. Да, ама има основано сомнение дека 15,5 милиони се 15,5 милиони, во она не ги собира во кутичено на уплатницана. А не да се промаши кодот на градот.

ДЕЈАН ПРОДАНОСКИ:

Повелете.

ИРЕНА СТЕРЈОВСКА-ЛОКВЕНЕЦ:

Почитувани колеги советници, по однос на точката која денес ја разгледуваме, развојни програми за период 2023-2025, имаше овде различни излагања од сите колеги советници, меѓутоа јас сакам да кажам дека развојната програма која денес е доставена и ја разгледуваме сите ние советници, нема да биде бајковита. Го користам зборот, речникот кој го користеше колегата Ѓорѓиоски. Ќе се уверите во реализацијата затоа што развојната програма која денес ја гледаме е димензионирана според реалните можности на општината, за периодот за кој зборуваме. Димензионирана е според потребите на граѓаните и пред сѐ димензионирана според програмата со која излеговме и ја добивме довербата од нашите граѓани дека визијата на ВМРО- ДПМНЕ откако ќе ја добие власта на локално ниво во Прилеп ќе биде еднаш засекогаш, да се стави акцент и да се среди инфраструктурата во нашиот град. Инфраструктурата на која се сопнуваме сите ние како граѓани, поминувајќи ги секојдневно улиците, циркулирајќи по нашите потреби секојдневни каде треба да се движиме, задоволувајќи ги потребите на бизнис секторот, затоа што инфраструктурата е главната артерија по која бизнис секторот остварува, може да остварува профит и да го зголемува профитот. Така што, верувајте ова нема да биде бајковита развојна програма. Како што спомна и Претседателот. Па имаме реализирани проекти, имаме реализирани и ќе бидат и другите допрва реализирани од развојните програми. Па Вие со што да се пофалите? Велите за 2 години дадете отчет, ами Вие за 4 години што направивте? Кои развојни програми ги реализиравте? “Гоце Делчев”? Го кажувате стадионот? Потпомогнат со ФИФА... така беше? Од федерација? Имаше рефлектори нешто ова-она. Имаше помош од федерација, да, учествуваше и општината. Со кој проект ќе се пофалите? Со “Гоце Делчев” булеварот? Ја отсековте стара чаршија, секогаш го говориме тоа. Што направивте? Широки пешачки зони, го скративте просторот... за да нема паркинг места, направивте небезбедна велосипедска патека, небезбедна велосипедска патека која ја кренавте на не знам таму колку милиметри. Недај Боже некој со велосипед тука да врви, да падни, ќе имаат баш тогаш работа ортопедите во нашата општина. Кој беше тој што го одобри таков проект со онакви барикади да има? Велосипедска патека... и Вие денес се фалите со тој проект. Ве молам, прва прилика кога ќе има можност Општина Прилеп, треба да се направи реконструкција на тој проект, реконструкција треба, заради безбедноста на граѓаните за да можат да се движат и пешаците и велосипедистите. Немате простор за фалење. Сточниот пазар мостот јас го кажувам париски мост, милионски мост, нефункционален. Зборувате за градинката, извинете колега сме Ви го украле проектот, сме се кителе со Ваши перја. Со што да се китиме? Баш дека е проектот. Како? Вие го распишавте договорот за да се реализира во рок 6-7 месеци мислам не ме држете за збор. Зошто не го реализиравте во тој период? Ние кога дојдовме 2021 година во месец Октомври, тој објект беше карабина, не беше ниту цела карабина, само од темели... извадени... беше првата плоча, со еден куп пропусти што ги потенцира овде Градоначалникот. И велите зошто уште не сме го реализирале? Затоа што Вие не успеавте да го поставите на здрави темели тој проект. Со еден куп неправилности, недоречености, каде навистина се трудат луѓето од администрацијата и од урбанизмот и од сите други проектантски служби кои се вклучени во овој проект, да го доведат во ред за да можеме да го пуштиме, кој е од интерес на сите. И не можете да кажете дека е Ваш. Ниту го изградивте, ниту го финансирате. Денар немавте уплатено во Вашето време за овој проект. Па како станува Ваш, па ние се китиме со Ваш проект? Навистина барам појаснување тука, најверојатно мене не ми е јасно. Само единствено што сте го распишале во Ваше време тендерот. А не е реализацијата направена во тој период. Ниту исплатата, ништо. Ние работиме, Градоначалникот, сите служби тука работат макотрпно, секој ден се на терен, надзорите ги притискаат да ја работат својата работа за да дојде до моментот да може да се сместат таму 250 и нешто деца кои се на листа на чекање. А Вие што направивте со сточното училиште? А овој проект навистина ќе го види бел ден, ќе го види бел ден, вака или така, повеќе или помалку. Со еден куп проблеми, финансиски, нови ситуации кои се доставуваат надвор од рамките. Сето ќе биде завршено. Ќе дочека бел ден овој проект. Дали дочека бел ден проектот изградено училиште во Сточен Пазар? И тоа беше наменето за деца, за родители. Што направивте Вие? Дали воопшто па Вие се заангажиравте за тој проект за да го доведете до финална реализација? Воопшто. Вели колегата дека ние не можеме да одржуваме еден проект кој сте го изградиле за Вештачко Езеро? А Вие дали можевте да реализирате еден проект готов кој Ви го оставивме во 2017 година? Проект кој заедно со финансиска конструкција обезбедена од Светска Банка за кружниот тек кај мостот Ѓогдере? Ама бевте многу, полни со егоизам, многу имавте, па сѐ што беше од ВМРО-ДПМНЕ или треба да се негативизира или па скроз буквално да се отфрли. Ете тоа го направивте. Тоа го направивте. И нема да биде воопшто бајковито. Има начин, веруваме едни во други сите овде кои сме како тим, веруваме и во службите. Се согласувам во она, во мал дел и на Комисијата за финансирање и буџет јас го кажав, дека можеби не е во ред, не можеби, туку сигурно, што вакви навистина важни документи, развојна програма ја добивме како дополнување и на самата комисија, меѓутоа како што знаеме на секое правило постои исклучок. Еве овој исклучок како џокер си го зеде администрацијата, па друг пат можеби нема да му прогледаме низ прсти, 5 до 12 да ставаат ваква тежинска точка со дополнување. Меѓутоа, како што реков, на секое правило има исклучок. Еве еден исклучок. Сепак имавме простор да ги разгледаме, овде станува збор за интелигентни луѓе, интелектуалци кои можат да ги разгледаат и да ги разработат развојните проблеми кои ги ставивме. И навистина се става акцент на инфраструктурата, се надевам дека тоа ќе значат и нови стандарди во сообраќајот. Конечно Градоначалникот и целиот тим околу него, има визија за тоа Прилеп да биде без семафорски решенија, кои знаеме дека ни го отежнуваат сообраќајното движење. Често пати сме зависни од луѓето кои ги добиваат тендерите за регулација на сообраќајниот режим преку семафорите, така што, кружните текови кои ги предвидуваме, навистина ќе дадат еден нов лик за развојот на нашиот град Прилеп. Исто така сакам сега во овој момент да ја искористам оваа можност, не зедов... една мала дигресија по однос на точката. Алармиравте преѓеска колешка, за... на некој начин вака, дури јас така осетив. “Ве молам, Ве молам... сите да сочувствуваме и како луѓе, голем дел еве и како доктори, да им помогнеме на клубот “Победа””. Така? Таков беше Вашиот говор. Апел, апелиравте, да. Меѓутоа “Победа” игра и сама испадна од прва лига и игра во втора лига, така? Јас жалам, жалам за колку тие не покажуваат професионални спортски резултати, навистина жалам. Како човек кој навистина го почитува спортот. Затоа што сум била и спортист во моите млади години. Но, јас би рекла сега, еден друг апел сакам да упатам кон Вас. Затоа што Вие ја имате централната власт, на повисоко ниво, па еве ајде Вие апелирајте, еве овде имавме наши сограѓани кои даваа изјави за... од “Сина Револуција” мислам дека се викаше здружението, каде молат за помош затоа што немаат ленти за инсулин. Каде животно прашање им е тоа. Па ајде апелирајте Вие, Владата нека им обезбеди средства. Еве вчера беше 14 Ноември, го одбележавте Вие како партија во центарот на градот, меревте шеќер. Но дали знаете дека тие луѓе ги немаат основните потреби за да можат да го регулираат шеќерот? Па ајде, Ве молам и јас, искрено Ве молам. Ве молам затоа што и јас има член во моето семејство кој се соочува со таа болест. И јас Ве молам. Ајде апелирајте Вие. Конечно еднаш централната власт да ги обезбеди сите потребни средства за лекови кои се потребни за оваа таргет цел, таргет група која е загрозена. Па за луѓето кои се со цистична фиброза, трикафта како се вика сега не ме држете за збор не сум толку стручна во тој дел. Па нека го обезбедат лекот. Вие молите за “Победа”. Се согласувам... сакам “Победа”, немојте да ме разберете погрешно, но ајде и Вие апелирајте. Апелирајте на повисоко ниво. И Вие како доктор, како хуманист се повикавте на сето тоа. Значи денес еве на самата седница на Совет, произлегоа 2 апели. Па нека ценат граѓаните за кој апел да дадеме повеќе поддршка. Исто така ми текна сега во моментов говоревте Вие колега за... дека... неколку секунди само... гребениот асфалт дека ќе остане на гребење. Не, ќе се запазат роковите. Ако не се запазат изведувачот ќе си сноси реперкусии кон тоа. Но ајде и Вие на “Леце Котески” ене луѓето реагираат, бизнис сектор реагира. Зошто и таму не е изведено и не е како што треба... во рамките на договорот? Сакате да коментирате овде само за гребениот асфалт. И таму е цела улица разрушена и воопшто не е поместена ситуацијата. Ви благодарам.

ДЕЈАН ПРОДАНОСКИ:

Повелете реплика, господине Китаноски.

АЛЕКСАНДАР КИТАНОСКИ:

Колешке Стерјовска, ја спомнавте улицата “Леце Котески”, таа се работи, и очекував да му сугерирате и на Градоначалникот како што одржа таму прес за бавниот интензитет на работи, да се појави исто и на овие улици. Затоа што колку што се работи “Леце Котески”, толку се изгребани и на “Наум Наумоски - Борче” и останатите. Па слободно нека се појави и нека дискутира за застојот на работите и за интензитетот на работењето со тој фамозен асфалт, гребен или ако го чувате за со тој ладниот асфалт. И конечно уште една работа, мило ми е што признавате дека развојните програми се задоцнети и дека еве некогаш требало да се направи исклучок. Го кажавте тоа од говорница. Конечно еве еден од советниците се охрабри, ако треба да се направи исклучок... Еве почитуваната колешка Стерјовска спомна, еве се утнала работата, не работеле, не работеле, вчера на 20 часа... Не, не, од говорницава еве кажавте дека... Еве јас ќе го додадам тој збор дека се утнала работата и еве да направиме исклучок. Еве еднаш треба да има исклучок. Околу булеварот, инаку познати сте Вие како политичка партија дека она СДСМ што ќе го изгради, дека ВМРО-ДПМНЕ е способно да го разруши или да не го одржува. За тука да немаме дилеми. Околу квалитетот на изграденото и на сработените проекти во претходниот мандат, да знаете дека за тие проекти, си има надзор, има извршено технички прием. Помина времето почитувана колешке Стерјовска, на стиропори. Заедно да го посетиме проектот “Скопје 2014”, па ќе видиме во каква состојба е тој. За градинката... Вие држевте централни теми сега овде, зборувавте за здравство, па и јас исто така да се надоврзам на тој проект.... Околу градинката, градинката ја затекнавте 95% во завршна фаза. Како немој, немој Градоначалник. Минатата година на 3 Ноември со Вашиот партиски лидер излеговте таму, се сликавте и: “Oстварува Градоначалникот Јовчески, за месец-два ќе ја пушти градинката”. Фотка имаме. По медиуми одеше, по портали. На 3 Ноември бевте во 2022 година, еве одговорете ми. Градинката имавте проблем, Вие една ограда не можевте да направите. Околу долговите, за кои претходно дискутиравме. Само уште оваа реченица. Зборувавте за долгови, претходно, како сте затекнале 5 милиони евра, 3 милиони евра. Ниту затекнавте толкави долгови, ниту пак долговите беа по основ на земени кредити за кои треба да плаќате камати. Знаете Вие за кредитот за улицата “Моша Пијаде”, “Александар Македонски” до кога се исплаќа? Еве почитуваниот Звездакоски, јас ми се чини дека оваа година завршува последната рата. Нека кажи еве тој проект колку е земен и колку со камати ја чини Општина Прилеп, односно колку граѓаните на Општина Прилеп за реализација на тој проект ќе платат од својот џеб? Проектите кои ги реализира претходната локална власт од СДСМ не беа на таков начин, туку беа развојни програми и сите беа финансирани од основен буџет да знаете. Ова во моментов Вие што се фалите по основните училишта ваму-таму, сѐ е од блок дотациите. Ќе кажете: “И тие се пари од граѓаните”. Дајте, нешто да видиме, капитално, и да се реализира од основниот буџет. Ви благодарам.

ДЕЈАН ПРОДАНОСКИ:

Ајде повелете контра реплика.

МОНИКА ГРАШЕСКА ИЛИЕСКА:

Колешке ценета го прифаќам апелот и се согласувам со Вас. И мене искрено ме иритира и воопшто не ми е мило кога ќе слушнам дека трикафтата не е достапна за сите 100 пациенти на коишто му треба. Но од овој агол малку сум моќна нештото да го сменам. Да изразам незадоволство комплетно изразувам. И таму каде можам би се потрудила да повлијаам, ама не сум способна и моќна работите да ги сменам. Јас и Вие овде може на локално ниво работите да ги смениме, оти тоа е на централно ниво, не сме моќни. Ама јас и Вие и сите ние заедно овде можеме да и помогнеме на “Победа”, таа зависи од нас и ние ако одлучиме да и дадеме повеќе пари, ќе опстани. Оти со ова темпо и оваа динамика на пари, ако в година и доделиме 100 000 денари, нели намалуваме, намалуваме, нема да опстани “Победа”, и не да испадне од втора лига, воопшто нема да ја има како клуб. Затоа беше мојот апел до нас, она ние што може да го направиме, да го направиме, а не да кажуваме централата што не чини. Има работи што не чинат, во ред, се согласувам, ама дајте сега овде и ние нешто да сработиме за граѓаните. Во тој контекст беше мојата дискусија и Вие требаше најмногу за зборувате за сега и овде, за развојните програми. Ние ја изгубиме власта, не сме на власт на локално ниво, граѓаните рекоа НЕ. Продолжува друга партија, во ред. И тоа всушност беше една голема иронија, да видиме овие 2 години колку е сработено претходно, 4-те, vis*-à-*vis овие 2 години на празен од. Иронија, граѓаните си го кажаа своето мислење и имаат право. Дојде нова локална власт, но каква власт? 2 години празен од, една катна гаража ја сместувате на ниво на архитектонско чудо, ја провлекувате три години. И сакате да имаме доверба... дека нешто ќе сработите? Апсолутно, јасни се работите. Благодарам.

ДЕЈАН ПРОДАНОСКИ:

Повелете Градоначалник.

БОРЧЕ ЈОВЧЕСКИ: ГРАДОНАЧАЛНИК НА ЕЛС ОПШТИНА ПРИЛЕП

Да Ви одговорам на претходниот советник, говорот, за детската градинка. Не ја замајувајте јавноста. Какви 95%? Ниту 20% не беше изградена. Знаете зошто? Го имате прочитано договорот? 7 месеци за изградба на таква установа. Китаноски, да се погледнеме во очи. 7 месеци. Тоа што Ви значеше? Предизборно дека ќе го излажете народот? Не, не простува граѓанинот. Не простува. За 7 месеци еве сите сме имале искуство и дома да градиме нешто, плоча не може да се здрви, цементот да речам... а првата плоча не беше покриена. Какви 95%? Кого ќе го лажете? Така, можете... да Ви дадеме и како што барате, стенограм, можеме и слики да Ви објавиме, не беше ниту... столбовите не беа кренати. Од подрум не бевте излезени. Ви тврдам, најодговорно. Сега јас... Ви... знам што, нема збор. Повелете утре дојдете во кабинет, ќе ги донесеме, само се надевам дека ќе бидеме коректни, и ќе го изнесеме фактот кој ќе го соочиме. Во однос на спортот, јас, секоја почит кон колешката, во секој случај колешка по професија, но советничката, која се грижи за еден од спортовите, фудбалот. Јас очекував дека ќе го започне прашањето и апелот од агол и на спортската професија на нејзиниот сопруг како ракометар. Знаете дека градов немаме каде ракомет да имаме со достоинствена сала? Ајде заеднички да се потрудиме барем една од двете сали да издејствуваме. Јас одев лично заедно со... за жал не Ви е тука советничката колешка, којашто во Агенција за спорт и млади на коленици се молевме да ни дадат, отстапат една од салите. Па прво измислуваа, ајде, да се консултираме со ИЗИИС, со статика, со такви работи. По една недела го демантираа и Наумче Мојсовски дека само изразил желба да ни се помогни. Зошто Вие како советници... овде имавме јавна расправа со сите, и ветерани и спортисти, и спортски клубови, каде овде заеднички како граѓани се согласивме на една заедничка петиција да побараме барем една сала. Каде сте тогаш? Тогаш не мислевте за спортот? Јас лично одев 3 пати во Скопје за една од двете спортски сали. Мислите дека само “Победа” е вредна да се спомни? Другите спортисти или активни спортови не заслужуваат ништо? Еве затоа и се грижиме барем во “Блаже Конески” да обезбедиме уште една школска спортска сала. И ред други спортски терени. Ќе ги имаме, 2 години сме од ЛС, од мандатот. 2 години. Благодарам.

ДЕЈАН ПРОДАНОСКИ:

Повелете господине Ѓорѓиоски.

АЛЕКСАНДАР ЃОРЃИОСКИ:

Прашавте зошто се сомневаме во исполнување на она што беше ветено, односно исполнување на она што е пред нас предложено како развојни програми. Е сега ќе читам дел од ветените проекти, во Вашата изборна програма и да се уверите зошто се сомневаме. Бесплатен оброк за секој ученик до 4-то одделение. Една четвртина исполнето, само за 1-во одд. Детски градинки за вкупно 500 деца, нема. Комплетна реконструкција на влезовите во градот, од М. Брод и од Крушево, нема. Доизградба на кружни текови, кај Табана, кај Тинекс, кај Нова автобуска, нема. Уредување на речно корито во потегот од мостот кај Касарните до вливот на градската река, нема. Монтажни катни гаражи меѓу општинската зграда и поштата и зад пицерија Леоне, нема. Реконструкција на уништени паркови, спортски терени и изградба на нови, нема. Изградба на затворен пливачи базен, нема. Субвенции за клима уреди, субвенции за грејни тела на пелети, субвенции за велосипеди... има само субвенции за велосипеди, сѐ друго нема. Изградба на парк за миленици, нема. Реконструкција на стара градска чаршија, нема. Доизградба и пуштање во употреба на фабрика за отпад, нема. Изградба на канализациска мрежа во село Н. Лагово, нема. Доизградба на канализациска мрежа во село М. Коњари, село Г. Коњари нема. Враќање на градската инфраструктура назад на граѓаните, односно оспособување и ослободување на тротоарите за движење на пешаците, нема. Е заради ова, се сомневаме. Кога зборувате за патната инфраструктурата да ги споредиме бројките година по година кој, колку улици, како што милувате Вие да кажете, рехабилитирал во Општина Прилеп. Ви благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор? Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на План на Развојни Програми на Општина Прилеп за 2023-2025?

Дали е некој “ПРОТИВ”? “ВОЗДРЖАНИ”?

Констатирам дека со 20 гласови “ЗА” и 1 глас “ВОЗДРЖАН” Планот е усвоен.

По четвртата точка од дневниот ред:

Одлука за давање согласност на тримесечниот извештај за финансиското работење на ЈКП ,,Водовод и канализација“-Прилеп за период од 01.07.2023 година до 30.09.2023 година.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете Стерјовска-Локвенец.

ИРЕНА СТЕРЈОВСКА - ЛОКВЕНЕЦ:

Комисијата за финансирање и буџет на одржаната седница ја разгледа Предлог-Одлуката за давање согласност на тримесечниот извештај за финансиското работење на ЈКП ,,Водовод и канализација“-Прилеп за период од 01.07.2023 година до 30.09.2023 година.

На седницата присуствуваше Директорот на ова ЈКП со тимот од финансии. Во однос на оваа точка искрено немаше многу дебата на самата Комисија, и како таква ја предлагаме со 3 гласови “ЗА”, 1 глас “ВОЗДРЖАН” и јас како член на Комисијата за финансирање и буџет се иззедов од гласање по однос на оваа точка. Истото ќе го направам и на самава седница. Предлагаме овој тримесечен извештај да биде усвоен од страна на Советот на Општина Прилеп. Благодарам.

ДЕЈАН ПРОДАНОСКИ:

Отворам претрес, дали некој се јавува за збор по однос на оваа точка? Повелете госпоѓице Кузмановиќ.

ИВОНА КУЗМАНОВИЌ:

Добра вечер почитуван Претседател на Совет, почитувани колеги советници, останати присутни. Само нови и нови партиски унапредувања и наградувања од функционери и војници од ДПМНЕ со високи плати во оваа институција. Во врска со моето барање, за информации од јавен карактер, ми испративте, ми доставивте листа на унапредени вработувања. Па би сакала да ми објасните за потребата на унапредување на некои од Вашите вработени. На пример, која е потребата од Технички директор со плата од над 60 000 денари, кога во систематизацијата имавте Раководител на Сектор за технички работи и развој? Која е потребата од Советник на директорот со плата која исто така е над 60 000 денари? Која е потребата од нов правен сектор само за да го унапредите Раководителот? Која е потребата од двајца помошници на Раководителот на сектор за финансии, со плати кои се над 50 000 денари? Ова се измислени работни места, само заради партиски отчестувања. Во претпријатие кое да потсетам, минатата година, заради недомаќинското работење имаше прикажано загуба од околу 9 милиони денари. Ви благодарам.

ДЕЈАН ПРОДАНОСКИ:

Ви благодарам. Повелете господине Китаноски.

 АЛЕКСАНДАР КИТАНОСКИ:

Со оглед на тоа што вчера разгледувавме само квартален извештај на ова ЈП, ќе ја искористам можноста и присуството на Директорот, да ми одговори едно друго интересно прашање кое предизвика интерес и во јавноста и во граѓаните... и нас како советници. Почитуван Директор Гулабоски на ден 4 Ноември во просториите на ЈКП “Водовод и канализација” беше присутен лидер на една политичка пaртија, Христијан Мицкоски, пред кого Вие директоре, извршивте презентација на SKADA системот. Кратко би Ве запрашал Вас како најодговорен во ова ЈП. Кој му дозволи на Мицкоски влез во јавното претпријатие? Во кое својство еден партиски лидер, врши увид во работата на јавно претпријатие кое се снабдува со водоснабдување? Ме интересира дали може понатаму и други лидери на политички партии да извршат увид во работењето на овој систем и дали исто така и пред други лидери на политички партии вршите презентации во работењето? Ме прашува и комшијата Игор, соседот, кој го интересира исто така, како граѓанин дали може да дојди и да изврши увид и Вие презентација во работењето на SKADA системот? Премногу е сериозна темава. Почитуван Директор, знаете дека за ваква работа може да има и кривична и прекршочна одговорност? Кој ќе сноси одговорност за ваквите непромислени постапки? Дали стражарот, раководителот или пак конкретно Вие како директор на ова ЈКП? Ви благодарам.

ДЕЈАН ПРОДАНОСКИ:

Ви благодарам. Повелете со одговор Игор Гулабоски.

ИГОР ГУЛАБОСКИ: ДИРЕКТОР НА ЈКП “ВОДОВОД И КАНАЛИЗАЦИЈА” ПРИЛЕП

Благодарам Претседателе на Совет, почитуван Градоначалник, почитуван Претседател на Совет, почитувани советници, почитувани сите останати присутни. Мислам дека не е проблем, еве прво ќе одговорам на прашањето од советникот Александар Китаноски и потоа на советничката. Да, дозволено е во јавното претпријатие и во овие 2 години секој има дојдено, којшто посакал во ова во јавно претпријатие. Ова јавно претпријатие е и затоа јавно претпријатие и секој досега има дојдено, секој што јас сум го поканил, секој кој сам изразил желба и неспорно дека во иднина и во останатите 2 години ќе биде така. Не гледам проблем зошто некој дошол и што барал, некако прашањето малку е двосмислено, па, господине советник во ова ЈП во 2 години поминати се гости од сите министерства. И поканети и непоканети. На никого не му е вратата затворена и слободно еве и Вашиот Премиер слободно да дојди, исто ќе му ја презентирам SKADA-та. Вие да дојдите лично и Вас ќе Ви ја презентирам SKADA-та и затоа по втор пат ќе кажам, ова е ЈП и слободно кога посакате и којшто ќе посака ќе биде добредојден во самото ЈП. Тоа го знаете затоа што неколку пати сте дојдени и тоа е практика на ова ЈП и слободно секој има право да дојди. А, околу мислам дека толку имаше прашања советникот Китаноски. А, да, јас се извинувам. Комшијата Игор, да, слободно може, не треба ниту да се најави, слободно кога сака може да дојди и ќе му ја презентирам лично јас SKADA-та. Не гледам никаква одговорност бидејќи секој пак ќе повторам е добредојден. Добредојден 24/7. Додека... и размислуваме, не додека, се извинувам, размислуваме во иднина и тоа ќе го соопштиме, сабота како отворен ден за сите тие кои не можат во работен ден да дојдат. Тоа ќе го презентираме, и во фаза ни е таа постапка, најверојатно секоја сабота или преку една сабота или една сабота во месецот отворен ден за сите граѓани од цела Македонија слободно да дојдат во ова ЈП. Да одговорам на прашањата од Ивона, советничката г-ца Ивона Кузмановиќ. Зошто се потребни унапредувања, во ова ЈКП? Прашањево, јас да бев советник, Вие Советничке Директор, никогаш немаше да Ви го поставам ова прашање. Оваа бројка можам да ја кажам и ќе ја кажам по десетти пат. Не ми пречи. 78 вработувања во кои влегуваат унапредувања, вработувања, преместувања во мандат од 4 години. На таа бројка Вие ми го поставувате ова прашање. Техничкиот директор, од прашањата кои ми ги поставивте, е во пензија, замина во пензија, има над него... сега друг технички директор, како работно место, работна позиција и еве може да видите тоа работно место не е пополнето од тој што замина во пензија. Советник на техничкиот директор или на прашањето, да вратите хронолошки, истиот тој вработен, после мирување на неговото работно место е вратен на друго работно место на пониска позиција. Имаше претензии дека тој вработен може да нѐ тужи и едноставно за сето тоа што неправедно ја добил пониска позицијата, едноставно ние направивме... Вашата грешка ја коригиравме. На правен сектор, празно работно место, и не може толку години да нема Раководител на правен сектор, не гледам, едноставно не гледам проблем, тоа негово место од Раководител на одделение е празно моментално. Јавното претпријатие не е пренатрупано. И таа бројка пак сакате да Ви ја кажам, со 206 го начекав, сега имам помалку вработени. Во 2 години трендот Ваш ако сум го прател, сега требаше да има според моја процена околу 220 вработени. Помалку има вработени отколку што ги начекав. Мислам дека Ви одговорив на сите прашања. Би благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на ова прашање? Повелете господин Костоски.

МЕТОДИЈА КОСТОСКИ:

Почитуван Директоре, овој пат нема да Ве прашам за обвинувањата од политичката партија Левица дека сте ја искористиле Вашата партиска позиција и моќ и сте влијаеле и сте успеале Вашата сопруга да ја вметнете во фамозоната листа на фантоми, луѓе вработени во општинската администрација преку приватна агенција за вработување. Но сакам да Ве прашам со оглед дека во Вашиот финансиски извештај за изминатата година по основ трошоци за фиксни телефони, мобилни, интернет и останати телекомуникациски услуги, сте платиле 172 576 денари за 3 месеци, тоа доаѓа вкупно месечна сметка од околу 1 000 евра. Одлична интернет оптичка мрежа што може да Ве снабдува сите со безжичен интернет е околу 2 000 денари месечно. Вие трошите 20 000 денари. Па и ДБК може да Ви завидат. Дополнително, 30 000 денари месечно за мобилни телефони. Прашав какви пакети се нудат за по 500 ден месечно со неограничени разговори и 20 GB месечен интернет за секој број. Тоа се околу 60 службени телефони. А имате и фиксни. Груба пресметка во Вашиот досегашен двегодишен мандат за мобилни, фиксни и интернет имате потрошено околу 1 600 000 денари или околу 26 000 евра. Затоа бараме на Вашата веб страна, во табот контакт, да ги објавите сите броеви, на службени телефони заедно со име и презиме, кој ги користи и на која позиција работи во претпријатието. Граѓаните Ви ги плаќаат телефоните и граѓаните бараат да знаат. Сега, од една страна сте направиле приходи од деловни простории дадени под закуп за 13 600 месечно, а од друга страна сте плаќале 41 800 за закуп на деловни простории, значи, 13 000 сте зеле, 41 000 сте дале. И на крај 191 376 денари за извршители за 3 месеци. Прашањето е: Зошто се доведувате да плаќате за извршители? Дали ова е некоја уиграна шема за нивни лесен плен? Ви благодарам.

ДЕЈАН ПРОДАНОСКИ:

Благодарам. Повелете со одговор.

ИГОР ГУЛАБОСКИ: ДИРЕКТОР НА ЈКП “ВОДОВОД И КАНАЛИЗАЦИЈА” ПРИЛЕП

Почитуван советник, ајде да почнеме со телефоните, мобилните и фиксните, интернетот кој се користи. Значи на 2 години има тендер, јавна набавка, тендер, наследен, продолжен, но во сета таа математика сега јас да Ви кажам што направив. Ова ЈП мора да ги има тие мобилни телефони затоа што сите вработени или делот кој ги имаат мобилните апарати, мора да бидат достапни. Едноставно не смееме да оставиме на некоја случајност некој мајстор или работник или извршител на кое било работно место, тие што се проценети од претходните директори, јас да ги изоставам, да се случи ситуација во 2.00 часот да имаме некој проблем и едноставно работникот или Раководителот да не бидат достапни. Со самата обврска, со преземање на нештото од претходните директори, и обврската на секој вработен е да биди достапен 24/7. И тоа функционира и ќе функционира така и мора така да функционира. И јас отворено да Ви кажам по моето назначување, по приближно 5 месеци, дојде јавната набавка. Еве добро е што го отворивте ова прашање, Ви благодарам затоа што не ми дошло на ум досега да го кажам нештото. Јас господине советник начекав вакви тарифи кога дојдов. Со 99%, бидејќи не бев спремен, ама ги памтам. Јас начекав тарифи од 400 денари претплата, 600 денари, 1 000 денари и 2 000 денари. Ова можам да Ви го потврдам, затоа Ви кажав до еден денар. Моментално сите тие претплати јас ги сведов на две, 399 денари и 499 денари. Од претходните, ќе се повторам, од 1 200, 2 000 и 2 500. Такво повеќе не постои. И јас мислам со тоа сум заштитен, а не сум им го скратил правото на сите вработени и ден денес да имаат мобилни апарати. Ви благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување Одлука за давање согласност на тримесечниот извештај за финансиското работење на ЈКП ,,Водовод и канализација“-Прилеп за период од 01.07.2023 година до 30.09.2023 година?

Дали е некој “ПРОТИВ”? Дали има “ВОЗДРЖАНИ”?

Констатирам дека со 14 гласови “ЗА”, 5 гласови “ПРОТИВ” и 1 глас “ВОЗДРЖАН” Одлуката е усвоена.

По петтата точка од дневниот ред:

Одлука за давање согласност на тримесечниот извештај за финансиското работење на ЈП за ПУП Прилеп за период од 01.07.2023 година до 30.09.2023 година.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка.

ИРЕНА СТЕРЈОВСКА-ЛОКВЕНЕЦ:

Комисијата за финансирање и буџет на одржана седница ја разгледа и Предлог Одлуката за давање согласност на тримесечниот извештај за финансиското работење на ЈКП “Комуналец” Прилеп за период од 01.07.2023 година до 30.09.2023 година.

На самата седница присуствуваше Директорот со тимот од финансии на ова ЈКП, кои детално ги образложија бројките од истиот и како Комисијата за финансирање и буџет предлагаме со 4 гласови “ЗА” и 1 глас “ВОЗДРЖАН”, истиот овој тримесечен извештај да биде усвоен од страна на Советот на Општина Прилеп. Благодарам.

ДЕЈАН ПРОДАНОСКИ:

 Благодарам. Отворам претрес. Дали некој се јавува за збор? Повелете господине Костоски.

МЕТОДИЈА КОСТОСКИ:

Ви благодарам. Кај Вас директоре гледам дека приходи од наемнини на рекламен простор на автобусите се 15 600 денари за три месеци или 5 200 денари месечно. Ако ги поделиме на четири автобуси, тоа доаѓа по 1 300 денари за рекламен простор на секој автобус за цел месец. И ова моментално е најевтината реклама во градов. Еве предлог, Левица се сложува и да Ви дава и двојно повеќе... Молам? ЈП за ПУП сме... за ЈКП “Комуналец”? Ако сакате, пауза еве... Или да го поднесете Извештајот.

 Еве Претседателот нека одлучи...

ДЕЈАН ПРОДАНОСКИ:

Ве молам, нека се прочита вистинскиот извештај како што треба.

ИРЕНА СТЕРЈОВСКА-ЛОКВЕНЕЦ:

Се извинувам јас. Го прочитав извештајот за ЈКП “Комуналец”.

Комисијата за финансирање и буџет ја разгледа Предлог Одлуката за давање согласност на тримесечниот извештај за финансиското работење на ЈП за ПУП Прилеп за период од 01.07.2023 година до 30.09.2023 година.

Од ова претпријатие беше како претставник Директорот на самата комисија, којшто го образложи детално овој тримесечен извештај, којшто има позитивен финансиски резултат и како комисија предлагаме со 4 гласови “ЗА” и 1 глас “ВОЗДРЖАН”, да биде усвоен од страна на Советот.

Уште еднаш сакам да се извинам за пропустот којшто беше направен од моја страна.

ДЕЈАН ПРОДАНОСКИ:

 Повелете господине Костоски.

МЕТОДИЈА КОСТОСКИ:

Благодарам. Значи директоре, 15 600 денари за три месеци рекламен простор на автобусите, или 5 200 денари месечно. Ако ги поделиме на четири автобуси, тоа доаѓа по 1 300 денари рекламен простор на секој автобус за цел месец и ова моментално е најевтината реклама во градот. Еве предлог, Левица да Ви даде двојно повеќе. Може да го оставите тоа “sorry” што пишува на автобусот, до него само ќе додадеме слика од Градоначалникот со испишани сите досегашни негови ветени проекти. Со тоа ќе заштедиме и на перфорирана фолија... и се грижиме и за околината. Имате 6 100 000 денари приходи субвенција од општината за плати за вработени. Бидејќи јас не можам да се сетам, еве потсетете ме со која Одлука Советот Ви ги додели овие средства? Единствено ме радува што драстично сте ги намалиле средствата наменети за плати преку вработени преку приватната агенција за вработување. Тоа го поздравуваме. И на крајот само имам едно прашање. Во приходи реден број 14, приходи од наплатени казни и приходи од други основи, дали е ова точно, коригирајте ме само. Минатата година во истиот период 144 402 денари, оваа година 1 денар. Само еден денар приход по овој основ за три месеци. Имам информација дека блок-парагоните каде што се евидентираат паричните казни на возачите кои паркирале на платен паркинг, а не платиле, може да им се простат само со еден телефонски повик. Што ќе речете Вие на ова? Значи бројни казни, стотици казни се простени само ако “Филенкишија” се јави и ако таму му каже – бриши казна. Во случајов, граѓаните ги делите на подобни и неподобни, некој одлучува на своја рака кој ќе биде помилуван. Општинскиот буџет се оштетува, а Вие сте заштитнички настроени кон Вашите роднини, пријатели, а најмногу кон гласачите. Прашањето е за колку пари е оштетен буџетот по основ на неовластено простување на казни за неплатен паркинг во текот на Вашиот мандат? И имате порака од Вашите вработени дека пак ќе Ве тужат ако им вршите притисок да наплаќаат паркинг на необележани паркинг места. А Левица во првите три месеци штом ќе дојде на власт, целосно ќе ја укине оваа тотално непотребна и непродуктивна давачка. Ви благодарам.

ДЕЈАН ПРОДАНОСКИ:

Ви благодарам. Повелете со одговор.

ЗОРАН ЈОВЕСКИ: ЈП ЗА ПУП ПРИЛЕП

Почитуван Претседател на Совет, почитуван Градоначалник. Значи, не бев тука, не го видов... се извинувам. Благодарам за прашањето. Многу ти е нејасно и неразбирливо зошто го поставуваш, бидејќи пред неколку месеци усвоивте Ценовник во којшто беше и цената наемнина за рекламен простор. За Ваша информација, рекламниот простор за еден автобус е 200 000 денари. За два автобуси ако земите како блок е 300 000 денари, со попуст е вториот 50%, за еден кажав 200 000. Значи толку се наплаќа и сега. Платена е одредена рата којашто во овој квартал книжена е. Затоа се 15 000 денари. Значи не држи она место со “sorry” и со таква работа, јас сум сериозен човек и одговарам на сериозни прашања. Вие кажавте дека драстично ги намалив платите на вработените преку агенција. Јас ќе Ви кажам. Не е дојдена фактурата, не се 200 000, реално се 600 000. Меѓутоа не е милион спрема минатиот квартал. Во овој квартал не била стасана фактурата и искнижени се само 200 000. Ако го земите, овој е парцијален за тој месец. Значи такви дискрепанции ги има. Не се 200 000 по агенција, наредниот ќе бидат можеби 600 000, 700 000, па многу ќе дојдат наредниот квартал. Не е. Стасала фактурата во тој квартал. Не знам што друго беше прашањето. Од парагончиња, блокчиња. Значи немојте луѓе, имаме УЈП. Кон УЈП имаме посебно документ со којшто сме наградени во УЈП дека сме добри и репрезент претставуваме во исплаќање на даноци. Вие ми кажувате дека парагон-блокчињата не се пријавени кон УЈП или сл. Што се однесува до она што го спомнавте со еден телефонски број, за Ваша информација, значи казната блокирање и казната носење во Терминал, подигање на возилото, ја изрекува полициски инспектор. Според правилникот, ЈП за ПУП само ја врши работата и за тоа наплаќа. Како се одвива тој процес ќе Ви кажам. Значи, самиот полициски инспектор казнува за криво паркирање и доколку утврди дека смета Вашето возило во одвивање на сообраќајот, нѐ повикува и на посебен налог наредува отстранување на возилото. Тој посебен налог си има сериски број, пријавен, на него се врши плаќање за услугата. Таа не е казна, таа е услуга за подигањето. Услуга за блокирањето. Она што Вас ве интересира. Како можам јас со еден телефонски број да го скинам налогот по име и презиме даден од полицискиот инспектор? Кажете ми. Ако полицискиот инспектор може да го скине, тоа е друга работа. И тој не може, туку на налогот му пишува дека, да, по грешка е направен. Еден-два такви случаи има. Сето другото е во кулоарите на шпекулацијата. Значи тие се талончиња коишто се обележани и ги дава исклучиво полицискиот инспектор. Наредува такво отстранување или блокирање. Во ЈП за ПУП не работат полициски инспектори и не знаат дали е возилото криво паркирано на јавна површина или не е криво паркирано, и дали треба да се крени. Ако ме повикате пред Вашата куќа да стои возило криво паркирано според Вас, да ме повикате со пајакот да го кренам, јас нема дојдам. Затоа што немам таква ингеренција. Туку треба полицискиот инспектор да дојде, да констатира кривото паркирање, да изречи мерка за кривото паркирање. И повторувам, доколку смета возилото, ни наредува да го отстраниме за да може да се одвива сообраќајот. Таков е делот околу паркингот. Пак Ви повторувам дека сето е во сферата на кулоарите. Спомнавте дека привремените вработувања ги намалив како износи. Намалени се, меѓутоа посебно не го спомнавте оној дел од извештајот, тримесечен, кварталниот, кај што вели дека платите од 6 900 000 ланскиот квартал, на 10 200 000 оваа година се дојдени. 3 300 000 денари ПУП исплаќа повеќе плати ланскиот квартал во споредба со годинашниот квартал. Е тука не е стасана фактурата, стасана е... сигурно е стасана затоа што исплатена е платата. Не ја чекаме некој друг отстрана да ни достави фактура, па задоцнил или слично. Значи таа бројка е многу поточна отколку оние други околу привремените вработувања износот, или околу фактурата за наемнини и рекламен простор. Не знам дали ме разбравте. Значи 3 300 000 ПУП исплатил повеќе отколку кварталот... ланската година. Значи ги почитува сите законски рамки околу покачување на износите на платите на вработените. Не знам што друго беше.... Чисто вака... Ако треба, подоцна...

ДЕЈАН ПРОДАНОСКИ:

Ви благодарам. Повелете дополнително.

МЕТОДИЈА КОСТОСКИ:

Ви благодарам директоре. Убаво ми објаснивте како оди наплатата. Затоа се овие бројки. Сега ми е јасно. Освен имаме недоразбирање околу тие блок-парагончињата. Народот ме избрал овде за да Ве прашам. Со оглед на тоа Ве прашувам и Ви појаснувам. Станува збор за паркирани возила на обележано паркинг место што, по некој основ, не платиле за паркингот. Тука се изрекувала некоја парична казна од 200 денари на некои блок-парагончиња со сериски број и наводно имало некој таму, некој вработен изгледа што со потпис можел да ја прости казната за паркирано возило, на паркинг обележано место, но неплатено. За тие казни. Не каде што интервенира полицијата. Ви благодарам.

ДЕЈАН ПРОДАНОСКИ:

Повелете дополнително.

 ЗОРАН ЈОВЕСКИ: ЈП ЗА ПУП ПРИЛЕП

Значи да појаснам. Работата на паркингот за којшто е овластен ПУП да го стопанисува е на следниот начин. Нормално е да си платите и да си земите паркинг место. Доколку не платите, имаме налепка, на која на жиро-сметка Ви стои каде можете да платите 200 денари како казна. Значи тие се со сериско бројче, казна за неплатен билет за продолжено време. Последната, по Правилникот усвоен од Советот, последниот дел е доколку сметате во самиот паркинг, без да викаме полиција да Ве отстраниме, ако го кочите нели движењето во паркинг возилата. Значи тие парагон-блокчиња функционираат и со нив граѓанинот ако не сака да сноси санкција со тужба, мора да си ја плати казната. Тие се со сериско бројче, се отчитува во книговодство, секој прилив на тие 200 денари. Тие се 200 денари. Значи тоа не е парагон-блокче, туку е налепка, со уплатница треба да си го плати, 200 денари. Секое си има бројче. Тоа е начинот на работа. Повторувам, тоа е вториот дел од оној, значи наместо на јавната површина да ставаме канџа, ние... со доплатен билет, така го викаме, доплатен билет му поставуваме. И последниот, реков, отстранување од паркинг просторот доколку смета на паркирањето. Тие се казнените работи што ги извршува на сопствениот паркинг ПУП.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на оваа точка? Бидејќи никој не се јавува за збор, ги молам членовите на советот да се изјаснат.

 Кој е “ЗА” усвојување на Одлука за давање на согласност на тримесечниот извештај за финансиското работење на ЈП за ПУП за период од 01.07.2023 до 30.09.2023г.?

 Дали е некој “ПРОТИВ”? “ВОЗДРЖАНИ”?

 Констатирам дека со 16 гласови “ЗА” и 5 гласови “ПРОТИВ”, Одлуката е усвоена.

 По шестата точка од дневниот ред:

Одлука за давање согласност на тримесечниот извештај за финансиското работење на ЈКП ,,Комуналец“-Прилеп за период од 01.07.2023 година до 30.09.2023 година.

Пред да отворам претрес, ја повикувам Претседателката на Комисијата за финансирање и буџет, да го поднесе Извештајот по однос на оваа точка.

ИРЕНА СТЕРЈОВСКА-ЛОКВЕНЕЦ:

Благодарам Претседателе.

Комисијата за финансирање и буџет на одржаната седница го разгледа тримесечниот извештај од ЈКП ,,Комуналец“-Прилеп за период од 01.07.2023 година до 30.09.2023 година.

На самата комисија присуствуваше директорот заедно со тимот финансиери кои се од неговото ЈП, кои навистина детално го образложија овој тримесечен извештај, којшто има еден финансиски, можеби не многу голем резултат, но сепак има позитивен финансиски извештај и како Комисија за финансирање и буџет со 4 гласови “ЗА” и 1 глас “ВОЗДРЖАН” предлагаме денес Советот да ја усвои оваа предлог одлука. Благодарам.

 ДЕЈАН ПРОДАНОСКИ:

Ви благодарам. Отворам претрес. Дали некој се јавува за збор по оваа точка. Повелете господине Костоски.

МЕТОДИЈА КОСТОСКИ:

Благодарам Директоре на присуството. Кај Вас директоре забележав неколку нелогични ставки што барам да ми ги појасните подетално. Во трошоци, такси превоз, плаќате просек 2 500 денари секој ден, вклучувајќи ги и викендите и празниците. Плаќате двојно повеќе од истиот период од минатата година. Дали имате објавено јавна набавка? Сте прибрале некоја понуда околу тоа? Исто спорно за мене, услуги со грејдер 360 000 денари, а мислам дека имате доволно опрема и сами да израмните некој терен. Банкарската провизија 276 000 денари. Прашав стручни лица и Ви предлагаат да преговарате, Ви предлагаат да преговарате со банките. Пратете некој од вработените еден ден да прошетаат малку и по овие институции, не само по кафиња, и нека побараат и нека Ви донесат понуди. Сигурно ќе најдете многу поповолна од сегашнава. Најмногу имаме забелешка за тоа што... покрај нас, и Управниот одбор Ви сугерира. Имате зголемување на бројот на вработени преку приватна агенција за вработување. Моментално се 47 и за овие лица за 3 месеци Вие плаќате речиси 400 000 денари само за провизија кон приватните агенции за вработување. Нивната чиста заработувачка е Ваш непотребен трошок. Само по овој основ, ЈКП “Комуналец” губи 25 000 евра годишно. Колку само низ годините изгубило претпријатието може да претпоставиме. Со ова темпо за десет години – 250 000 евра, за 20 години – 500 000 евра. Половина милион евра. Еве Ви само една причина зошто е толку мизерно опремено со тешка механизација. Бараме во иднина во склоп на извештајот да стои кон кои субјекти, правни или физички лица, доколку должи ова ЈКП, кон кои точно, колку должи. И имате две бонус прашања, така од граѓани. Зошто раководството на ЈКП “Комуналец” не спроведува и постапува по Одлука на Управниот одбор изгласана едногласно со рок на извршување до 30.06.2023 година во врска со ЛД-Картон Битола? Не дознавме кој го користел факсимилот на претходниот директор додека тој бил на боледување. Се извршила продажба на картон за рециклирање од 800 000 денари. ЛД Картон замина во стечај или ликвидација. Парите никогаш не биле наплатени иако претходно се работело на начин, плати еден камион-прати еден камион. Сега барате од Управниот одбор отпис на долгот. И второто прашање. ЈКП “Комуналец” како основач на “Терминал” ДООЕЛ, според основачкиот договор од Централниот регистар е обврзан да ја земе целата добивка, но и да ги покрие сите загуби. Зошто ЈКП “Комуналец”, и покрај сите барања на директорот на “Терминал” ДООЕЛ за отпис на долгот кој го има кон ЈКП “Комуналец” е одбиван? Вкупниот долг е 11 милиони денари, од кои скоро 10 милиони денари се само кон Вас. Со тоа го водите “Терминал” до... како неликвиден. Ви благодарам.

ДЕЈАН ПРОДАНОСКИ:

Ви благодарам. Повелете со одговор.

РУБИН АБРАШОСКИ: ДИРЕКТОР НА ЈКП “КОМУНАЛЕЦ” ПРИЛЕП

Добра вечер на сите. Почитуван Претседателе, почитувани советници и присутни. Првото прашање беше за такси превозот. Со регуларна тендерска објава, добиен беше тендер за превоз на вработени, поточно за стражарските служби на две локации и капеларите на новите градски гробишта и градската депонија. Регуларна јавна набавка. Одиме понатаму. Услуги со грејдер. Ние немаме таква механизација за да можеме да ја завршиме оваа работа и неслучајно сме распишале тендер. Инаку, за да знае целата јавност, отворена е нова парцела на новите градски гробишта која не е многу популарна, меѓутоа би донесла некои приходи на јавното комунално претпријатие. За банкарската провизија, скоро во сите банки јавното комунално претпријатие има сметки. За Агенцијата за привремени вработувања, 2022 година немаше план за вработување. Во 2023 година имаше, 90% е исполнет, меѓутоа не можевме да ги покриеме сите оние места кои се потребни. Често повторувам, доколку се види и во планот за вработување за 2024 година која е структурата на вработените, и неслучајно во планот за 2024 година предвидовме сите оние кои се вработени, како со договор преку ЈКП “Комуналец”, така и преку Агенцијата за привремени вработување, да добијат трајни решенија. Одиме на наредното прашање, ЛД Картон. ЛД Картон, предмет од 2021 година. Точно, во тоа време јавното комунално претпријатие соработувало со оваа фирма, ненаплатен е долгот, меѓутоа преземени се сите правни мерки. Во меѓувреме, ЛД Картон како фирма е ликвидирана, влезена во стечај, ликвидирана. За “Терминалот”, ланската година, ние покажавме загуба. Инаку сме излегле во пресрет, посебно оваа година, каде што не наплаќаме кирија. А имаме и некои други дотации... кои помагаме да функционира во некои нормални услови. Ако Ве интересира, тука сум.

ДЕЈАН ПРОДАНОСКИ:

Ви благодарам. Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на Одлука за давање согласност на тримесечниот извештај за финансиското работење на ЈКП ,,Комуналец“-Прилеп за период од 01.07.2023 година до 30.09.2023 година?

Дали е некој “ПРОТИВ”? “ВОЗДРЖАНИ”?

Констатирам дека со 16 гласови “ЗА” и 5 гласови “ПРОТИВ” Одлуката е усвоена.

По седмата точка од дневниот ред:

Одлука за дополнување на Одлуката за утврдување и категоризација на општински патишта во Општина Прилеп.

Пред да отворам претрес, го повикувам Претседателот на Комисијата за урбанизам, комунални дејности и заштита на животната средина, господин Зоран Јанкулоски да го поднесе Извештајот по однос на оваа точка. Повелете г-не Јанкулоски.

ЗОРАН ЈАНКУЛОСКИ:

Благодарам Претседателе, почитувани колеги советници. Комисијата за урбанизам, комунални работи и заштита на животната средина при Советот на Општина Прилеп, одржа комисија со следниот дневен ред:

Предлог-Одлука за дополнување на Одлуката за утврдување и категоризација на општински патишта во Општина Прилеп.

 По точката од дневниот ред Комисијата за урбанизам, комунални работи и заштита на животната средина едногласно се изјасни со 5 гласови “ЗА” и на членовите на Советот му предлага точката да биде усвоена во предложениот текст. Ви благодарам.

ДЕЈАН ПРОДАНОСКИ:

Ви благодарам за Извештајот. Отворам претрес. Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на Одлука за дополнување на Одлуката за утврдување и категоризација на општински патишта во Општина Прилеп?

Дали е некој “ПРОТИВ”? “ВОЗДРЖАНИ”?

Констатирам дека Одлуката е едногласно усвоена.

По осмата точка од дневниот ред:

Одлука за давање согласност на Одлуката за расходување на електронски отпад на СОЕПТУ ,,Кузман Јосифоски Питу“ Прилеп.

Пред да отворам претрес, ја повикувам Претседателката на Комисијата за финансирање и буџет, госпоѓата Ирена Стерјовска-Локвенец да го поднесе Извештајот по однос на оваа точка. Повелете.

ИРЕНА СТЕРЈОВСКА-ЛОКВЕНЕЦ:

Благодарам Претседателе. Комисијата за финансирање и буџет ја разгледа Предлог-Одлуката за давање согласност на Одлуката за расходување на електронски отпад на СОЕПТУ ,,Кузман Јосифоски Питу“ Прилеп.

На самата комисија присутен беше Секретарот, чинам, на ова училиште кој ја образложи оваа Одлука. Станува збор за формална Одлука. Одлука каква што сме носеле и претходно за други училишта. Компјутери кои веќе не се во употреба и им зафаќаат простор. За таа цел преминуваат на процедурата за расходување на електронски отпад. И како Комисијата за финансирање и буџет со 5 гласови “ЗА” предлагаме денес да биде усвоена истата денес од страна на Советот. Благодарам.

ДЕЈАН ПРОДАНОСКИ:

Ви благодарам за Извештајот. Отворам претрес. Дали некој се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на Одлука за давање согласност на Одлуката за расходување на електронски отпад на СОЕПТУ ,,Кузман Јосифоски Питу“ Прилеп?

Дали е некој “ПРОТИВ”? “ВОЗДРЖАНИ”?

Констатирам дека Одлуката е едногласно усвоена.

По деветтата точка од дневниот ред:

Одлука за давање согласност на тримесечниот извештај за финансиското работење на ЈОУ ,,Киро Крстески-Платник“-Прилеп за период од 01.07.2023 година до 30.09.2023 година.

Пред да отворам претрес, ја повикувам Претседателката на Комисијата за финансирање и буџет, да го поднесе Извештајот по однос на оваа точка. Повелете.

ИРЕНА СТЕРЈОВСКА-ЛОКВЕНЕЦ:

Комисијата за финансирање и буџет на одржаната седница ја разгледа Предлог-Одлуката за давање согласност на тримесечниот извештај за финансиското работење на ЈОУ ,,Киро Крстески-Платник“-Прилеп за период од 01.07.2023 година до 30.09.2023 година.

Директорот заедно со претставникот од финансии, го образложија овој тримесечен извештај и ние како советници од Комисијата за финансирање и буџет предлагаме денес со 4 гласови “ЗА”, усвоен, и 1 глас “ВОЗДРЖАН”, од страна на комисијата, да биде усвоена и од страна на Советот. Благодарам.

ДЕЈАН ПРОДАНОСКИ:

Ви благодарам за Извештајот. Отворам претрес. Дали некој се јавува за збор? Повелете господине Костоски.

МЕТОДИЈА КОСТОСКИ:

Благодарам. Кај Вас Директоре морам да кажам дека пред некое време бев во ненајавена посета и навистина бев пријатно изненаден од Вашата гостопримливост и начинот на кој соработувавте, како и на одговорите кои ги добив на сите мои прашања. Ова секако не мора да значи дека сѐ е чисто, но јас во тој момент не можев да увидам на некои неправилности. Еве ги повикувам граѓаните ако имаат некоја информација за одреден пропуст во оваа установа, слободно да ме контактираат, па макар и анонимно и јас ќе преземам сѐ за да ја проверам веродостојноста. Единствено Директоре во овој квартален извештај ме интересира, како е можно ова со сметката за водовод и канализација? Тие големите разлики. Ве молам да ми појасните. Ви благодарам.

ДЕЈАН ПРОДАНОСКИ:

Ви благодарам. Повелете со одговор.

БЛАГОЈЧЕ СТОЈАНОСКИ: ДИРЕКТОР НА ЈОУ ДОМ ЗА СТАРИ ЛИЦА “КИРО КРСТЕСКИ-ПЛАТНИК” ПРИЛЕП

Почитуван Претседателе на Совет, почитувани советници, благодарам на прашањето. Добро е што апелиравте, ако има нешто и јас тука стојам на располагање. Во Домот, во службите некаде ако случајно се случи нешто, и јас тука стојам на располагање. Слободно и кај мене да се обратат. Истото и јас го апелирам. За штитениците кои се кај нас сместени, значи сакам секоја неправилност од вработените исто, доколку има, да има и до мене, да стигне. А за фактурата која ме прашавте, во тој период можеби не била доспеана, стасана за плаќање и од таа причина не била платена и така што не е релевантен извештај, овој. На завршна сметка ќе се види точно како е, што е... тогаш... во тој период можеби не е платена. Или не е стигната. Така што, тука немаме обврски кон тоа ЈП. Во целост се исплатени сите фактури. Благодарам.

ДЕЈАН ПРОДАНОСКИ:

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е “ЗА” усвојување на Одлука за давање согласност на тримесечниот извештај за финансиското работење на ЈОУ ,,Киро Крстески-Платник“-Прилеп за период од 01.07.2023 година до 30.09.2023 година.?

Дали е некој “ПРОТИВ”? “ВОЗДРЖАНИ”?

Констатирам дека со 15 гласови “ЗА” и 5 гласови “ПРОТИВ” Одлуката е усвоена.

Од причини што дневниот ред е исцрпен, констатирам дека седницата заврши.

Ви благодарам за присуството.

Седницата заврши во 18:00 часот.

15.11.2023 година

Арх.бр.

Претседател на Советот на Општина Прилеп

Дејан Проданоски

Стенограф